પાકિસ્તાનમાં લઘુમતી બિન-મુસ્લિમો કેટલા સલામત? | - Sambhaav News\nભારતની આઝાદીની લડત નિર્ણાયક તબક્કામાં પહોંચી રહી હતી ત્યારે કેટલાંક પરિબળો ભારતમાં હિન્દુ-મુસ્લિમ વિખવાદને પણ વકરાવી રહ્યા હતા. એક યા બીજી રીતે દરેક પક્ષ તેમાં ઘી હોમતો જતો હતો. પરિણામે જ્યારે ભારતને આઝાદી મળી ત્યારે ‘હિન્દુ બહુમતી ધરાવતાં ભારતમાં સલામતી નથી જ નથી…’ની રટ લગાવનારા મુસ્લિમો માટે વસતિના આધારે દેશના ભાગલા થયા. પંજાબનો અડધો ભાગ અને સિંધ, બલૂચિસ્તાન તથા વઝીરિસ્તાનને ભેળવીને પશ્ચિમ પાકિસ્તાન અને બંગાળના બે ભાગ કરીને પૂર્વ પાકિસ્તાનની રચના કરવામાં આવી.\nનકશામાં લીટી દોરીને બનાવાયેલા નવા મુસ્લિમ દેશમાં વસી રહેલાં હિન્દુ, ખ્રિસ્તી, બૌદ્ધ, પારસી વગેરેને ભારતમાં આવી જવાનો અને ભારતની ભૂમિ પર રહેનારા મુસ્લિમોને પાકિસ્તાન રહેવા જવાનો વિક્લ્પ આપવામાં આવ્યો. એ વખતે ૪૪ લાખ હિન્દુ-શીખ વગેરે પાકિસ્તાનથી હિજરત કરી ભારત આવી ગયાં હતાં અને ૪૧ લાખ મુસ્લિમો ભારતથી હિજરત કરી પાકિસ્તાન જતાં રહ્યાં હતાં. હિજરત કરવી ફરજિયાત ન હોવાથી લાખ્ખો હિન્દુ, શીખ, ખ્રિસ્તી વગેરે પાકિસ્તાનમાં જ રહ્યાં અને લાખ્ખો મુસ્લિમો ભારતમાં જ રહ્યાં.\nભારતમાં મુસ્લિમો લઘુમતી સમુદાય બન્યા અને પાકિસ્તાનમાં હિન્દુ નાગરિકો લઘુમતી સમુદાય બન્યા. પાકિસ્તાનમાં મોટા ભાગની હિન્દુ વસતિ સિંધ પ્રાંતમાં છે અને કરાચી તેનું મુખ્ય કેન્દ્ર છે. કરાચીમાં ‘હિન્દુ જિમખાના’ દ્વારા પાકિસ્તાની હિન્દુઓને વિકાસ કરી મુખ્ય પ્રવાહમાં ભળવા મદદ કરવામાં આવે છે. પાકિસ્તાનમાં સ્થાનિક કક્ષાથી રાષ્ટ્રીય સંસદ સુધી દરેક સ્તરે અનામત બેઠકો ફાળવવામાં આવી છે. ‘પાકિસ્તાન હિન્દુ પંચાયત’ અને ‘પાકિસ્તાની હિન્દુ વેલ્ફેર એસોસિયેશન’ જેવાં સંગઠનો હિન્દુ સમાજનું સામાજિક, આર્થિક, ધાર્મિક અને રાજકીય મુદ્દાઓ પર પ્રતિનિધિત્વ કરે છે. હઝારામાં ‘શિવ મંદિર સોસાયટી’ મંદિર અને સમાજનું રક્ષણ કરે છે. પાકિસ્તાનમાં લઘુમતી પંચ છે અને સરકારમાં લઘુમતી ખાતું પણ છે.\nકરાચી હિન્દુઓ માટે સૌથી સલામતકરાચી શહેરનું સેક્યુલર માળખું અને માનસસિકતા હિન્દુ લઘુમતીને દરેક સ્તરે તક આપતું રહે છે. રાષ્ટ્રીય ક્રિકેટર દાનિશ કનેરિયા, ટોચના ફેશન ડિઝાઇનર દીપક પરવાની અને સુપ્રીમ કોર્ટના ચીફ જસ્ટિસ રાણા ભગવાનદાસ જેવાં ઉદાહરણો સાબિત કરે છે કે, પાકિસ્તાનમાં હિન્દુ સમાજને વિકાસની તક જરૂર મળે છે. જોકે ૧૯૮૦ પછી સમગ્ર પાકિસ્તાનની જેમ સિંધમાં પણ ઈસ્લામવાદ જોર પકડી રહ્યો છે. હિન્દુ નાગરિક માટે ‘નાપાક-અપવિત્ર’ જેવા સંબોધન જોર પકડતાં જાય છે. તાલિબાન અને તે પછી વિકસેલી આતંકી સંસ્થાઓના કારણે બિન મુસ્લિમ નાગરિકો માટે દિવસે દિવસે પરિસ્થિતિ વણસી રહી હોવાના સંકેત મળે છે.\n૨૦૧૫ની શરૂઆતથી હિંસક હુમલાઓની ઘટનાઓ વકરી રહી છે. લાહોરના યોહાનાબાદ વિસ્તારના બે ચર્ચ પર હુમલા, અહમદી સંપ્રદાયના મુસ્લિમ કર્મચારીની કરાચીમાં હત્યા, સિંધ પ્રાંતના શિકારપુરમાં આવેલી શિયા મસ્જિદ પર આત્મઘાતી હુમલા દ્વારા ૬૧ નમાજીઓની હત્યા એનો વરવો ચહેરો દર્શાવે છે. ૧૩ જૂન, ૨૦૧૫ના રોજ ઈસ્માઈલી સમુદાયનાં લોકોને લઈ જઈ રહેલી બસ કરાચી શહેરના મલીર વિસ્તારના સફૂરા ચોક પાસે ઊભી રહી તો મોટરસાઇકલ પર સવાર પોલીસ ગણવેશધારીઓએ બસ ઘેરી લીધી. બસમાં ચઢ્યા અને ૪૩ મુસાફરોને પોઈન્ટ બ્લેન્ક રેન્જથી છાતી અથવા માથામાં ગોળી મારી હત્યા કરી દીધી.\nછાશવારે બનતી આવી ઘટનાઓ પાકિસ્તાનમાં વસતા તમામ લઘુમતી સમુદાયોને ભયભીત કરી મૂકે છે. એમનો દેશ છોડવાનો ઇરાદો વધુ મક્કમ બનાવે છે. પાકિસ્તાનમાં વકરી રહેલા જ્ઞાતિવાદ અને ધર્માંધતા મોટા ભાગે સરકાર અને લશ્કરી દળો દ્વારા, પોતાના સ્થાનિક અને વિદેશી હેતુ સિદ્ધ કરવા માટે ઉપલા સ્તરેથી પ્રસરાવવામાં આવતી હોવાનું મનાય છે.\nહિંસાના તાંડવમાં મેચ-ફિક્સિંગસાઉથ એશિયા ચેનલના ઉસ્માન અહમદ કહે છે, ‘તાલિબાની ત્રાસવાદીઓ ઉપરાંત નામ-ઠામ અને ઓળખ વિનાનાં ત્રાસવાદી સંગઠનો પણ તંત્રના આશીર્વાદથી હિંસા વકરાવી રહ્યાં છે. ઘણા કિસ્સાઓમાં વિદેશી સત્તાઓ પણ આવાં તત્ત્વો દ્વારા પાકિસ્તાનમાં ધાર્મિક ઉન્માદ ફેલાવવાનો પોતાનો એજન્ડા પાર પાડતી રહે છે. તાજેતરમાં મીડિયામાં ખૂબ ગાજ્યું કે, આવાં હિંસક કૃત્યોમાં હવે લેટે સ્ટ ત્રાસવાદી જૂથ ઇસ્લામિક સ્ટેટ પણ જોડાયું છે. દેશની શાંતિ અને સલામતી માટે વધુ એક દુશ્મન ઊભો થઈ ગયો છે. આતંકવાદી સંગઠન કોઈ પણ હોય, મહત્ત્વની વાત એ છે કે, પાકિસ્તાનમાં હિંસાનો નગ્ન નાચ ન થવો જોઈએ.’\nપાકિસ્તાનમાં એક વર્ગ સતત એવી બુમરાણ કરતો રહે છે કે, આ બધી અસ્થિરતા પાછળ અમેરિકા અને ભારત જેવી વિદેશી સત્તાઓનો દોરીસંચાર છે. આવી બુમરાણના કારણે પાકિસ્તાનમાં ભારત-વિરોધી અને અમેરિકા-વિરોધી લાગણીને જોર મળે છે જે આખરે પાકિસ્તાનના હિન્દુ અને ક્રિશ્ચિયન નાગરિકો પ્રત્યે આક્રોશ જન્માવે છે. પરિણામે જ્યારે અરાજકતા સર્જાય ત્યારે સામાન્ય નાગરિકોનાં ટોળાં પણ હિંસા અને ભાંગફોડ કરવા લાગે છે.\nનાગરિકોના આક્રોશનું મૂળઆઝાદીના છ દાયકા પછી પણ પાકિસ્તાન વિકાસના માર્ગે પ્રગતિ કરી શક્યું નથી, બેરોજગારી છે, પછાતપણું છે અને ભયાનક ગરીબી પ્રવર્તે છે તેથી ત્યાંના નાગરિકો આમ પણ ધૂંધવાટ અનુભવે છે. ચાલાક રાજકારણીઓ બધી નિષ્ફળતાના દોષનો ટોપલો વિદેશી દખલ અને અસ્થિરતા ઊભી કરનાર તત્ત્વો પર ઢોળે છે. સામાન્ય નાગરિક વિદેશી સત્તાને તો શું કરી શકે? એટલે એ લોકો સરકાર, સરકારી સંપત્તિ અને આખરે બિન-મુસ્લિમ પાકિસ્તાની નાગરિકો પર પોતાનો આક્રોશ ઠાલવે છે. તેઓ હિંસાનો ભોગ ન બને તો પણ તેઓ સરકારી નોકરીઓ અને જાહેર જીવનમાં હાંસિયા પર ધકેલાતા જાય છે. પાકિસ્તાને ‘ઈશ-નિંદા(અલ્લાહની નિંદા)’નો કાયદો બનાવ્યો છે તેના કારણે પાકિસ્તાનના ખ્રિસ્તી, શીખ અને હિન્દુ નાગરિકોનું નાગરિક અને સામાજિક જીવન ખૂબ નુકસાન પામી રહ્યું છે. મોટા ભાગના મુસ્લિમ નાગરિકોના મનમાં આ કાયદાનો અર્થ એવો બેસી ગયો છે કે, જે લોકો મુસ્લિમ નથી, અલ્લાહમાં માનતા નથી તેઓ ‘ઈશ-નિંદા’ કરે છે.\nઈશ-નિંદાના કાયદાએ દાટ વાળ્યોહિંસાના અનેક બનાવોનું પૃથક્કરણ કરવામાં આવે તો જાણવા મળે છે કે, અલ્લાહની નિંદા અથવા વિદેશી સત્તાના એજન્ટ હોવાનો આરોપ જેમની ઉપર લગાવાયો હોય એવાં લોકો ઉપર તક મળતાં ઉગ્ર સ્વભાવના પાકિસ્તાની નાગરિકોનાં ટોળાં પણ હુમલો કરે છે. આવાં ટોળાં મનફાવે એવા અર્થઘટન કરી બિન-મુસ્લિમો પર હુમલા કરતા થયા છે.\nજોકે પાકિસ્તાનમાં સૌથી વધુ ધિક્કાર અહમદી સંપ્રદાયના લોકો વિરુદ્ધ છે. તે એટલી હદે કે, પાકિસ્તાની પાસપોર્ટ કે આઈડી કાર્ડ મેળવવા માટે દેશના અહમદી નાગરિકો વિરુદ્ધ એક ડેક્લેરેશન પર સહી કરવી પડે છે. આવા અધિકૃત નિવેદન પર સહી કરવાનો વિરોધ ન કરનાર સહિષ્ણુ મુસ્લિમો પણ આડકતરી રીતે કટ્ટરવાદને સહાય કરી બેસે છે. કરુણતા એ છે કે, આવાં પગલાંઓથી ધીમે ધીમે બહુમતી પાકિસ્તાની સમાજ દબાયેલો, કચડાયેલો વર્ગ બની રહ્યો છે. એ લોકો નૈતિક રીતે શક્તિશાળી તત્ત્વો દ્વારા કચડાઈ રહ્યા છે, ડગલે ને પગલે પીછેહઠ કરી રહ્યા છે.\nઆ સ્થિતિ ઊભી કરવામાં અનેક તત્ત્વોએ ભાગ ભજવ્યો છે, અને પાકિસ્તાનના કમનસીબે ત્યાં આવાં તત્ત્વોને જેર કરી શકે એવી સ્થિર મજબૂત સરકાર કદી ટકી શકી નથી. લશ્કરી શાસનકર્તાને નાગરિક અધિકારો મજબૂત બનાવવામાં સ્વાભાવિક જ રસ નથી હોતો. જો પાકિસ્તાની મુસ્લિમ નાગરિકોના જ આવા હાલ હોય તો વિદેશી નાગરિકો, ખાસ કરીને હિન્દુઓની હાલત કેવી હશે તે સહેજે કલ્પી શકાય.\nઈમરાન ખાને હિન્દુ અત્યાચારનો મુદ્દો છેડેલોપાકિસ્તાની ક્રિક્રેટર અને પાકિસ્તાની વિપક્ષી રાજકીય પાર્ટી ‘તહેરિક એ ઇન્સાફ’ના નેતા ઈમરાન ખાને ઓક્ટોબર ર૦૧૪માં પાકિસ્તાની સંસદની બહાર એક વિરોધ પ્રદર્શન દરમિયાન હિન્દુઓ પર થતાં અત્યાચારનો મુદ્દો છેડ્યો હતો. અહેવાલો મુજબ ઈમરાન ખાને એવું બયાન આપ્યું હતું કે, ‘પાકિસ્તાનમાં હિન્દુઓની સતામણી કરવામાં આવતાં તેઓ દેશ છોડીને જઈ રહ્યા છે. જો અમારી પાર્ટી સત્તામાં આવશે તો દેશ છોડી જનારા હિન્દુઓની વાપસી કરાશે.’ ઈમરાન ખાને અલ્પસંખ્યકોને એવો ભરોસો પણ આપ્યો હતો કે, જો તેમની પાર્ટી સરકારમાં આવશે તો લઘુમતીઓ પર અત્યાચાર નહીં થાય અને ધર્મપરિવર્તન માટે પણ દબાણ નહીં કરવામાં આવે.\nમાલ્યાને9સપ્ટેમ્બરે કોર્ટમાં હાજર રહેવાનો આદેશ


Arjun Kapoor Dadi find girl for him – News18 Gujarati\nHome » photogallery » entertainment » ARJUN KAPOOR DADI FIND GIRL FOR HIM MP\nઅર્જુન કપૂરની દાદીએ શોધી કાઢી પૌત્ર માટે 'આદર્શ દુલ્હન', વાંચો કઇ છે હિરોઇન\nઅર્જુન કપૂર તેની આગામી ફિલ્મ 'નમસ્તે ઇંગ્લેન્ડ' માટે તૈયાર છે અને તેની હિરોઇન છે પરિણીતિ ચોપરા. બંને ફિલ્મનાં પ્રચારમાં કોઇ કસર બાકી નથી રાખી\n| September 18, 2018, 15:43 IST\nમુંબઇ: અર્જુન કપૂર તેની આગામી ફિલ્મ 'નમસ્તે ઇંગ્લેન્ડ' માટે તૈયાર છે અને તેની હિરોઇન છે પરિણીતિ ચોપરા. બંને ફિલ્મનાં પ્રચારમાં કોઇ કસર બાકી નથી રાખી. પણ આ સમયે અર્જુન કપૂરની દાદીએ કંઇક હટકે વાત કરી નાંખી છે. અર્જુનાં 33માં જન્મ દિવસ પર અર્જુનની દાદીએ તેને લગ્ન કરવાનો અનુરોધ કર્યો હતો.\n'નમસ્તે ઇંગ્લેન્ડ'નાં ટ્રેલરને જોયા બાદ, અર્જુન કપૂરની દાદીને પરિણીતિમાં પોતાની આદ્શ બહુ દેખાય છે. આ વિશે વાત કરતાં અર્જુન કપૂરે કહ્યુંહ તું કે, આ પેહલાં દાદી મારા લગ્નની યોજનાઓ પાસ કરી ચૂકી છે. 'નમસ્તે લંડન'નું ટ્રેલર જોયા બાદ દાદીએ કહ્યું કે મારી બધી જ કો-એક્ટ્રેસિસમાં પરિણીતિ અને હું એક પરફેક્ટ જોડી છીએ. તેમનાં અનુસાર અમે સ્ક્રીન પર એક આદર્શ જોડીનાં રૂપમાં નજર આવીએ છીએ। અને પરિણીતિ વાસ્તવિક જીવનમાં પણ મારા માટે ઉચિત પાત્ર છે.\nઆ રોલર કોસ્ટર લવ સ્ટોરી 19 ઓક્ટોરબનાં રોજ રિલીઝ થઇ રહી છે. ફિલ્મ પંજાબનાં લુધિયાનાથી શરૂ થાતય ચે બાદમાં અમૃતસર, ઢાકાઅને પછી પેરિસથી લઇ બ્રસેલ્સ અને અંતે લંડન સુધીની સફર બતાવવામાં આવી છે.


News & Views :: પરીક્ષામાં ગેરરીતિ અટકાવવા સૌરાષ્ટ્ર યુનિવર્સિટીનો વધુ એક નિર્ણય\nપરીક્ષામાં ગેરરીતિ અટકાવવા સૌરાષ્ટ્ર યુનિવર્સિટીનો વધુ એક નિર્ણય\nસૌરાષ્ટ્ર યુનિવર્સિટી દ્વારા વિદ્યાર્થીઓના હિતને ધ્યાનમાં રાખીને અનેક નિર્ણયો કરવામાં આવે છે ત્યારે યુનિવર્સિટી દ્વારા પરીક્ષાને લઈને વધુ એક નિર્ણય કરવામાં આવ્યો છે, જેનાથી અનેક વિદ્યાર્થીઓ મુંઝવણમાં મૂકાઈ ગયા છે. પરીક્ષામાં ગેરરીતિ અટકાવવા માટે વિદ્યાર્થીઓના પરીક્ષા સીટ નંબર જમ્લિંગ કરીને ગોઠવણ કરવાનો નિર્ણય કરવામાં આવ્યો છે. જેથી એક કોલેજના વિદ્યાર્થીઓએ અન્ય કોલેજમાં પરીક્ષા આપવા જવું પડશે.\nસૌરાષ્ટ્ર યુનિવર્સિટી દ્વારા લેવાનારી આગામી તમામ પરીક્ષાઓમાં વિદ્યાર્થીઓની બેઠક વ્યવસ્થાને લઈને વધુ એક નિર્ણય કરવામાં આવ્યો છે. પરીક્ષામાં ગેરરીતિ અટકાવવા તાલુકા અને જિલ્લા કક્ષાએ વિવિધ કોલેજોના વિદ્યાર્થીઓના પરીક્ષા સીટ નંબર જમ્લિંગ કરીને બેઠક વ્યવસ્થા ગોઠવાશે. જેથી એક કોલેજના વિદ્યાર્થીએ બીજી કોલેજમાં પરીક્ષા આપવા જવું પડશે. જેનાથી વિદ્યાર્થીઓને મુસાફરી, વાંચન વગેરેમાં મુશ્કેલી પડશે. આ ઉપરાંત યુવતીઓ અત્યાર સુધી પોતાની કોલેજમાં પરીક્ષા આપતી હોવાના કારણે પૂરી રીતે સુરક્ષિત હતી. ત્યારે હવે યુવતીઓએ અન્ય કોલેજમાં પરીક્ષા આપવા જવાનું હોવાથી સુરક્ષાને લઈને પણ મૂંઝવણ અનુભવી રહી છે.\nયુનિવર્સિટી દ્વારા જમ્લિંગ સિસ્ટમનો નિર્ણય કરવા પાછળ શાંતિમય વાતાવરણમાં પરીક્ષા લેવાનું કારણ આગળ ધરવામાં આવ્યુ છે. આ સિસ્ટમથી વિદ્યાર્થીઓને કેટલા અંશે મુશ્કેલી પડશે તે વિચારવાનું કદાચ નિર્ણય કરનારાઓ ભૂલી ગયા હશે. પરીક્ષાના સમયે વિદ્યાર્થીઓ માટે દરેક મિનિટ કિંમતી હોય છે. કારણ કે તે સમયે વાંચન કરવામાં આવતું હોય છે. આ સંજોગોમાં અન્ય કોલેજમાં પરીક્ષા આપવા જવાની હોવાથી વિદ્યાર્થીઓનો સમય વેડફાશે. જેની અસર સીધી તેમના પરિણામ પર પડી શકે છે. આ પહેલાં પણ યુનિવર્સિટી દ્વારા કાયદાનો અભ્યાસ કરતા વિદ્યાર્થીઓ માટે જિલ્લા કક્ષાએ પરીક્ષા આપવાનો નિર્ણય કરાયો હતો. અંતે રાજ્યપાલના સૂચનથી નિર્ણય રદ કરવો પડ્યો હતો.


tim paine apologizes to team india for his bad behavior with ashwin during sydney test match | હું ઘણો મૂર્ખ લાગી રહ્યો હતો: ઑસ્ટ્રેલિયન કૅપ્ટન ટિમ પેઇન - sports\nPublished: 13th January, 2021 09:09 IST | Agency | Sydney\nરવિચંદ્રન અશ્વિનને પરેશાન કર્યા બાદ હવે ઑસ્ટ્રેલિયન કૅપ્ટન ટિમ પેઇને માફી માગી...\nસિડની ટેસ્ટ મૅચ ડ્રૉ કરાવવામાં ટીમ ઇન્ડિયાના હનુમા વિહારી અને રવિચંદ્રન અશ્વિનનો મહત્ત્વનો ફાળો રહ્યો હતો. વિહારી-અશ્વિને કાંગારૂઓને બરાબરના પરેશાન કર્યા હતા અને તેઓ તેમનું ધ્યાનભંગ કરવા જાતજાતના દાવ અજમાવી રહ્યા હતા. પેઇને અશ્વિનને ચિડાવીને તેનો ધ્યાનભંગ કરવાનો પણ પ્રયત્ન કરી જોયો હતો. જોકે એ સ્લેજિંગનો વિડિયો વાઇરલ થતાં પેઇનની ભારે ટીકા થઈ હતી. પેઇનને આખરે તેની ભૂલ સમજાઈ હતી અને ગઈ કાલે તેણે માફી પણ માગી લીધી હતી. પેઇનને ત્રીજી ટેસ્ટમાં તેની નબળી કૅપ્ટન્સી અને વિકેટકીપર તરીકેના ખરાબ પર્ફોમેન્સનો પણ સ્વીકાર કર્યો હતો.\nગઈ કાલે એક પ્રેસ-કૉન્ફરન્સ દરમ્યાન ટિમ પેઇને કહ્યું કે ‘મેં ગઈ કાલે મૅચ પછી તરત જ અશ્વિન સાથે વાત કરી હતી. મેં તેને કહ્યું કે છેવટે તો હું જ મૂર્ખ જેવો લાગ્યો, નહીં? તમે મોઢું ખોલો છો અને પછી કૅચ ડ્રૉપ કરી દો છો અને વળી પાછા હસો છો. હું આ ટીમને મારી સ્ટાઇલમાં લીડ કરવામાં ગર્વ અનુભવું છું અને એને લીધે જે ઘટના બની એ બદલ હું માફી માગું છું. મારી કપ્તાની સારી નહોતી રહી. મેં મૅચનું પ્રેશર મારા પર હાવી થવા દીધું જેને લીધે મારા મૂડને અસર પહોંચી અને એની અસર મારા પ્રદર્શન પર જોવા મળી. હું મારી ટીમની ધારણાઓ પર ખરો ન ઊતરી શક્યો એટલે માફી માગું છું. સ્વાભાવિક છે કે હું જે પ્રમાણે ઇચ્છતો હતો એ પ્રમાણેની આ છાપ નથી.’\nસ્મિથે કાંઈ ખોટું નહોતું કર્યું, નહીંતર ભારત ફરિયાદ કરત\nકૅપ્ટન પેઇને ભૂતપૂર્વ કૅપ્ટન સ્ટીવ સ્મિથનો બચાવ કરતાં કહ્યું કે તેણે કાંઈ ખોટું નહોતું કર્યું. સોમવારે ત્રીજી ટેસ્ટના છેલ્લા દિવસે ડ્રિન્ક્સ-બ્રેક્સ દરમ્યાન સ્મિથ સ્ટમ્પ્સ પાસે બૅટ્સમૅને કરેલા ગાર્ડના માર્ક પાસેની જગ્યાએ પોતાના બૂટથી નવો માર્ક બનાવતો જોવા મળ્યો હતો. પંત જ્યારે બૅટિંગ માટે આવ્યો ત્યારે તેણે બે માર્ક જોયા અને અમ્પાયરની પરવાનગી લઈને ફરીથી પોતાનો માર્ક સેટ કર્યો હતો. સ્મિથની આ ઘટનાનો વિડિયો સોશ્યલ મીડિયામાં વાઇરલ થયો હતો. પેઇને સ્મિથો બચાવ કરતાં કહ્યું હતું કે મેં આ સંદર્ભે સ્મિથ સાથે વાત કરી હતી. જે રીતે દર્શાવાઈ રહ્યું છે એનાથી તે ખૂબ નિરાશ છે. જો તમે સ્મિથને ટેસ્ટ રમતો જોશો તો તે દરેક મૅચમાં આવું પાંચથી છ વાર કરતો હોય છે. આ તેની આદત છે. તે કોઈના ગાર્ડનું નિશાન નહોતો બદલી રહ્યો. અગર જો એવું હોત તો ભારતીય ટીમે એનો વિરોધ જરૂર કર્યો હોત.’\ncricket newssports newssydneyravichandran ashwinaustraliaindia


અસમના જે લોકો દેશવિહીન જાહેર થઈ જશે શું તે કોઈ અધિકારની દાવેદારી | TV9 Gujarati\nHome » તાજા સમાચાર » અસમના જે લોકો દેશવિહીન જાહેર થઈ જશે શું તે કોઈ અધિકારની દાવેદારી કરી શકશે?\nPublish Date - 5:12 am, Mon,2September 19\nઅસમના નેશનલ સિવિલ રજીસ્ટર (NRC)ના કારણે 19 લાખથી વધારે લોકોના ભવિષ્ય પર લટકતી તલવાર છે. હવે તેમને ફોરેન ટ્રિબ્યુનલની સામે પોતાને ભારતના નાગરિક હોવાના પૂરાવા હાજર કરવા પડશે. આ પ્રક્રિયા 120 દિવસમાં પૂરી કરવી પડશે.\nટ્રિબ્યુનલની પાસે નક્કી કરવાનો અધિકાર છે કે કોણ ભારતનું નાગરિક છે અને કોણ નહી. જેમને ટ્રિબ્યુનલથી પણ રાહત નહી મળે, તે હાઈકોર્ટ કે સુપ્રીમ કોર્ટનો દરવાજો ખખડાવી શકે છે પણ તેમના મૂળભૂત અધિકારોનું ઉલ્લંઘનનું કારણ આપી અને ટ્રિબ્યુનલના નિર્ણયની વિરૂદ્ધ નહી.\nતો શું જેમને કોઈ જગ્યાએથી રાહત નહી મળે, તેમને બાંગ્લાદેશ મોકલી દેવામાં આવશે? તેની શક્યતા ખુબ ઓછી છે. ભારતના વિદેશમંત્રી એસ.જયશંકર તેમના ઢાકા પ્રવાસ દરમિયાન બાંગ્લાદેશને ખાતરી આપી ચૂક્યા છે કે NRC એક આંતરિક મામલો છે.\nતેથી ફોરેન ટ્રિબ્યુનલથી બિન-ભારતીય જાહેર થતાં જ લોકો રાષ્ટ્રવિહીન થઈ જશે અને તે ભારતીય અને બાંગ્લાદેશી રહેશે નહી. તેનાથી મોટી વાત એ છે કે તેમને ઘણા આંતરરાષ્ટ્રીય નિયમો હેઠળ પણ સંરક્ષણ નહી મળી શકે કારણ કે ભારત તે નિયમોનું પાલન કરવા માટે બંધાયેલું નથી.\nUN કન્વેન્શન 1954\n1954 UN કન્વેશન 28 સપ્ટેમ્બર 1954ના રોજ અપનાવવામાં આવ્યું હતું અને6જૂન 1960થી તેને લાગૂ પણ કરવામાં આવ્યું. જેમાં દેશવિહીન લોકોના ન્યૂનતમ માનવઅધિકારોના સંરક્ષણની જોગવાઈ કરવામાં આવી છે. તેમાં દેશવિહીન લોકોની પરિભાષામાં કહેવામાં આવ્યું છે. જેમને કોઈ પણ દેશ પોતાના કાયદા હેઠળ પોતાનું નાગરિક નથી માનતું.\n1954 કન્વેન્શન હેઠળ દેશવિહીન લોકોને જે અધિકાર આપવામાં આવ્યા છે. તેમાં શિક્ષણ, રોજગાર અને રહેઠાણના અધિકાર મુખ્ય છે. સાથે જ દેશવિહીન લોકોની પાસે ઓળખપત્ર, મુસાફરીના દસ્તાવેજો અને વહીવટી સપોર્ટ મેળવવાનો અધિકાર છે. કન્વેન્શનના આર્ટિકલ 16 દેશવિહિન લોકોને તે દેશની કોર્ટનો દરવાજો ખખડાવવાનો અધિકાર આપે છે.\nયુએન કન્વેન્શન 1961\nતેને 30 ઓગસ્ટ 1961ના રોજ હસ્તગત કરવામાં આવ્યો હતો અને 13 ડિસેમ્બર 1975થી લાગૂ છે. તેનો ઉદ્દેશ સમયની સાથે સાથે દેશવિહીન લોકોની સંખ્યા ઓછી કરવાનો છે. તેનો મહત્વપૂર્ણ પક્ષ આર્ટિકલ 1 છે. જે કહે છે કે જે દેશમાં કોઈ વ્યક્તિનો જન્મ થયો હોય, તે દેશ તેને જન્મથી નાગરિક થવાની જોગવાઈ હેઠળ પોતાની રાષ્ટ્રીયતા આપશે. જ્યારે ભારત આ બંને કન્વેન્શનોનું ભાગીદાર નથી. તેણે તેમાં જોડાવાનો ઈનકાર કરતાં કહ્યું કે મોટી સંખ્યામાં શરણાર્થીઓ અહીં પહેલેથી જ રહે છે.\nમાનવાધિકારનો વૈશ્વિક ઘોષણા (1948)\nઆ પણ એક આંતરરાષ્ટ્રીય સમજૂતી છે. આ સમજૂતીનો આર્ટિકલ 15 કહે છે કે દરેક વ્યક્તિને રાષ્ટ્રીયતા પ્રાપ્ત કરવાનો હક્ક છે અને કોઈને પણ રાષ્ટ્રીયતાના હક્કથી વંચિત નહી કરવામાં આવે. આ આર્ટિકલને માનવાની કોઈ કાયદાકીય જવાબદારી નથી, હા જવાબદાર દેશો આ સિદ્ધાંતનું પાલન કરે તેવી અપેક્ષા રાખવામાં આવી છે.


At Some Point: હોટેલ-રેસ્ટોરાંમાં ગુજરાતી થાળી મોંઘી બનશે\nહોટેલ-રેસ્ટોરાંમાં ગુજરાતી થાળી મોંઘી બનશે\nગુજરાતભરની હોટેલ અને રેસ્ટોરાંના માલિકો આજકાલ દુઃખી છે, કારણ કે તેમને બેવડો માર પડ્યો છે! એક તરફ મોંઘવારીને કારણે લોકોએ પરિવાર સાથે બહાર ફરવા-જમવા જવાનું ઓછું કરી દીધું છે, બીજી તરફ ખાદ્ય સામગ્રીના ખર્ચમાં છેલ્લાં6મહિનામાં 25-30 ટકાનો વધારો ઝીંકાયો છે. બિચારા હોટેલ-રેસ્ટોરાં માલિકો માટે પરિસ્થિતિ એવી છે કે ‘જાયે તો જાયે કહાં...!’ ભાવવધારાની પરિસ્થિતિ જો લાંબો સમય જળવાઈ રહેશે તો ગુજરાતી થાળીના ભાવમાં રૂ. 15-20નો વધારો થશે એવી શક્યતા આ ઉદ્યોગના સૂત્રો વ્યક્ત કરી રહ્યાં છે. ઉલ્લેખનીય છે કે શહેરની એક-બે ગુજરાતી રેસ્ટોરાંએ થાળીઓના ભાવમાં વધારો કરી દીધો છે, બાકીના મંદીના પાપે વધારો કરતા અચકાઈ રહ્યાં છે.\nગઈ દિવાળીની સંખ્યાબંધ રજાઓ મોટી સંખ્યામાં રહેલા લોકોએ પરિવાર સાથે દૂરના પર્યટનસ્થળો વિતાવવાનું પસંદ કર્યું હતું, તેથી મિઠાઈના વેચાણને પણ મોટો ફટકો પડ્યો હતો. હોટેલોમાં કમર્શિયલ ગેસ વધારે વપરાય છે, હવે ઘણી હોટેલોમાં પાઇપલાઇન દ્વારા મળતો ગેસ પણ વપરાવો શરૂ થયો છે.\n“કોઈપણ ગુજરાતી ડાઇનીંગ હોલ કે રેસ્ટોરાંમાં શાકભાજીનો મહત્તમ ઉપયોગ થતો હોય છે. અનાજ-કઠોળ, બળતણ, વિજળી ઉપરાંત લેબરનો ખર્ચ વધતાં થાળીદીઠ ખર્ચ વધ્યો છે. મંદીની અસરને કારણે ઘરાકી પણ ઓછી રહે છે, એટલે અમે તાત્કાલિકપણે ભાવ વધારો કરી શકતા નથી, પણ જો આ પરિસ્થિતિ લાંબો સમય ચાલી તો અમારે થાળીદીઠ રૂ. 15-20નો ભાવ વધારો કરવો પડી શકે છે,” એવું અમદાવાદ હોટેલ ઓનર્સ એસોસિયેશનનાં પ્રમુખ અશ્વિનભાઈ મહેતાએ જણાવ્યું હતું.\nઉલ્લેખનીય છે કે, ગુજરાતી થાળીમાં છેલ્લે 8 મહિના પૂર્વે રૂ. 10-15નો વધારો થયો હતો. પંજાબી થાળીમાં છેલ્લાં બે મહિનામાં થાળીદીઠ રૂ. 20નો વધારો થઈ ચૂક્યો છે.\nમહેતાએ જણાવ્યા પ્રમાણે, છેલ્લાં6મહિનામાં ગેસના ભાવ 15-20 ટકા, શાકભાજી 30 ટકા, મરીમસાલા અને તેજાનાં 20 ટકા અને વિજળીનો ખર્ચ 15-20 ટકા ઊંચે ગયા છે. એકતરફ મોંઘવારીએ લોકોની ખરીદશક્તિ ઘટાડી છે, તેવા સમયે પેટ્રોલ-ડિઝલમાં થયેલા શ્રેણીબદ્ધ ભાવવધારાથી લોકોનો પરિવહન ખર્ચ પણ વધ્યો છે, તેથી લોકોએ બહાર જવા-આવવાનું ઘટાડ્યું છે, તેની સીધી અસર હોટેલ-રેસ્ટોરાંના વેપાર ઉપર પડી છે.


ખૂબ જ બિઝી રહેતા ટીવી એક્ટર્સે કેવી રીતે નિષ્ક્રિય વર્ષ પસાર કર્યું? | નવગુજરાત સમય\n28-12-2020 10:18 AM\nટીવી એક્ટર્સ સામાન્ય રીતે દિવસના 14થી 16 કલાક કામ કરતા હોય છે. જોકે, લોકડાઉનના કારણે અચાનક જ તેઓ ખાસ્સા સમય સુધી ફ્રી થઈ ગયા. જેના લીધે સ્વાભાવિક રીતે આ ટીવી એક્ટર્સની લાઇફસ્ટાઇલમાં ખાસ્સો ચેન્જ આવ્યો હતો. અહીં જાણીએ કે, લોકડાઉન દરમિયાન ટીવી એક્ટર્સે કેવી રીતે ટાઇમ સ્પેન્ડ કર્યો હતો.\nસૃષ્ટિ ‘કુમકુમ ભાગ્ય’ની પ્રજ્ઞા તરીકે જાણીતી છે. તે કહે છે કે, ‘લોકડાઉનના કારણે હું ‘કુમકુમ ભાગ્ય’ માટે શૂટ નહોતી કરતી ત્યારે મેં અનેક નોવેલ્સ વાચી હતી. મને વાચવાનું અને બ્યૂટિફુલ સૂર્યાસ્તને માણવાનું ગમે છે. વળી, મેં જુદા-જુદા શોઝ અને સીરિઝ જોઈ હતી, પરંતુ રીડિંગ એ સૌથી બેસ્ટ એક્ટિવિટી રહી હતી.’\nસૃષ્ટિની કો-સ્ટાર મુગ્ધાએ તેની કૂકિંગ સ્કિલ્સ ઇમ્પ્રૂવ કરી હતી. તે કહે છે કે, ‘મને જુદી-જુદી વાનગીઓ બનાવવાની ગમે છે. ‘કુમકુમ ભાગ્ય’ના શૂટિંગમાંથી બ્રેક દરમિયાન મેં અનેક નવી વાનગીઓ બનાવવાની કોશિશ કરી હતી. વાસ્તવમાં મેં આ નવી વાનગીઓ ફ્રેન્ડ્સ અને પરિવારજનોને પણ આપી હતી. તેમને પણ આ નવી વાનગીઓ ખાવાની મજા આવી હતી.’\nઆસીફ ‘ભાભીજી ઘર પર હૈ’માં વિભૂતિ નારાયણ મિશ્રાના રોલમાં છે. તે કહે છે કે, ‘વર્ષો સુધી કોઈ બ્રેક લીધા વિના કામ કર્યું હતું. એટલા માટે લોકડાઉનના લીધે થોડી રાહત મળી હતી. મેં કૂકિંગની સ્કિલ્સમાં કુશળતા મેળવી. અવારનવાર નવી નવી રેસીપીઝ ટ્રાય કરતો હતો. આ મારી હોબીથી સતત વ્યસ્ત રહેવામાં અને મારા ફેમિલી મેમ્બર્સથી નજીક રહેવામાં મદદ મળી હતી. મારાં બાળકો ખૂબ સરપ્રાઇઝ થયા હતા. મને હંમેશાથી ફૂડનું પેશન છે. એટલે લોકડાઉનથી મારી સ્કિલ્સને ઇમ્પ્રૂવ કરવાની તક મળી હતી.’\nઅપરા મહેતા કહે છે કે, ‘અનેક વર્ષોથી હું સવારથી લઈને રાત સુધી કામ જ કરતી રહેતી હતી. લોકડાઉનના કારણે હું મારા પરિવારથી નિકટ રહી હતી. શરૂઆતના 21 દિવસ તો ડોરબેલ ન વાગે, મેઇડ ના આવે, કૂક ના આવે, કશું જ નહીં. અમે ઘરની કામગીરી વહેંચી દીધી હતી. હું ખૂબ જ સારી કૂક છું, પરંતુ એના માટે મને ચાન્સ જ નહોતો મળતો. મેં એ કર્યું હતું.’\nલોકડાઉનમાં ફેમિલીની સાથે ટાઇમ સ્પેન્ડ કરીને મેં સ્ટ્રેસ દૂર કર્યો હતો. તે કહે છે કે, ‘હું આ પહેલાં કૂકિંગ કરવાથી દૂર જ રહી હતી, પરંતુ મેં મારા ફાધરની મદદથી કૂકિંગ શીખવાનો નિર્ણય કર્યો હતો. હું સમોસા અને કેટલીક પંજાબી વાનગીઓ બનાવતા શીખી હતી.’\nઅનંગ દેસાઈ લોકડાઉનમાં સોંગ્સ સાંભળવાના અને વાચવાના તેમના પેશન તરફ વળ્યા હતા. વળી, તેમણે ઘરના કામકાજમાં તેમના પરિવારજનોને મદદ પણ કરી હતી. અનંગ કહે છે કે, ‘મેં જુદાં-જુદાં પ્લેટફોર્મ્સ પર જુદા-જુદા વેબિનાર્સ પણ એટેન્ડ કર્યા હતા.\nએજાઝ-પવિત્રા 'બિગ બોસ'ના નવા લવ બર્ડ, જોવા મળી રોમેન્ટિક કેમિસ્ટ્રી\nબિગ બોસમાં મરાઠી ભાષા અંગે ટિપ્પણી બાદ જાન કુમાર સાનુએ માફી માંગી


અમૃતા રાવના દીકરા વીરની પહેલી તસવીર આવી સામે, ખડખડાટ હસતો જોવા મળ્યો | Avadhtimes\nHome મનોરંજન અમૃતા રાવના દીકરા વીરની પહેલી તસવીર આવી સામે, ખડખડાટ હસતો જોવા મળ્યો\nઅમૃતા રાવના દીકરા વીરની પહેલી તસવીર આવી સામે, ખડખડાટ હસતો જોવા મળ્યો\nઅમૃતા રાવ પોતાને ’૨૦૨૦ મોમ’ ગણાવે છે. ગયા વર્ષની પહેલી નવેમ્બરે એક્ટ્રેસે દીકરાનો જન્મ આપ્યો હતો. અમૃતા અને તેના પતિ આરજે અનમોલે તેમના ખુશીઓના ખજાનાને ’વીર’ નામ આપ્યું છે. અમૃતાનું કહેવું છે, ’અનમોલ અને હું સ્વદેશાભિમાની છીએ. વીર નામ અનમોલની પહેલી પસંદ અને મને પણ તે ગમ્યું હતું’. દીકરાના જન્મ બાદ એક્ટ્રેસનું જીવન એકદમ બદલાઈ ગયું છે, પરંતુ તે તેની દરેક ક્ષણને પ્રેમ કરે છે.\nઅમૃતાએ કહૃાું, ’હું વીરના શિડ્યૂલ અને મારી વર્ક મીટિંગ વચ્ચે બેલેન્સ જાળવું છું. હવે દિવસ ટૂંકા થઈ ગયા છે, રાત લાંબી થઈ ગઈ છે, કપડા ગંદા થઈ ગયા છે, પરંતુ હેન્ડ્સ-ઓન મોમ બનવું તે તમારા બાળકને એકદમ નજીકથી ઓળખવાનો એકમાત્ર રસ્તો છે. હું પોતાને વધારે મજબૂત, સમજદાર અનુભવું છું. આ સિવાય મને ગર્વ છે કે મેં પડકારને ઝીલ્યો’.\nઅમૃતા રાવ અને આરજે અનમોલનો દીકરો વીર ચાર મહિનાનો થઈ ગયો છે. કપલે અત્યાર સુધી ફેન્સને તેનો ચહેરો દેખાડ્યો નહોતો. પરંતુ, હવે તેમની ફેમિલી તસવીર સામે આવી છે. જેમાં નાનકડો વીર પણ આંખો બંધ કરીને ખડખડાટ હસતો જોવા મળી રહૃાો છે.\nએક્ટ્રેસે કહૃાું, ’હું રોજ વીર સામે જોઉ છું અને વિચારું છું કે, ’તે સાચેમાં છે?’. પહેલીવાત જે બાળક તમને શીખવે છે તે છે ટાઈમ મેનેજમેન્ટ અને શિસ્તતા. માતૃત્વ એ ભાવનાઓનું મિશ્રણ છે. રોજ આશ્ર્ચર્ય, ઉત્તેજના, થાક, પ્રેમ, હતાશા, આનંદ, મનોરંજન ઘણી બધી ભાવનાઓ હોય છે’.\nઅમૃતાએ કહૃાું, ’મેં ક્યારેય વિચાર્યું નહોતું કે હું હેન્ડ્સ-ઓન મોમ બનીશ. અમારા પ્રોફેશનના કારણે હું અને અનમોલ બધું અમારી જાતે કરીએ છીએ. વીરને નવડાવવાથી લઈને મસાજ કરવું, ડાયપર બદલાવ તેમજ તેની સાથે રમવા સુધી. અને હા, જ્યારે પણ હું અરીસામાં જોઉ છું ત્યારે તેવી છોકરી જેવી લાગુ છું જે કોલેજથી ઘરે પાછી આવી છે’.


હવે ટ્વિટને નહીં કરી શકો Like, ટ્વિટર કરવા જઇ રહ્યું છે મોટો ફેરફાર | Twitter to removing like button but not now - Sambhaav News\nTwitterએ કન્ફોર્મ કરી લીધું છે કે તે દિલનાં આકારવાળા લાઇક બટનને હટાવવાની તૈયારીમાં છે. એવું જણાવવામાં આવી રહ્યું છે કે સીઇઓ જૈક ડોર્સીને ટ્વિટર પર આપવામાં આવેલું લાઇક બટન પસંદ નથી. તમને જણાવી દઇએ કે થોડાંક દિવસો પહેલા જ લાઇક બટનને હટાવવાની વાત કરવામાં આવી હતી. ત્યાં ટ્વિટરનાં આ નિર્ણયને લઇને યૂઝર્સ પણ વધારે ઉદાસ છે. ટ્વિટર યૂઝર્સનું કહેવું એમ છે કે ટ્વિટરથી લાઇક બટન હટી જવાથી માત્ર બે જ બટન રહેશે કે એક રહેશે રિ-ટ્વિટ અને રિપ્લાય.\n@TwitterCommsનાં એક ટ્વિટમાં કહેવામાં આવ્યું છે કે,”અમે છેલ્લાં કેટલાંક મહીનાઓથી નવી સેવાને વિશે વિચારી રહ્યાં છીએ જેથી યૂઝર્સને એક વધારે ઉત્તમ અનુભવ આપવામાં આવી શકે. અમારા આ ફેરફારમાં લાઇક બટન પણ શામેલ છે. જો કે હાલમાં આ શરૂઆતી ચરણમાં છે અને અમારી પાસે લાઇક બટનને હટાવવા માટે કોઇ નક્કી કરેલી તારીખ પણ નથી.”\nતમને જણાવી દઇએ કે માઇક્રોબ્લોગિંગ સાઇટ ટ્વિટરે વર્ષ 2015માં લાઇક બટનને સ્ટાર આકારવાળા ફેવરેટ બટનને બદલે લોન્ચ કર્યું હતું. આ ખબર આવ્યા બાદથી ટ્વિટર યૂઝર્સનું કહેવું એમ છે કે લાઇક બટનને આધારે કોઇ ટ્વિટ પર તે પોતાની સહમતિ જાહેર કરતા હતાં અને બીજાને સપોર્ટ કરતા હતાં. ત્યાં ટ્વિટરનાં વાઇસ પ્રેસિડેન્ટ બ્રૈંડન બોરમેને પણ કહ્યું કે, અત્યારમાં લાઇક બટનને તત્કાલ હટાવવામાં નહીં આવી રહ્યું. હજી આને હટાવવામાં ઘણો સમય છે.\nકોઈ પણ મુસ્લિમ અમેરિકાના પ્રમુખ બનવા જોઈએ નહીંઃ બેન કાર્સન


સિબ્બલે સપાના સમર્થનથી રાજ્યસભા માટે નોમિનેશન ફાઇલ કર્યું, કહ્યું- 16 મેથી જ છોડી છે પાર્ટી | Sibal files nomination for Rajya Sabha with SP's support, says party quits on May 16 - Divya Bhaskar\nSibal Files Nomination For Rajya Sabha With SP's Support, Says Party Quits On May 16\nકપિલ સિબ્બલે કોંગ્રેસ છોડી:સિબ્બલે સપાના સમર્થનથી રાજ્યસભા માટે નોમિનેશન ફાઇલ કર્યું, કહ્યું- 16 મેથી જ છોડી છે પાર્ટી\nનોમિનેશન દાખલ કર્યા પછી સિબ્બલે કહ્યું હતું કે તેઓ 16 મેના રોજ કોંગ્રેસ પાર્ટીમાંથી રાજીનામું આપી ચૂક્યા છે. સિબ્બલ હાલ UPમાંથી કોંગ્રેસ કોટામાંથી સાંસદ છે, જોકે આ વખતે યુપીમાં પાર્ટીની પાસે એટલા ધારાસભ્ય નથી, જેને પછીથી રાજ્યસભામાં મોકલી શકાય. સિબ્બલના ફ્યુચરને લઈને ક્યાસ કાઢવામાં આવી રહ્યો હતો, જોકે હવે સમાજવાદી પાર્ટીની ટિકિટ પર નોમિનેશન ફાઈલ કરીને તેમણે તમામ અટકળો પર વિરામ લગાવી દીધું છે.\nરસપ્રદ વાત એ છે કે જ્યારે કોંગ્રેસમાં સિબ્બલની ટિકિટ પર સસ્પેન્સ યથાવત્ હતું, એ સમયે3મોટા વિપક્ષો તેમને પોતાના કોટાથી રાજ્યસભામાં મોકલવા માટે તૈયાર હતા. ઉત્તરપ્રદેશથી સપા, બિહારથી રાજદ અને ઝારખંડમાંથી ઝામુમો સિબ્બલને રાજ્યસભામાં મોકલવા માટે તૈયાર હતી. જોકે સિબ્બલે અખિલેશની સાથે જવાનું નક્કી કર્યું છે.\nકોંગ્રેસથી નારાજ થયેલા સિબ્બલને3પાર્ટી રાજ્યસભામાં મોકલવા માગતી હતી? તો ચાલો આ અંગે વિગતે જાણીએ...\n1.સપાઃ સિબ્બલને આગળ કરીને આઝમને સાધવાની કોશિશ\nપહેલા વાત સપાની કરીએ. તાજેતરમાં જ સપાના વરિષ્ઠ નેતા આઝમ ખાનને સુપ્રીમ કોર્ટમાંથી વચગાળાના જામીન અપાવીને કપિલ સિબ્બલે મહત્ત્વની ભૂમિકા નિભાવી છે. જોકે જેલમાંથી બહાર આવ્યા પછી આઝમ સપા સુપ્રીમો અખિલેશ યાદવને હજી સુધી મળ્યાં જ નથી.\nસપા સાથે જોડાયેલાં સૂત્રોની વાત માનીએ તો કપિલ સિબ્બલને રાજ્યસભામાં મોકલીને અખિલેશે એક સાથે બે કામ કર્યા છે. એક તો દિલ્હીમાં તેમને કપિલ સિબ્બલ જેવો મજબૂત ચહેરો મળી જશે અને બીજી વાત એ કે તે આઝમ ખાનને પણ સાધી શકશે.\n2.રાજદઃ કાયદાકીય દાવપેચમાં ફસાયેલા લાલુ પરિવાર માટે પણ સિબ્બલ જરૂરી\nઘાસચારાકૌભાંડમાં લાલુ યાદવનો કેસ લડી રહેલા કપિલ સિબ્બલને રાજદ બિહારથી રાજ્યસભામાં મોકલવાનો મૂડ બનાવી રહ્યો હતો. રાજદને બિહારમાં આ વખતે રાજ્યસભાની2સીટ મળવાનું નક્કી છે. એવામાં એક સીટ પર પાર્ટી સિબ્બલને ઉચ્ચ સદનમાં મોકલવા માગતી હતી. એનું મોટું કારણ લાલુ પરિવાર કાયદાકીય દેવપેચમાં ફસાયો હોવાનું કહેવાઈ રહ્યું છે.\n3. ઝામુમો: ખતરામાં પડેલી CMની ખુરશીને બચાવવામાં લાગ્યા હેમંત\nઝારખંડના મુખ્યમંત્રી હેમંત સોરેન છેલ્લા થોડા દિવસોથી મુશ્કેલીમાં ઘેરાયેલા છે. તેમની પર મંત્રી રહેવા દરમિયાન માઈન્સની લીઝ લેવાનો આરોપ છે. આ મામલામાં સભ્યપદ રદ કરવાનો કેસ ચૂંટણી આયોગની પાસે વિચારાધીન છે. એની સાથે જ આ મામલો કોર્ટમાં પણ ગયો છે. કોર્ટમાં સોરેન તરફથી આ મામલાની રજૂઆત કપિલ સિબ્બલ કરી રહ્યા છે.\n5. રાજ્યોમાં હાર પછી ગાંધી પરિવારની વિરુદ્ધ ખૂલ્યો હતો મોરચો\nUP, પંજાબ સહિત5રાજ્યની વિધાનસભા ચૂંટણીમાં કોંગ્રેસની હાર પછી કપિલ સિબ્બલે ગાંધી પરિવારની વિરુદ્ધ મોરચો ખોલ્યો હતો. એક ઈન્ટરવ્યુમાં સિબ્બલે કહ્યું હતું કે ઘરકી કોંગ્રેસ નહિ સબકી કોંગ્રેસ હશે. તેમણે કહ્યું- કોંગ્રસમાં અધ્યક્ષ ન હોવા છતાં રાહુલ ગાંધી નિર્ણય લઈ રહ્યા છે. જોકે હારની જવાબદારી કોઈ જ લેતું નથી. રાહુલના રહેવા દરમિયાન પણ કોંગ્રેસ ઘણી ચૂંટણી હારી ગઈ છે. એવામાં નવા લોકોને નેતૃત્વ આપવું જોઈએ.\n10 સીટ માટે કોંગ્રેસમાં ઉમેદવારોની લાંબી લાઈન\nરાજ્યસભા ચૂંટણીમાં આ વખતે 10 સીટ પર કોંગ્રેસ જીતે એવી શક્યતા છે. એમાં રાજસ્થાન-છત્તીસગઢના 2-2, ઝારખંડ, મધ્યપ્રદેશ, હરિયાણા, કર્ણાટક, મહારાષ્ટ્ર અને તામિલનાડુની એક-એક સીટ સામેલ છે. જોકે 10 સીટ માટે દાવેદારોની લાંબી લાઈન છે, તેમાં પી ચિદમ્બરમ, ગુલામ નબી આઝાદ, આનંદ શર્મા, કપિલ સિબ્બલ, અવિનાશ પાંડે, અંબિકા સોની, વિવેકા તન્ખા, સુબોધ કાંત સહાય અને રણદીપ સુરજેવાલ જેવા પ્રમુખ નેતા સામેલ છે. એવામાં કોંગ્રેસ હાઈકમાન્ડ માટે સિલેક્શન કરવું મુશ્કેલ હશે.\nસિબ્બલ નેશનલ હેરાલ્ડ કેસમાં સોનિયા-રાહુલની રજૂઆત કરે છે\nકપિલ સિબ્બલ 2004થી લઈને 2014 સુધી મનમોહન સિંહની સરકારમાં કેન્દ્રીય મંત્રી રહ્યા હતા. સિબ્બલ વીપી સિંહની સરકારમાં એડિશનલ સોલિસિટર જનરલ પણ રહી ચૂક્યા છે, જ્યારે 2016માં કોંગ્રેસે તેમને UPમાંથી રાજ્યસભામાં મોકલ્યા હતા. સોનિયા-રાહુલ ગાંધી પર ચાલી રહેલા નેશનલ હેરાલ્ડ કેસમાં પણ સિબ્બલ રજૂઆત કરે છે. નેશનલ હેરાલ્ડ કેસમાં સોનિયા-રાહુલ સહિત5નેતા પર આરોપ છે કે હેરાલ્ડની સંપત્તિનો ગેરકાયદે ઉપયોગ કર્યો, જેમાં દિલ્હીનું હેરાલ્ડ હાઉસ અને અન્ય સંપત્તિઓ સામેલ છે. આ મામલામાં સોનિયા-રાહુલ જામીન પર છે.


મલાઇકા અરોરાએ સ્ટાઇલિશ અવતારમાં પહોંચી જીમ, વ્હાઇટ સ્પોર્ટ્સ બ્રા અને શોર્ટ્સમાં આપ્યા કાતિલાના પોઝ - Chel Chabilo Gujrati\n૪૮ વર્ષની મલાઈકાની બ્રા જોઈને ઊંચા નીચા થઇ જશો- 10 ફોટોસ જોઈને ફેન્સ બેકાબુ\nબોલિવુડની હોટ મમ્મી અને દીવા મલાઇકા અરોરા એકવાર ફરી તેના જીમ લુકને કારણે ચર્ચામાં આવી ગઇ છે. મલાઇકા હાલમાં જ સવાર સવારમાં વર્કઆઉટ માટે ઘરેથી નીકળી હતી. આ દરમિયાન તેણે પેપરાજી સામે કાતિલાના પોઝ પણ આપ્યા હતા.\nમલાઇકા આ તસવીરોમાં ઘણી ફિટ જોવા મળી રહી હતી. જેને કારણે લોકો તેની પ્રશંસાના પુલ બાંધી રહ્યા છે. અદાકારા તેની કારથી જીમ પહોંચી હતી. તે સમયે જ પેપરાજીએ મલાઇકાને સ્પોટ કરી હતી અને આ દરમિયાન મલાઇકાએ પેપરાજીને નિરાશ કર્યા વિના પોઝ પણ આપ્યા હતા અને તે બાદ તે ચાલી ગઇ હતી.\nમલાઇકા તેની ફિટનેસને લઇને ઘણી સજાગ રહે છે તેને અવાર નવાર પેપરાજી દ્વારા જીમ બહાર કે યોગા ક્લાસ બહાર સ્પોટ કરવામાં આવતી હોય છે. મલાઇકા આ દરમિયાન શોર્ટ્સ અને સ્પોર્ટ્સ બ્રામાં જોવા મળી હતી. આ દરમિયાનના તેના લુકની સોશિયલ મીડિયા પર ઘણી જ ચર્ચા થઇ રહી છે. મલાઇકાએ તેના વાળ ખુલ્લા રાખ્યા હતા અને પગમાં સ્લાઇડર્સ કેરી કર્યા હતા. આ ઉપરાંત તેણે હર વખતની જેમ કોરોનાને ધ્યાને રાખી માસ્ક કેરી ક્રયુ હતુ.\nમલાઇકાની જે તસવીરો સામે આવી છે તેમાં તે ઘણી ઉતાવળમાં જતી જોવા મળી રહી છે. મલાઇકા અરોરાની ઉંમર 48 વર્ષ છે અને તે તેની ફિટનેસને લઇને ઘણી જ ચર્ચામાં રહે છે. મલાઇકા તેની પ્રોફેશનલ લાઇફ કરતા વધારે પર્સનલ લાઇફને લઇને વધારે ચર્ચામાં રહેતી હોય છે. મલાઇકા બોલિવુડ અભિનેતા અર્જુન કપૂરને છેલ્લા ઘણા વર્ષોથી ડેટ કરી રહી છે. જો કે, તે બંનેને તેમના રિલેશનને લઇને ઘણીવાર ટ્રોલિંગનો પણ સામનો કરવો પડતો હોય છે, પરંતુ બંનેમાંથી કોઇને પણ આ વાતનો ફરક પડતો નથી.


Personal loan will decrease every month, interest rates | પર્સનલ લોન પર દર મહિને ઘટશે વ્યાજદર, SBIની નવી સ્કીમથી મળશે ફાયદો - Divya Bhaskar\nPersonal Loan Will Decrease Every Month, Interest Rates\nપર્સનલ લોન પર દર મહિને ઘટશે વ્યાજદર, SBIની નવી સ્કીમથી મળશે ફાયદો\nયુટિલિટી ડેસ્ક: જો તમે પર્સનલ લોન લેવાનું વિચારી રહ્યા છો તો ભારતીય સ્ટેટ બેન્ક ઓફ ઇન્ડિયા તમારા માટે બેસ્ટ ઓફર લાવી છે. SBIની આ ઓફરમાં પર્સનલ લોનનું ઇફેક્ટિવ વ્યાજદર દર મહિને ઓછુ થતું જશે. જેનાથી ઇંટરેસ્ટના ફ્રન્ટ પર ખાતેદારને સારો ફાયદો થઇ શકે છે. વ્યાજના ફ્રન્ટ પર તમને કેટલી બચત થશે તે તમે કેટલી પર્સનલ લોન લઇ રહ્યા છો તેના પર નિર્ભર કરે છે.\nમંથલી રિડયૂશિંગ બેલેંસ પર ગણાશે ઇન્ટટેસ્ટ\nSBIએ આપેલી જાણકારી અનુસાર, પર્સનલ લોનનું વ્યાજદર ડેલી/મંથલી રિડયૂશિ બેલેન્સ પદ્ધતિથી ગણતરી કરશે. એટલે કે, તમારી બચેલી પર્સનલ લોનની રકમ પર વ્યાજની ગણતરી કરવામાં આવશે. જેનાથી તમારી દરેક ઇએમઆઇ અથવા રિપેમેંટની સાથે વ્યાજદર પણ ઓછુ થતું થશે. અને તમારી પર્સનલ લોન પર ઇફેક્ટિવ વ્યાજ ઓછુ આવશે.\nવાર્ષિક રિડ્યૂશિંગ બેલેન્સ મેથડથી થાય છે તમારું નુકસાન\nએસબીઆઇ અનુસાર, વાર્ષિક રિડ્યૂશિંગ બેલેન્સ મેથેડમાં વર્ષની શરૂઆતમાં તમારી પર્સનલ લોન પર વ્યાજને કેલ્ક્યુલેટ કરવામાં આવે છે. જેના કારણે આવનાર એક વર્ષમાં તમે જે ઇએમઆઇ અથવા રિપેમેંટ કરો છો, તેમા પણ તમારે ઇન્ટરેસ્ટની ચૂકવણી કરવાની રહેશે. આ રીત પ્રમાણે તમારું ઇફેક્ટિવ વ્યાજ એક વર્ષ બાદ જ ઓછું થાય છે.\nપર્સનલ લોન આપતા પહેલા બેન્ક પૂછે છે આ સવાલ\nતમે પર્સનલ લોન લેતા પહેલા બેન્ક પાસે વ્યાજ દર કેટલું લેવામાં આવશે અને તેની ગણતરી કેવી રીતે કરવામાં આવશે તેની જાણકારી લઇ લેવી જોઇએ. ડેલી મંથલી રિડ્યૂશિંગ બેલેન્સ મેથડથી કે પછી વાર્ષિક રિડ્યૂશિંગ બેલેન્સથી. જો બેન્ક ડેલી/મંથલી રિડ્યૂશિંગ બેલેન્સ મેથડ પર વ્યાજની ગણતરી કરે છે ત્યારે જ તમારે બેન્ક પાસેથી પર્સનલ લોન લેવી જોઇએ. આનાથી તમારે પર્સનલ લોન પર ઇફેક્ટિવ વ્યાજ ઓછું આવશે.\nતમારી પ્રોફાઇલથી નક્કી થાય છે પર્સનલ લોનનું વ્યાજદર\nસામાન્ય રીતે બેન્ક વર્ષે 10 ટકાથી 18 ટકા સુધી વ્યાજદર પર પર્સનલ લોન આપે છે. પર્સનલ લોનનું વ્યાજદર તમારી ઇનકમ પ્રોફાઇલના આધાર પર નક્કી થાય છે. તમે કઇ કંપનીમાં નોકરી કરો છો. તમારી મંથલી સેલરી કેટલી છે. તે સિવાય તમારું સેલરી એકાઉંટ જે બેન્કમાં છે ત્યાંથી જો તમે લોન માટે એપ્લાય કરો છો તો બેન્ક તમને ઓછા વ્યાજદર પર પર્સનલ લોન આપી શકે છે.


Supreme Court: લોન પર વ્યાજનું વ્યાજ: સરકારે સુપ્રીમને કહી દીધું, 'હવે વધુ રાહત નહીં આપી શકાય' - not possible to give more relief on loan moratorium center tells supreme court | I am Gujarat\nnot possible to give more relief on loan moratorium center tells supreme court\nલોન પર વ્યાજનું વ્યાજ: સરકારે સુપ્રીમને કહી દીધું, 'હવે વધુ રાહત નહીં આપી શકાય'\nDhananjay Mahapatra | TNN | Updated: 10 Oct 2020, 11:11:00 AM\nસુપ્રીમ કોર્ટમાં સરકારે સ્પષ્ટ કરી દીધું હવે વધુ રાહત આપવી એટલે દેશના અર્થતંત્ર અને બેંક સેક્ટરને ઉંડી ખીણમાં નાખવું. વધુ રાહત ન આપી શકાય.\nનવી દિલ્હીઃ રિયલ એસ્ટેટ સહિતના સેક્ટરની માગ પછી શુક્રવારે કેન્દ્ર સરકારે શુક્રવારે સુપ્રીમ કોર્ટમાં સ્પષ્ટ કરી દીધું કે હવે વધુ રાહત આપવાના મૂડમાં નથી. સરકારે લોનનો મોરેટોરિયમ પીરિયડ વધારવા કે પછી EMI મુલતવી રાખવાની વધુ રાહત આપવાના મૂડમાં નથી. કેન્દ્ર સરકારે સુપ્રીમ કોર્ટમાં સોગંદનામું આપ્યું છે. આ સોગંદનામામાં સ્પષ્ટ કહેવામાં આવ્યું છે કે સરકારે વિવિધ ક્ષેત્રોને પૂરતા રાહત પેકેજ આપ્યા છે. વર્તમાન મહામારી વચ્ચે હવે આ ક્ષેત્રોને વધુ રાહત આપવી શક્ય નથી.\nનાણાંકીય નીતિ સરકારના અધિકાર ક્ષેત્રમાં\nઆ સાથે કેન્દ્ર સરકારે ભાર મૂક્યો હતો કે સુપ્રીમ કોર્ટે નાણાકીય નીતિઓના મામલે દખલ ન કરવી જોઈએ. કેન્દ્રએ એમ પણ કહ્યું હતું કે PIL દ્વારા કોઈ ચોક્કસ ક્ષેત્ર માટે રાહતની માંગ કરી શકાતી નથી. કેન્દ્ર સરકારના સોગંદનામા મુજબ2કરોડ સુધીની લોન માટે વ્યાજ પર વ્યાજ (કમ્પાઉન્ડ ઇન્ટરેસ્ટ) માફ કરવા સિવાયની કોઈપણ રાહત રાષ્ટ્રીય અર્થતંત્ર અને બેંકિંગ ક્ષેત્ર માટે નુકસાનકારક છે.\nઆપને જણાવી દઈએ કે, થોડા દિવસો પહેલા કેન્દ્ર સરકારે સુપ્રીમ કોર્ટને કહ્યું હતું કે,રૂ .2 કરોડ સુધીની MSME, એજ્યુકેશન, હોમ, કન્ઝ્યુમર અને ઓટો લોન પર લાગુ કમ્પાઉન્ડ વ્યાજ માફ કરવામાં આવશે. આ સિવાય ક્રેડિટ કાર્ડ બેલેન્સ પર પણ આ વ્યાજ એકત્રિત કરવામાં આવશે નહીં. પરંતુ આ પછી પણ સર્વોચ્ચ કોર્ટે વિવિધ ક્ષેત્રોના લોન ધારકોને રાહત આપવાની બાબત ધ્યાનમાં લેવા સરકારને એક અઠવાડિયાનો સમય આપ્યો હતો.\nસુપ્રીમ કોર્ટે કરી હતી આકરી ટિપ્પણી\nઓગસ્ટ મહિનામાં સુપ્રીમ કોર્ટે મોરટોરિયમ કેસમાં કેન્દ્ર સરકાર પર કડક ટિપ્પણી કરી હતી. કોર્ટે કહ્યું હતું કે કેન્દ્ર સરકારે રિઝર્વ બેંકની પાછળ પોતાને છુપાવવી જોઈએ નહીં અને એફિડેવિટ ફાઇલ કરીને પોતાનું વલણ સ્પષ્ટ કરવું જોઈએ. સુનાવણી દરમિયાન સુપ્રીમ કોર્ટે કેન્દ્ર સરકારને ઠપકો આપ્યો હતો અને કહ્યું હતું કે તમે ફક્ત વ્યવસાયમાં જ રસ નહીં લઇ શકો. લોકોની સમસ્યાઓ પણ જોવી પડશે. અહીં જણાવી દઈએ કે મોરેટોરિયમ પીરિયડના વ્યાજ પર વ્યાજને લઈને સુપ્રીમ કોર્ટમાં એક અરજી દાખલ કરવામાં આવી હતી.\nજવાનો માટે નોન-બુલેટપ્રૂફ ટ્રક અને PM માટે 8400 કરોડનું વિમાનઃ રાહુલ ગાંધી આર્ટિકલ શો\nSupreme Court reserve bank of india relaxation on moratorium period Modi government loan moratorium period interest on interest compound interest\nWeb Title : not possible to give more relief on loan moratorium center tells supreme court\nક્રિકેટ ન્યૂઝઓસ્ટ્રેલિયા સામે ભારતે શ્રેણી ગુમાવી પરંતુ કોહલીએ એક સિદ્ધિ નોંધાવી\nસમાચારમાઉન્ટ આબુમાં ગુજરાતી પ્રવાસી પર હુમલો, દોડાવી દોડાવીને માર્યો\nદેશભારતમાં પાછલા3સપ્તાહથી કોરોનાનો ગ્રાફ લગભગ સ્થિર, એક્ટિવ કેસ ઘટ્યા\nદેશઆ રાજ્યમાં લગ્નમાં આવી શકશે 150 મહેમાન, બેન્ડ બાજાની પણ મળી છૂટ\nઅમદાવાદકોરોનાઃ અમદાવાદમાં 319, સુરતમાં 223 અને વડોદરામાં 130 કેસ નોંધાયા\nદુનિયાએક વર્ષમાં 23 બાળકોનો 'પિતા' બની ગયો આ યુવક! હવે તપાસ શરૂ કરાઈ\nદુનિયાદુનિયામાં કોરોનાના કુલ કેસ 6.25 કરોડને પાર, 14.58 લાખ લોકોના મોત\nરાજકોટરાજકોટમાં હોસ્પિટલ અગ્નિકાંડ મામલે પાંચ ડોક્ટર સામે ફરિયાદ


ખારેક પકવતા ખેડૂતોને ૨૩ લાખની સહાયતા\nયુએઇ અને ઇરાનથી રોપાની આયાત\nઅમદાવાદ,તા.૯ : કૃષિ રાજ્યમંત્રી જયદ્રથસિંહજી પરમારે જણાવ્યું છે કે, બાગાયત પાકો થકી કિસાનો સદ્ધર થાય તે માટે રાજ્યસરકાર દ્વારા સહાય આપવામાં આવે છે. જેના ભાગરૂપે કચ્છ જિલ્લામાં ખારેક પકવતા ખેડુતોને અદ્યતન પદ્ધતિથી પાક લેવા માટે આપવામાં આવેલ માર્ગદર્શનના પરિણામે કચ્છની ખારેક આજે દેશ-વિદેશમાં પહોંચી છે. કચ્છની ખારેકનું અને દિલ્હી, ચેન્નાઈ, મુંબઈ, હૈદ્રાબાદ ખાતે પણ પુષ્કળ વેચાણ થઈ રહ્યું છે. વિધાનસભા ખાતે કચ્છ જિલ્લામાં ખારેકના વાવેતરમાં સહાય અંગે પ્રશ્નના પ્રત્યુત્તરમાં મંત્રીએ ઉમેર્યું કે, કચ્છ જિલ્લામાં ખારેક પકવતા ખેડુતોને ૨૩.૧૪ લાખની સહાય અપાઈ છે. ખેડુતોને વધુ ઉત્પાદન મળે તે માટે ઈઝરાયલ તથા કેન્દ્ર સરકારના સહયોગથી ભુજ તાલુકાના ઉપમા ખાતે સેન્ટર ફોર એકસેલન્સનું ૪૫૦ લાખના ખર્ચે નિર્માણ કરાયું છે. જેમાં ગુણવત્તાયુક્ત ખારેક ઉત્પાદન માટે માર્ગદર્શન, વ્યવસ્થાપન તાલીમ ડ્રીપ ઈરીગેશન તથા ઓટોવેધરની સુવિધા પણ ઉપલબ્ધ બનાવાઈ છે. જેનાથી ખેડુતોને માર્ગદર્શન આપવામાં આવે છે. સાથે સાથે ટીસ્યુકલ્ચર પદ્ધતિથી ખેતી કરવા માટે માર્ગદર્શન આપવામાં આવે છે. તેમજ વધુ ઉત્પાદન માટે વિદેશમાંથી રોપાની આયાત કરાય છે જે યુએઈ અને ઈરાનથી આયાત કરવામાં આવે છે. અન્ને ઉલ્લેખનીય છે કે, ટીસ્યુકલ્ચર પદ્ધતિથી ખારેકના ઉત્પાદન માટે એક હેકટરમાં ૧૨૫ રોપાઓનું વાવેતર થાય છે. પ્રતિવર્ષ ખેડુતોને ૩.૫૨ લાખનું ખર્ચ થાય છે. રોપાનું વાવેતર બાદ સાત વર્ષ પછી પ્રતિ હેકટરે ૧૨ થી ૧૩ મે.ટન ઉત્પાદન થાય છે અને પ્રતિ કિલોના ભાવે ખારેક ૩૦ના ભાવે વેચાણ થાય છે.


રામસર સાઇટ તરીકે ગુજરાતનું સંભવીત પ્રથમ સરોવર-નળ સરોવર | Hindi Water Portal\nSubmitted by vinitrana on Thu, 06/05/2014 - 08:52\nનળ સરોવર ભારત દેશના પશ્ચિમ ભાગમાં આવેલા ગુજરાત રાજયના અમદાવાદ જિલ્લામાં આવેલું એક અદ્‌ભૂત સરોવર છે. આ સરોવર ખાસ ઊંડાઇ ધરાવતું નથી પરંતુ તે ૧૨૦ ચો. કિ.મી. જેટલા વિશાળ વિસ્તારમાં ફેલાયેલું છે. આ સરોવરમાં અનેક નાના-મોટા ટાપુઓ આવેલા છે. નળ સરોવરની દેખરેખ અને તેના વ્યવસ્થાપનની જવાબદારી ગુજરાત રાજયના વન વિભાગની છે. અમદાવદ શહેરથી નળ સરોવર ૬૨ કિ.મી. દૂર આવેલું છે. નળ સરોવરનો વિસ્તાર ગુજરાત અને સૌરાષ્ટ્રના નીચાળવાળો વિસ્તાર છે આથી તે દરિયા સાથે જોડાયેલો વિસ્તાર હોવો જોઇએ. નળ સરોવર યાયાવર પક્ષીઓનું પ્રિય પર્યટન સ્થળ છે. શિયાળાની ઋતુમાં અહીં દેશ-વિદેશથી પક્ષીઓ આવે છે જેમાં ફલેમિંગો તેના સુંદર રંગ અને દેખાવને કારણે આકર્ષણનું કેન્દ્ર બની રહે છે. વૈજ્ઞાનિકો યાયાવર પક્ષીઓના અભ્યાસ માટે તેના પગમાં કડીઓ પહેરાવે છે અને તેના વડે પક્ષીઓના સ્થળાંતરની માહિતી મેળવે છે.\n[img_assist|nid=47357|title=NAL SAROVAR|desc=|link=none|align=left|width=539|height=360]ચોમાસા અને શિયાળાની ઋતુમાં નળ સરોવરનું પાણી એકદમ શુદ્ઘ હોય છે અને તે પીવાલાયક હોય છે. ચોમાસાની ઋતુ પૂર્ણ થતાં સરોવરમાં પાણી ઘટવા માંડે છે અને સ્વાદમાં પાણી ખારું થઇ જાય છે. જયારે પાણી સુકાય જાય છે ત્યારે સરોવરની સપાટી ઉપર મીઠા(નમક)ના કણોની પોપડીઓ જોવા મળે છે. આ સરોવરમાં આશરે ૩૫૦ નાના-મોટા ટાપુઓ આવેલા છે. આ ટાપુઓ ઉપર ઘાસ ઉગે છે. આસપાસના વિસ્તારના લોકો પોતાના ઢોરને ચરાવવા માટે આ ટાપુઓ ઉપર લઇ આવે છે. આ સરોવરમાં ભરપૂર પાણી રહેવાથી તેમાં પુષ્કળ માછલીઓ અને અન્ય જીવજંતુ પુષ્કળ પ્રમાણમાં હોય છે આથી નવેમ્બરથી ફેબ્રુઆરી સુધી સૌથી વધારે પ્રમાણમાં પક્ષીઓ જોવા મળે છે. ઇરાન અને અફઘાનિસ્તાનથી પક્ષીઓ આ સરોવરની મુલાકાત લે છે. પક્ષીઓનું પ્રમાણ આ સરોવરમાં વધારે હોવાથી પક્ષીવિદો માટે આ સરોવર એક તીર્થ સમાન છે. પક્ષી અભયારણ્ય નળ સરોવરની આસપાસના વિસ્તારોને 'ઇકો ફ્રેજાઇલ ઝોન' તરીકે જાહેર કર્યા બાદ ભારત સરકારના વન વિભાગ અને પર્યાવરણ મંત્રાલયે ગુજરાતના બાવીસમાંથી વધુ બીજા છ અભયારણ્યની વર્તળાકારે ૫.૫ કિ.મી. સુધીના વિસ્તારને ઇકો ફ્રેજાઇલ ઝોન તરીકે જાહેર કર્યો છે. આ કારણોસર અહી હવે કોઇપણ પ્રકારની વ્યાપારિક કે પર્યાવરણને નુકશાનકર્તા પ્રવૃતિ ઉપર પ્રતિબંધ લગાવવામાં આવેલો છે.\nભારતની વિરાસત અને સંસ્કૃતિ અંગેનું એક મ્યુઝિયમ ટુંક સમયમાં નળ સરોવર ખાતે બનાવવામાં આવશે. અમદાવાદના શ્રી સરસ્વતી હેરિટેજ ફાઉન્ડેશનને ઔડા સાથે રૂપિયા ૫૦ કરોડના એમ.ઓ.યુ. ઉપર સહી-સિક્કા કર્યા છે. આ મ્યુઝિયમમાં ભારતના સાંસ્કૃતિક વારસાને ઉજાગર કરવા ઉપરાંત વિવિધ સાંસ્કૃતિક ક્ષેત્રમાં તાલિમ અને સંશોધનની તક પૂરી પાડશે. મ્યુઝિયમમાં ૧૩ ગેલેરી બનાવવામાં આવશે જેમાં આર્કિટેકચર, સ્થાપત્ય અને નગર નિયોજન, દરિયાઇ વ્યાપાર, વહાણવટું, ભૌતિક વિજ્ઞાન, રસાયણશાસ્ત્ર અને ધાતુશાસ્ત્ર, કૃષિ તેમજ પશુપાલન, ભાષા અને લિપિ, સાહિત્ય, કાપડ, ઝવેરાત, આયુર્વેદ, યુદ્ઘશસ્ત્રો અને યુદ્ઘકળાનું વિજ્ઞાનમ ભૂમિ-જળ સંરક્ષણ જેવા વિવિધ વિષયોને આવરી લેવામાં આવશે. આ ઉપરાંત નળ સરોવરના પક્ષી અભયારણ્યમાં આવતાં પક્ષીઓ સંબંધિત સંશોધન માટેની સુવિધા પણ ઊભી કરવામાં આવશે. આ મ્યુઝિયમમાં ખંડો, સામૂહિક નિવાસ તથા મિટીંગ માટે કોન્ફરન્સ હોલ અને પ્રેઝન્ટેશન માટે વિડિયો રૂમની સુવિધા પણ ઉપલબ્ધ હશે. મ્યુઝિયમની પ્રાથમિક કામગીરી વર્ષ ૨૦૧૨ સુધીમાં પૂર્ણ કરવામાં આવશે.\nજોકે નળ સરોવરની આસપાસ થઇ રહેલો વિકાસ તેના પર્યાવરણીય સંતુલનને જોખમી હોય, સરકાર અગમચેતીના પગલાઓ લે તે વ્યાજબી કહેવાય! આ માટે સરકારે કડક નીતિ અપનાવીને કોર્પોરેટ અને રિયલ એસ્ટેટનો વિકાસ કરનારાઓને મર્યાદામાં રાખવા જોઇએ. માનવજાતે એ સમજી લેવું જરૂરી છે કે, નળ સરોવર પ્રથમ યાયાવર પક્ષીઓનું રહેઠાણ છે. આપણા રહેઠાણમાં કોઇ ચંચુપાત કરે તે આપણને ગમતું ન હોય તો અબોલ પક્ષીઓને પણ પોતાની દુનિયામાં કોઇ ચંચુપાત કરે તે ગમતું ન જ હોય તે સ્વભાવિક છે.\nનળ સરોવરને પ્રવાસન સ્થળ તરીકે સારામાં સારી રીતે વિકસાવી શકાય પણ એ માટે સરકાર અને પર્યાવરણ વિશેષજ્ઞોએ ખાસ સંશોધન અને કડક કાર્યવાહી કરવી પડે. નળ સરોવરની આસપાસ વિપુલ પ્રમાણમાં નવા ઉદ્યોગો આવી ચડે અને તેમને વિપુલ પ્રમાણમાં પાણીની જરૂર પડે ત્યારે તે નળ સરોવર ઉપર આધાર રાખે તો નળસરોવરમાં રહેતાં જળચરો નાશ પામે. આ જળચરો નાશ પામે તો એના ઉપર નભતાં યાયાવર પક્ષીઓ પણ આવતાં બંધ થઇ જાય. આવી સ્થિતિમાં સરકારે નળ સરોવરની આસપાસનો અમુક વિસ્તારને બાંધકામ પ્રતિબંધિત કરવો જોઇએ. રામસર કન્વેનશન ઓન વેટલેન્ડની વ્યાખ્યા પ્રમાણે ગુજરાતનું આ નળ સરોવર રામસર સાઇટ તરીકે વિશ્વસ્તરે ખ્યાતી પામી શકે તેમ છે. આ માટે રામસર કન્વેશન ઓન વેટલેન્ડના નિયમોનુસાર તેનું જતન કરવું જરૂરી બને છે હાલમાં ગુજરાત રાજય સરકાર દ્વારા નળ સરોવરને રામસર સાઇટ તરીકે જાહેર કરવાના પ્રયત્નો થઇ રહ્યા છે.


ઓનલાઇન Sorceress રમતો\nSorceress2Sorceress વસ્તુઓ ભેગી\nW.I.T.C.H. ટીમ રેસ્ક્યૂ\nW.I.T.C.H. હિડન નંબરો\nશક્તિશાળી વિચ પ્રેક્ટિસ\nદરેક અક્ષર ઑનલાઇન રમતો Sorceress કુદરતી પરિબળો એક ચલાવે છે. તેઓ શાંતિ અને વ્યવસ્થા વોર્ડન, અને તમે તેમને તેમની ક્ષમતા વિકાસ અને દિગ્દર્શન, ભજવે છે.\nઘણા બાળકો અને પુખ્ત વયના લોકો આશ્ચર્ય થાય છે - આ ગ્રહ પર જાદુ છે? અમે જાદુગરો છેતરી અદ્ભુત યુક્તિઓ દર્શાવતા છે? તે ઉડાન જાણવા શક્ય છે? એનિમેટેડ શ્રેણી "ધ Sorceress" નિર્માતાઓ તેમની વાર્તા શોધ કરી હતી. ક્યાંક એક સમાંતર બ્રહ્માંડ હાથમાં રાણી વેર રાખવામાં જે ગ્રહ મેરિડીયન, છે. પાવર ઓફ પરિવર્તન પરિણામે, પૃથ્વીના મેરિડીયન એક દુષ્ટ રાક્ષસો સંપૂર્ણ, ભયંકર ઘર માં તેના ચાલુ જે પ્રિન્સ ફોબોસ હતી નિયંત્રણ કરે છે. ફોબોસ મુખ્ય કાર્ય બરાબર તેમના ગ્રહ તરીકે જ જગ્યાએ હતા જે મેરિડીયન સમાન ગુલામીકરણનો ગ્રહો, મૂકી છે, પરંતુ માત્ર એક અલગ વાસ્તવિકતા. મંડળ કાઉન્સિલ - ફોબોસ અન્ય માપ રક્ષણ થઇ રહ્યા હતા એક સંસ્થા કે અન્ય પરિમાણમાં રાક્ષસો ગ્રહ મેરિડીયન અટકાવવા હતું કે એક ખાસ રક્ષણાત્મક બેરિયર બનાવી. તે પછી બહાર આવ્યું છે કે, આ રક્ષણ એટલા મજબૂત ન હતી, અને કેટલાક દુષ્ટ માણસો પૃથ્વી સહિત અન્ય પરિમાણો, સમય અને જગ્યા મારફતે ઘૂસી. ફોબોસ માત્ર સિંહાસન સંભાળ્યું છે, જે પદભ્રષ્ટ રાણી સેવકોનો એક નાના શહેર Hiterfild માં તેની પુત્રી, પૃથ્વી પર Elion મોકલ્યા. Elion ત્યાં, શાળા પ્રવેશ પછી ગ્રહ મેરિડીયન ના વોર્ડન હશે જે ગર્લફ્રેન્ડને શરૂ કર્યું. સાથે તેમના ગર્લફ્રેન્ડને સાથે Elion દુષ્ટ રાક્ષસો સામનો કરવાનો અને તે મેરિડીયન માં સિંહાસન માટે સાચા વારસદાર છે તે સમજવા પડશે. આ એનિમેટેડ શ્રેણી દરેક શ્રેણીમાં 23 બે ઋતુઓ છે અને પાત્રો એક વધુ પડતા પાકે છે. વધુમાં, આ વાર્તા પ્રમાણમાં ટૂંકા અસ્તિત્વ માં ઉત્તેજક રમતો Sorceress બનાવવામાં આવી હતી. આ વાર્તા મુખ્ય નાયિકા -6ગર્લફ્રેન્ડને વારંવાર મુશ્કેલીઓ વિવિધ અમારા ગ્રહ સેવ જે charodeek. • Elyon - રાણીની વેર પુત્રી. તે દુષ્ટ ફોબોસ થી સુરક્ષિત રાખવા માટે પૃથ્વી પર મોકલવામાં મેરિડીયન પર સરકારની ફેરફાર બાદ પોતાના હતો. Elion સિંહાસન માટે કાયદેસર વારસદાર છે અને તે Merdiana હૃદય છે. • કરશે - તમામ વાલીઓના નવા ચૂંટાયેલા નેતા માન્યતા જે sorceress,. લાલ વાળ અને ભૂરી આંખો સાથે ખૂબ જ સુંદર અને સારી પરી. બાકીના તેના મુખ્ય ફાયદો - બળ ઉર્જા તાબા. જળ શક્તિ છે જે વોર્ડન, - • Irma Lair. તે આનંદ પોતાની રીતે ખૂબ જ વિશ્વાસ, કથ્થઈ વાળ અને સુંદર વાદળી આંખો સાથે છે. તેના શોખ એક - ગાવાનું. • Taranee કૂક - ફાયર શક્તિ છે જે વોર્ડન,. તે બધા ની સૌથી સામાન્ય છે, અને કદાચ હોંશિયાર છે. સૌથી પ્રિય વિનોદ - દરેક વસ્તુ અને દરેક ચિત્રો. તેના ઘેરા વાદળી વાળ અને બ્રાઉન આંખો. • કોર્નેલિના હેલ - વોર્ડન, જે મુખ્ય લક્ષણ પૃથ્વીની સત્તા કબજો છે. તે ખૂબ જ સ્વાર્થી અને બદલામાં ખૂબ જ પ્રેમી છે. તે બ્લ્યુ આંખ સાથે લાંબા પળિયાવાળું સોનેરી છે. આ ઉપરાંત તેમણે શ્રેષ્ઠ મિત્ર Elyon છે. લોકો જેમ એ narcissist છે - તે શોપિંગ પસંદ છે. • ચાઇ લિંગ - વોર્ડન, એર શક્તિ છે. તે ખૂબ જ, દિવાસ્વપ્નમાં રાચનારું રોમેન્ટિક અને મનોરંજક છે. તેથી હું તે કહે છે કે માંગો છો "પોકળ છે." હૈ લિન મનપસંદ મનોરંજન - પેઈન્ટીંગ. તેમણે એક ponytail અને કાળા નાના આંખો માં કાળા વાળ બાંધી છે. તમે તમારા હાથમાં પ્રયાસ કરો અને Sorceress દુષ્ટ બળો અમારા ગ્રહ રક્ષણ કરવામાં મદદ કરવાનો પ્રયાસ કરવા માટે રાહ નથી કરી શકો છો, તો તમે ઑનલાઇન રમતો રમી અમારી વેબસાઇટ Sorceress પર કરી શકો છો. તમે કંઈપણ સ્થાપિત કરવા માટે અને ડાઉનલોડ કરવાની જરૂર નથી! આ સાઇટ પ્લે અમને Sorceress રમત રજૂ કરે છે! રમકડાં કન્યાઓ sorceress માટે વિભાગ રમતો છે તે હકીકત છતાં, તેઓ આપણા ગ્રહ રસપ્રદ અને પુરુષ વસ્તી હશે. શ્યામ દળો પ્રપંચી ફોબોસ પર આક્રમણ અમારા ગ્રહ કોઈ રન નોંધાયો નહીં કરવા માંગે છે જે કોઈ બાબત! એક મિનિટ કચરો જરૂર - શાંત અર્થ તમારા હાથમાં છે!


चेतन ठकरार : Page 24 of 25 : अल्फ़ाज़ के गुलदस्ते में कहानियां और शायरी।\nધોરણ નવનાં વાર્ષિક પરીક્ષાનાં ગુજરાતી વિષયના પેપર્સ હું તપાસી રહ્યો હતો. પચીસેક પેપર્સ જોવાઈ રહ્યાં. મારા મનમાં રાજીપો છવાઈ ગયો. નિબંધ, અહેવાલ, અર્થ-વિસ્તાર, પ્રશ્નોત્તરી એમ બધાં વિભાગોમાં વિદ્યાર્થીઓ ખીલ્યા હતા. એકથી એક ચડિયાતાં પેપર જોઈને મને મારું ભણાવ્યું એળે ગયું નથી- એ વાતની ખાતરી અને આત્મસંતોષ થયાં. એવામાં […]


સવારે વહેલા ઉઠ્યા બાદ આ આદતો રાખવાથી તમારી ત્વચામાં આવશે ગ્લો થશે ઉજળી - ફક્તગુજરાતી\nમોટા ભાગે લોકો કહેતા જરૂર હોય છે. કે તેઓ સવારે વહેલા ઉઠવા માંગે છે. પરંતુ તેઓ ઉઠી નથી શકતા. અને હવે તો શિયાળો આવ્યો જેથી સવારના સમયે ભાગ્યેજ કોઈ એવી વ્યક્તિ હશે જે સવારે વહેલા ઉઠતું હશે. પરંતુ આજે અમે તમને જણાવીશું કે સવારે વહેલા ઉઠવાની સાથે જો તમે અમુક આદતો તમારા જીવનમાં પાળશો તો તે આદતોને કારણે તમારી સ્કીન હંમેશા સારી રહેશે.\nસવારના સમયે વહેલા ઉઠીને પોતાનો મોબાઈલ ચેક કરતા હોય છે. પરંતુ આપને જણાવી દઈએ આ આદતને કારણે તમારી સ્કીનની સાથે સાથે તમારી માસપેશીઓને પણ નુકશાન પહોચે છે. જેના કારણે આખની નીચે ડાર્ક સર્કલ થઈ જતા હોય છે. સાથેજ તમારી ઉંમર વધી ગઈ હોય તેવું દેખાઈ આવે છે. આ ઉપરાંત સવારના સમયે તમારી અમુક આદતો તમારી સ્કીન પર ભારે અસર કરતી હોય છે.\nદરેક વ્યક્તિ ઈચ્છે છે કે તેની સ્કીન હંમેશા ઉજળી રહે પરંતુ જો સ્કીનને ઉજળી રાખવી હોય તો જીવનમાં અમુક આદતો પાડવી પડશે. તોજ તમે તમારી સ્કીનને ઉજળી રાખી શખશો. કારણકે સવારના સમયે વહેલા ઉઠ્યા બાદ તમે જે આદતો પાડશો તે તમારા સ્વાસ્થ્ય માટે તો સારી રહેશેજ સાથેજ તમારી સ્કીન માટે તે આદતો એટલીજ મહત્વપૂર્ણ રહેતી હોય છે.\nતો આજે અમે તમને જણાવીશું કે સવારે વહેલા ઉઠ્યા બાદ તમે કઈ આદતો પાડશો. કે જેના કારણે તમારપી સ્કીન ઉજળી દેખાશે\nએક ગ્લાસ પાણી પિવાનું રાખો\nસવારના સમયે એક ગ્લાસ પાણી પિવાનું રાખશો તો તેના કારણે તમારી સ્કીન ખુબજ સારી રહેશે. સાથેજ આપને જણાવી દઈએ કે જે લોકો પોતાની સ્કીનનું ધ્યાન રાખતા હોય છે. તે તો આ નીયમ હંમેશા પાળે છે.આ આદતને કારણે સ્કીન ઉજળી થાય છે. સાથેજ આપણી પાચનક્રીયા પણ મજબૂત થાય છે. જેના કારણે સવારના સમયે તમારુ પેટ સાફ રહેશે. મહત્વનું છે કે સવારના સમયે પાણી પીવાથી તમારો ચહેરો પ્રાકૃતિક રીતે ખીલી ઉઠશે. અને આખા દિવસમાં તમારે ઓછામાં ઓછું3થી4લીટર જેટલું પાણી પીવું જોઈએ જે આપણા શરીર માટે તેમજ આપણી સ્કીન માટે ઘણું ફાયદાકારક છે.\nવર્કઆઉટ કરવાનું રાખો\nવર્કઆઉટ કરવાની સલાહ અમે એટલા માટે આપી રહ્યા છે.કારણકે વર્ક આઉટ કરવાથી શરીરમાં પરસેવો થાય છે. અને અઠવાડિયામાં તમે4થી5વખત વર્કઆઉટ કરવાનું રૂટીન રાખશો તો શરીરમાં લોહીનું પરીભ્રમણ પણ યોગ્ય રીત રહેશ અને સાથેજ તામારા હ્રદયની ગતિ પણ વધી જશે. આ તમામ વસ્તુઓને કારણે તમારી ત્વચાને ઘણોજ ફાયદો થશે. અને ધીમે ધીમે તમારી ત્વચા ઉજળી દેખાવા લાગશે.\nCTM રુટીન રાખો\nસીટીએમ એટલે કે ક્લીજિંગ ટોનીંગ અને મોઈસ્ચરાઈજિંગ આ ત્રણેય વસ્તુઓ માટે તમારે અમુક મીનીટોનો સમય લાગતો હોય છે. પરંતુ તેના કારણે તમારી સ્કીનમાં ઘણો બદલાવ જોવા મળે છે. પરંતુ ખાસ એ વસ્તુંનું ધ્યાન રાખજો કે તમે જે ક્લીન્જર લગાવાનું રાખો તે તમારી ત્વચાને ધ્યાનમાં રાખીને ખરીદજો. સાથેજ ટોનર લગાવતા પહેલા પણ એક ટોનર પેડનો ઉપયોગ હંમેશા કરજો. જેના કારણે કલીંજર દ્વારા જે ગંદકી થઈ હશે તે સાફ થઈ જશે. અને છેલ્લે મોઈસ્ચરાઈધ કરવાનો નીયમ રાખજો. જેના કારણે તમારી ત્વચાનું સ્વાસ્થ્ય સારુ રહેશે. અને પ્રાકૃતિક રીતે તેને ચમક મળી રહેશે.


Makar Sankranti 2020: ઘરે જ બનાવો તલ અને ગોળના લાડવા, એકદમ સહેલી છે રીત | makar sankranti: prepare home made laddoo of tal , here is easy recipe - Gujarati Oneindia\n15 min ago International Tiger Day 2021 - વર્ષ 2010 થી 2021 સુધીની વૈશ્વિક કામગીરી\n46 min ago તો કોંગ્રેસમાં સામેલ થવાની તૈયારીમાં છે પ્રશાંત કિશોર? રાહુલ ગાંધીએ નેતાઓના મંતવ્ય માંગ્યા\n| Updated: Saturday, January 11, 2020, 7:25 [IST]\nલોહરી અને મકર સંક્રાંતિનો તહેવાર નજીક આવી રહ્યો છે. એવામાં ઘરે ગોળથી બનેલી મીઠાઈઓ ના બને તો તહેવાર અધૂરો લાગતો હોય છે. જો કે આજકાલ લોકો સમયની કમીને પગલે બજારથી જ તલ અને ગોળથી બનેલ લાડવા ખરીદી લે છે. પરંતુ ઘરે પ્રિયજનોના હાથે બનેલ આ લાડવાનો સ્વાદ જ અલગ હોય છે. તલ અને ગોળથી બનેલ સ્વાદિષ્ટ લાડવા બનાવતા આવડતા ના હોય તો પરેશાન થવાની જરૂર નથી. આજે અમે તમને તલ અને ગોળથી બનતી મીઠાઈની આસાન રીત જણાવશું જેની મદદથી તમે ઘરે જ આ લાડવા બનાવી શકશો.\nઆ લાડવાઓને ભલે લોહરી અને મકર સંક્રાંતિ પર જ બનાવવામાં આવે છે. પરંતુ આ લાડવાઓનું સ્વાસ્થ્યના હિસાબે ઘણું મહત્વ હોય છે. જાન્યુઆરીમાં ભારે ઠંડી પડતી હોય છે. એવામાં તલ અને ગોળ બંને જ શરીરને ગર્માહટ પહોંચાડનાર છે. જ્યારે આ મિક્ષ કરીને ખાવામાં આવે તો તેનો સ્વાદ જ અલાયદો થઈ જાય છે અને સાથે જ સ્વાસ્થ્યના હિસાબે પણ ફાયદાકારક છે. તો ચાલો અહીં જાણીએ શું છે રેસિપી.\nતલ (ધોયેલા સફેદ)- 500 ગ્રામ\nમાવા- 500 ગ્રામ\nકાજૂ- 500 ગ્રામ (એક કાજુને 6-7 ટૂકડામાં કાપી લો)\nગોળ- 200 ગ્રામ\nતેલના લાડવા બનાવવા માટે સૌથી પહેલા તેલને સારી રીતે સાફ કરી લો. જે બાદ કઢાઈ ગરમ કરી તલને કઢાઈમાં નાખી ધીમી આગે બ્રાઉન કલરના થાય ત્યાં સુધી સેકાવા દો. બાદમાં તલ ઠંડા કરી પીસી લો. બાદમાં બીજી કઢાઈમાં માવો બ્રાઉન થાય ત્યાં સુધી સેકાવા દો. બાદમાં તમે માઈક્રોવેવનો પણ ઉપયોગ કરી શકો છો. હવે જે કઢાઈમાં તલ સેક્યા તમાં જ ગોળ પણ ઓગાળી દો. હવે આ ગોળ સખ્ત થાય તે પહેલા માવો નાખો.\nજે બાદ માવો, પિસેલા તલ એલચી પાવડર અને કાજૂડા ટુકડા સારી રીતે ભેળવી દો. તમારું લાડવાનું મિશ્રણ બનીને તૈયાર થઈ ગયું છે.આ મિશ્રણથી ગોળાકાર લાડવા બનાવી લો. આ લાડવાઓને દસથી બાર દિવસ સુધી રાખીને ખાય શકાય છે.\nrecipe makar sankranti 2020 makar sankranti મકર સંક્રાંતિ રેસિપી ઉત્તરાયણ\nmakar sankranti: prepare home made laddoo of til , here is easy recipe


Flipkart માં Oppo ના ફોન પર ચાલી રહ્યો છે સેલ,5થી 12 હજાર સુધીનું મળશે ડિસ્કાઉન્ટ - Darpan Media » Leading News Portal\nFlipkart માં Oppo ના ફોન પર ચાલી રહ્યો છે સેલ,5થી 12 હજાર સુધીનું મળશે ડિસ્કાઉન્ટ\nBy Darpan Media | June 5, 2020\nજો તમે નવો સ્માર્ટફોન ખરીદવા માંગો છો અને સાથે જ મોટું ડિસ્કાઉન્ટ પણ જોઈએ છે તો તમારી જાણકારી માટે જણાવી દઈએ કે flipkart પર ચાલી રહેલા oppo sale નો આજે છેલ્લો દિવસ છે. એનો મતલબ તમારી પાસે oppo સ્માર્ટફોન ખરીદવાનો આજે છેલ્લો મોકો છે.\nતમારી જાણકારી માટે બતાવી દઈએ કે oppo સેલમાં oppo મોબાઈલ પર ૧૨ હજાર રૂપિયા સુધીની છૂટ મળી રહી છે. flipkart પર ચાલી રહેલા oppo સેલમાં oppo F11 pro, oppo reno 2,oppo reno3pro, oppo A7 પર ડિસ્કાઉન્ટ આપવામાં આવી રહ્યું છે.\nતમારી જાણકારી માટે બતાવી દઈએ કે Oppo fantastic days sale માં HDFC bank, ICICI bank ના ક્રેડિટ અને ડેબિટ કાર્ડ અને ઈએમઆઈ ટ્રાન્ઝેક્શન પર ૧૫૦૦ રૂપિયા સુધીનું ઇન્સ્ટન્ટ ડિસ્કાઉન્ટ પણ છે.\nOppo fantastic days sale on flipkart\nOppo F11 pro ની કિંમત ભારતમાં\n16MP કેમેરા સેન્સર અને 48MP કેમેરા સેન્સર વાળો oppo F11 pro સ્માર્ટફોનના 6GB રેમ/128GB સ્ટોરેજ વેરિએન્ટ ને flipkart માં 40% છૂટ સુધી વેચવામાં આવી રહ્યો છે. આ ફોનનો 6GB રેમ અને 128GB સ્ટોરેજ વેરિયન્ટ ૧૭,૯૯૦ રૂપિયા (એમઆરપી ૨૯,૯૯૦) રૂપિયા માં ખરીદી શકાય છે.\nઆ ઉપરાંત ફોનમાં 4000 mAh ની દમદાર બેટરી પણ મળશે. સ્પીડ અને મલ્ટિ ટાસ્કિંગ માટે Oppo બ્રાન્ડના સ્માર્ટફોનમાં મીડિયા હેલીયો p70 ઓકટા-કોર પ્રોસેસર નો પણ ઉપયોગ કરવામાં આવ્યો છે.\nOppo reno2ની કિંમત ભારતમાં\nસ્પીડ અને મલ્ટિ ટાસ્કિંગ માટે કવાલકોમ સ્નેપડ્રેગન 370g પ્રોસેસર થી ઓછું Oppo reno2સ્માર્ટફોનને ૫ હજાર રૂપિયાથી ઓછામાં ખરીદવાનો સોનેરી મોકો છે. તદુપરાંત ગ્રાહકોને બધા prepaid ટ્રાન્ઝેક્શન પર ૫ હજાર રૂપિયા સુધીનું ડિસ્કાઉન્ટ આપવામાં આવી રહ્યું છે.\nOppo A7 ની કિંમત ભારતમાં\nઓપો કંપનીનો આ સ્માર્ટફોન ફ્લેટ ૬ હજાર ની છૂટ સાથે વેચવા માટે ઉપલબ્ધ કરવામાં આવ્યો છે. આ ફોનને 35% ની છોડ સાથે વેચવામાં આવે આવી રહ્યો છે, ફોનની 3gb રેમ અને 64gb સ્ટોરેજ વેરિએન્ટ ૧૦,૯૯૦ રૂપિયા (એમ આર પી ૧૬,૯૯૦) માં મળી રહ્યા છે.\nસૌથી જરૂરી વાત એ કે ફોનમાં સ્પીડ અને મલ્ટિટાસ્કિંગ માટે સ્નેપડ્રેગન ૪૫૦ પ્રોસેસર અને ૪૨૩૦ mAh ની દમદાર બેટરી ફોનમાં ઉપલબ્ધ છે.\nOppo reno3pro ની કિંમત ભારતમાં\n44MP ડ્યુલ ફ્રન્ટ કેમેરા ની સાથે આવી રહેલો oppo રેનો3pro સ્માર્ટફોન પર પણ ડિસ્કાઉન્ટ આપવામાં આવી રહ્યું છે. આ ફોનના 8gb રેમ અને 128gb સ્ટોરેજ વેરિએન્ટ નો 1000 રૂપિયાનુ ડિસ્કાઉન્ટની સાથે વેચવા માટે ઉપલબ્ધ છે.\nમહત્વની વાત કરીએ તો ફોનમાં મીડિયાટેક હેલીયો p95 પ્રોસેસર અને ફોનમાં કુલ ૬ કેમેરા આપવામાં આવ્યા છે, ચાર ફોનના બેક પેનલ પર અને બે સેલ્ફી લવર્સ માટે.\n← ૨૬ વર્ષની ઉંમરે સંસદ, પછી મુખ્યમંત્રી, આવી છે યોગી આદિત્યનાથની રાજકીય યાત્રા ગુજરાતની દરેક યુનિવર્સીટીની પરીક્ષાઓ અંગેના પ્રશ્નો પૂછવા માટેના હેલ્પલાઇન નંબર અહીં મેળવો →


ગુજરાતી નિબંધ-સંપદા/ચુનીલાલ મડિયા/સત્યના શોધકો - Ekatra Wiki\nગુજરાતી નિબંધ-સંપદા/ચુનીલાલ મડિયા/સત્યના શોધકો\nદુનિયામાં શોધખોળો તો અનેક થાય છે પણ એમાં મૌલિકતાનું તત્ત્વ બહુ ઓછું હોય છે. કોલમ્બસે અમેરિકા ખંડમાં પગ મૂક્યો એને એક શકવર્તી શોધ તરીકે બિરદાવવામાં આવે છે, પણ વાસ્તવમાં એ ઘટના શોધ નામને પાત્ર જ નથી; કેમ કે જેને ‘નવી દુનિયા’ ગણવામાં આવે છે એનું અસ્તિત્વ તો સૃજનજૂનું હતું. એ શોધખોળમાં નાવીન્ય પણ નથી તેમ સાચી શોધનું તત્ત્વ પણ નથી. એવી જ રીતે ઝાડ પરથી ખરેલું ફળ આસમાનમાં ઊડવાને બદલે ધરતી પર પડ્યું એ પરથી ગુરુત્વાકર્ષણનો નિયમ શોધી કાઢ્યો હોવાની ડંફાસ મારનાર ન્યૂટને પણ કોઈ મોટી ધાડ મારી નથી; કેમ કે સૃષ્ટિનું આ નિયામક બળ તો આદિ કાળથી કામ કરતું જ આવેલું. ન્યૂટનની એ કહેવાતી શોધમાં નૂતન જેવું કશું નહોતું, પછી મૌલિકતાની તો વાત જ ક્યાં રહી! સાચી, નૂતન અને ન ભૂતો ન ભવિષ્યતિ જેવી અભૂતપૂર્વ મૌલિક શોધખોળ તો કોલમ્બસો નહિ પણ કોન્સ્ટેબલો કરે છે. સાગરખેડુ સાહસવીરો કરતાં આખી ગણવેશધારી સિપાઈઓની શોધક બુદ્ધિ વધારે સતેજ હોય છે. સૃષ્ટિનાં નિત્ય નૂત્ય સત્યો શોધી કાઢવાનો યશ પદાર્થવિજ્ઞાનના ખેરખાંઓ કરતાં પોલીસખાતાના ‘પટાવાળા’ઓને ખાતે જ જમા થતો જણાય છે.\nઆ કથનનો તાજામાં તાજો પુરાવો બ્રિટિશ ગિયાનાની પોલીસે પૂરો પાડ્યો છે. નેહરુના પુસ્તક ‘ગ્લિમ્પ્સીઝ ઑફ ધ વર્લ્ડ હિસ્ટરી’માં ગિયાનાના સત્તાવાળાઓને સામ્યવાદની ગંધ આવી છે. ભારતમાં બ્રિટિશ શાસકો હતા એ દરમિયાન આ પુસ્તકમાં એમને કશું વાંધાભર્યું નહોતું લાગ્યું. સંભવ છે કે એ વેળા બ્રિટિશ પોલીસ રંગ-અંધાપા (કલર-બ્લાઇન્ડનેસ)થી પીડાતી હોય; પણ હવે એ અંધાપો દૂર થતાં એ જ જૂના પુસ્તકમાં એને લાલભડક રંગ દેખાવા માંડ્યો હોય.\nગમે તેમ હોય, પોલીસખાતું આવી સૂક્ષ્માતિસૂક્ષ્મ શોધોમાં હંમેશાં પાવરધું જ હોય છે. પછી એ પોલીસ ગિયાનાની હોય, ગ્વાટેમાલાની હોય કે ગોરખપુરની હોય. કાગડા બધે જ કાળા એમ પોલીસખાતું પણ સર્વત્ર, સર્વ કાળે, સર્વ સ્થળે સરખું જ શોધખોળપ્રવીણ હોય છે.\nસમાજની સલામતીના આ સંરક્ષકોની શોધક બુદ્ધિ એવી તો તીવ્ર અને તલસ્પર્શી હોય છે કે કોઈ પુસ્તકનો વિષય કે એનું વસ્તુ જાણવા માટે એ વાંચી જવાની – અરે, પૂઠું ઉઘાડવાની પણ એમને માટે આવશ્યકતા નથી રહેતી. ગ્રંથપાલોની જેમ આ સરકારી ચોકિયાતો પણ પુસ્તકના શીર્ષક પરથી એનું વસ્તુ ચકાસી લે છે. વડોદરાની એક જાણીતી લાઇબ્રેરીના ગ્રંથપાલે રસ્કિનનું પુસ્તક ‘સિસમ ઍન્ડ વિલીઝ’ અને ટાગોરનું ‘ધ ગાર્ડનર’ બોટની વિભાગમાં વર્ગીકૃત કરેલાં. ‘જૂઈ અને કેતકી’ પ્રગટ થયું ત્યારે કેટલાક નર્સરીવાળાઓએ એ પુસ્તક મગાવેલું. રાયચુરાકૃત ‘રસિયાના રાસ’માં લાલ રશિયાનાં રાસ-ગીતો ગ્રંથસ્થ થયાં છે એવી શંકાથી સત્તાવાળાઓનો ડોળો લાલ થઈ ગયેલો એ તો ગુજરાતમાં જાણીતી ઘટના છે.\nનામનું મહત્ત્વ – પુસ્તકોનાં કે વ્યક્તિઓનાં નામનું મહત્ત્વ — શેક્સપિયરને મન ભલે મામૂલી હોય, સત્તાવાળાઓને મન એ બહુ મોટું છે. અસહકારના આંદોલન વેળા જોધાણીની ધરપકડ માટે વૉરન્ટ નીકળેલું ત્યારે જોધાણીને બદલે મળતા નામેરી મેઘાણીને પકડીને જેલમાં પૂરી દીધેલા.\nઅશ્લીલ કે બીભત્સ સિનેમાચિત્રોને પરિણામે સમાજનું સ્વાસ્થ્ય કથળી ન જાય એની તકેદારી રાખવા માટે ચિત્રોની પૂર્વતપાસ કરનાર સેન્સર બોર્ડને પણ આવી ઘણી નાજુક સમસ્યાઓનો સામનો કરવો પડે છે અને અવનવાં સત્યો શોધી કાઢવાં પડે છે. સેન્સર બોર્ડ પર કામ કરનાર એક મહિલા સભ્યે એક બોલપટના ખલનાયકને ચિત્રની પટકથામાંથી કાઢી નાખવાની ભારપૂર્વક ભલામણ કરેલી. પછીથી ખબર પડેલી કે એ ખલનાયકનું વિશેષનામ અને પેલાં મહિલા સભ્યના પતિદેવનું શુભનામ એક જ હતાં! સમાજના સ્વાતંત્ર્યની રક્ષા કાજે સત્ત્ાાવાળાઓને શું શું વાંધાભર્યું લાગશે એની કલ્પના કરવી મુશ્કેલ હોય છે. એક ફિલ્મમાં નાયક-નાયિકા વચ્ચે પ્રણયકલહ થયેલો અને પછી નાયિકાનાં મનામણાં કરવા માટે નાયકે એને ભૂતકાળ ભૂલી જવાની વારંવાર વિનવણીઓ કરતાં કહેલું: ‘જો બન ગઈ, વહ બન ગઈ.’ જે વાત બની એ બની ગઈ. હવે એ ગઈ ગુજરી ભૂલી જવી જોઈએ એમ સમજાવવા માટે નાયકે વારંવાર એ વાક્ય ઉચ્ચારેલું. સેન્સર બોર્ડે એ ‘જો બન ગઈ વો બન ગઈ’-વાળાં બધાંજ વાક્યો ઉપર ઠંડે કલેજે કાતર મૂકી દીધેલી. આનું કારણ એ હતું કે ‘જો બન ગઈ’ – ના વારંવાર થતા ઉચ્ચારોથી જોબન-સભાન સભ્યોનો ‘જોબન જોબન સંભળાયા કરતું હતું. અને જોબન જેવી જોખમી વસ્તુ તો જુવાન પ્રેક્ષકો સમક્ષ રજૂ કરી જ કેમ શકાય?\nસમાજસ્વાસ્થ્યના સજાગ ચોકિયાતોએ આવી તો અનેક શોધ કરવી પડે છે. સમાજની સલામતીને જોખમમાં નાખનારાં તત્ત્વોને ઝબ્બે કરવા માટે એમણે સદૈવ જાગ્રત રહેવું પડે છે. અમારે એક વાર ‘મચ્છકટિક’ ભજવવું હતું અને એ માટે પોલીસખાતાની પરવાનગી લેવા ગયેલા ત્યારે મૃચ્છકટિક જેવો કઠિન શબ્દ સાંભળીને જ પોલીસ અમલદાર ડઘાઈ ગયેલા. એમણે આ શબ્દનો વાચ્યાર્થ પૂછ્યો. અમે કહ્યું કે, ‘મૃચ્છકટિક’ મીન્સ એ ક્લે કાર્ટ.’ સાંભળીને અમલદારના મનમાં શંકા જન્મી કે ગાડી વિશેનું આ નાટક ‘આગગાડી’ની જેમ રેલવે કામદારોમાં અસંતોષ કે ઉશ્કેરણી ફેલાવનારું હશે, તેથી એમણે પૃચ્છા કરી: ‘હૂ ઇઝ ધ ઑથર ઓફ ધિસ પ્લે?’ અમે નાટકના કર્તા તરીકે શૂદ્રકનું નામ આપ્યું ત્યારે તો અમલદારની શંકા વધારે ઘેરી બની. શૂદ્રકનું નામ એમને જાદુગર મેન્ટ્રેકને મળતું જણાયું હશે તેથી કે પછી બીજાં કોઈ કારણે એમને આ નાટ્યકાર વિશે પૂર્વતપાસની આવશ્યકતા જણાતાં કરડાકીથી અમને ફરમાવ્યું: ‘ગિવ અસ ફુલ નેઈમ, ઍડ્રેસ ઍન્ડ ઑક્યુપેશન ઑફ ધિલ મિસ્ટર સુડ્રક—’\nમુષક અને મૂળાક્ષર\nગુજરાત ગાંડી... ગાંડી... રે\nRetrieved from "https://wiki.ekatrafoundation.org/index.php?title=ગુજરાતી_નિબંધ-સંપદા/ચુનીલાલ_મડિયા/સત્યના_શોધકો&oldid=17331"\nThis page was last edited on 24 September 2021, at 09:00.


ફિલ્મ રિવ્યૂઃ 'માર્ગરીટા વિથ અ સ્ટ્રો'\nYou are here :HOME >> Entertainment >> Film Review >> ફિલ્મ રિવ્યૂઃ 'માર્ગરીટા વિથ અ સ્ટ્રો'\nફિલ્મ માર્ગરીટા વિથ અ સ્ટ્રોમાં ડિરેક્ટર સોનાલી બોસે આ ફિલ્મના નિર્દેશનની સાથે ફિલ્મની કહાની પણ લખી છે. આ ફિલ્મના લીડ રોલમાં છે કલ્કિ કોચલીન, સયાની ગુપ્તા, કુલજીત સિંહ અને હુસૈન દલાલ.\nડાયરેક્ટરઃ શોનાલી બોસ\nકાસ્ટઃ કલ્કિ કોચલીન, રેવતી, સયાની ગુપ્તા, હુસૈન દલાલ, તેનઝીન દલહા\nફિલ્મની સ્ટોરી લાયલા એટલે કે કલ્કિ કોચલીન જે સેલિબ્રલ પેલ્સીથી પીડાય છે તેના પર ફોક્સ કરવામાં આવી છે. તે પોતાના માતા-પિતા અને ભાઈ સાથે રહે છે. કલ્કિની માતાની ભૂમિકામાં રેવતી છે. લાયલાને સંગીત સાથે ખુબ લગાવ હોય છે અને તે પોતાના મ્યૂઝિક બેંડ માટે ગીત પણ લખે છે. લાયલા પોતાની માતાની ખુબ નજીક છે, જેની સાથે તે પોતાના દરેક સુખ-દુઃખ શેર કરે છે. ફિલ્મ દરમ્યાન લાયલા અનેક મુશ્કેલીઓનો સામનો કરે છે. તેને પોતાના જીવનમાં અનેક વસ્તુઓની તલાશ હોય છે.\nફિલ્મની સ્ટોરી અંગે વાત કરીએ તો 'માર્ગરીટા વિથ અ સ્ટ્રો' એક ભાવનાત્મક સફર છે, જેને જોયા પછી તમે કલ્કિની ભાવનાઓ અને દુઃખને અનુભવી શકશો. ફિલ્મ ધીરે ધીરે આગળ વધે છે અને ખુબ ધીરેથી તમારા હૃદયમાં ઉતરી જાય છે. આ ફિલ્મમાં એક એ પણ બાબત પર પ્રકાશ ફેંકવામાં આવ્યો છે કે લાયલાની ભાવનાઓ સાથે તો તમે જોડાઈ જ જશો પણ તેને પાંગળી કે બીચારી અથવા તો લાચાર જરાય બતાવવામાં આવી નથી.\nફિલ્મની સ્ટોરી અને ડાયલોગ્સ કાબીલે તારીફ છે. કલ્કિ લાયલાની ભૂમિકામાં એકદમ યોગ્ય પાત્ર છે. તેના ચહેરા પર એક અલગ સ્માઈલ જોવા મળે છે. કલ્કિએ આ ફિલ્મમાં આશા કરતા વધારે સારુ કામ કર્યુ છે. માર્ગરીટા વિથ અ સ્ટ્રો પહેલા જ વિદેશોમાં અનેક એવોર્ડ અને દર્શકોની પ્રશંસા મેળવી ચૂકી છે. આ ફિલ્મ એવી રીતે નિર્માણ કરવામાં આવી છે કે થિએટર છોડ્યા બાદ પણ તે તમારા દિલોદિમાગ પર છવાયેલી રહેશે.


સુંદરી – Gujarati Vishwakosh – ગુજરાતી વિશ્વકોશ\nસુંદરી : ભાઈ વીરસિંઘ(1872-1957)ની અતિ લોકપ્રિય નવલકથા. તે મુખ્યત્વે ખત્રી છોકરી સરસ્વતી, પાછળથી જે સુંદર કૌર અથવા સુંદરી તરીકે ઓળખાઈ તેની કથા છે. તેનાં લગ્નની આગલી સાંજે મુઘલ સરદાર તેને તેનાં માબાપના ઘરમાંથી ઉઠાવી જાય છે. શીખ બનેલો તેનો મોટો ભાઈ બલવંતસિંઘ શીખ સૈનિકોની મદદથી તેને બંધનમાંથી છોડાવી લાવે છે. તે પણ તેના ભાઈની ટુકડીમાં જોડાય છે. તેને મુઘલ સરદારો વારંવાર ઉઠાવી જાય છે અને એક અથવા બીજી શીખ ટુકડી તેને છોડાવી લાવે છે. છેલ્લે તેને લાહોરના ગવર્નરના જનાનખાનામાં લાવવામાં આવે છે, ત્યાં તે ગવર્નરની પત્ની તરીકે સારું જીવન જીવવાનાં તમામ પ્રલોભનોનો પ્રતિકાર કરે છે. એટલું જ નહિ, તે તેની શુદ્ધતા જાળવવામાં સફળ થાય છે.\nલેખકનો આ નવલકથા લખવા પાછળનો ઉદ્દેશ તેમના સમયના શીખો જે બ્રિટિશ અને અન્ય પ્રભાવો હેઠળ તેમની અગાઉની કીર્તિને ઝાંખપ લગાડી રહ્યા છે, તેમનામાં જાગરૂકતા લાવવાનો હતો અને તેમના વડવાઓએ મેળવેલ કીર્તિમાનોને યાદ કરાવવાનો હતો. આ નવલકથા દ્વારા લેખક તેમના દેશવાસીઓને (શીખોને) પંજાબી ભાષા કેટલી સમૃદ્ધ છે અને બીજી ભારતીય ભાષાઓના જેવી જ સાહિત્યિક અભિવ્યક્તિ માટે કેવી શક્તિશાળી છે તે બતાવવા માગે છે. તેમણે તેમનાં તમામ શીખ પાત્રોને આદર્શ રીતે ચિત્રાંકિત કર્યાં છે અને મુઘલ અફઘાન પાત્રો તેમના અંગત જીવનમાં કેવળ ક્રૂર અને નીતિભ્રષ્ટ હતાં તેનું આબેહૂબ વર્ણન કર્યું છે. વળી ઉચ્ચ હિંદુ હોદ્દેદારો શીખોનો કેવો નાશ નોંતરનારા હતા તે પણ તેમણે કેટલીક ઐતિહાસિક ઘટનાઓ દ્વારા બતાવ્યું છે.\nઆ રોમાંચક કથામાં શીખોમાં નવો જુસ્સો જગાડવાનો, શીખોની નિરાશાને હાંકી કાઢવાનો, અધમ કક્ષાએ પહોંચેલા તેમના જીવનને ઉન્નત બનાવવાનો અને તેમના બલિદાન અને શૂરાતનભર્યા ભૂતકાળને ફરીથી જીવંત કરવાનો જે પ્રયાસ થયો છે તે ધ્યાનાકર્ષક છે.\nPunjabi literature પંજાબી સાહિત્ય બળદેવભાઈ કનીજિયા સુંદરી\nસુંદરી સુબોધ →


વણાટ અને ક્રોચેટીંગ વચ્ચેના તફાવત. 2019\nવણાટ અને ક્રૉચિંગ વચ્ચેની ફરક\nઘણી પેઢીઓ માટે સ્ત્રીઓમાં વણાટ અને ક્રૉચિંગ એ સૌથી વધુ લોકપ્રિય વિનોદ રહ્યું છે. બંને શોખમાં વિશિષ્ટ સોયના ઉપયોગથી જુદી જુદી થ્રેડોને હેરફેર કરવામાં કુશળ સોયવવ દ્વારા સુંદર અને પ્રાયોગિક વસ્તુઓની રચનાનો સમાવેશ થાય છે. ક્રોચેટીંગ અને વણાટનો ઉપયોગ ઘણીવાર ટોપીથી કાર્ડિગન્સ અને ઘરની સજાવટ પણ બનાવવા માટે થાય છે. આ બે સોયક્ર્રેટ્સ, વણાટ અને ક્રાચિંગ વચ્ચે ઘણી સામ્યતા હોવા છતાં, બંને વચ્ચેના તફાવતો દર્શાવવા માટે ઝડપી છે.\nશરુ કરવા માટે, વણાટ અને crocheting સોય અલગ અલગ છે કે જે વિવિધ ડિઝાઇન અને પ્રોજેક્ટ બનાવવા માટે વપરાય છે. ગૂંથણકામ બે સોય જરૂર છે જ્યારે crocheting માત્ર એક જ જરૂર છે. વણાટની સોય સામાન્ય રીતે પ્રમાણભૂત પહોળાઈ ધરાવે છે. પ્રશ્નની બીજી બાજુએ, crocheting સોય વિવિધ કદમાં આવે છે. નાના સોયના કદનો ઉપયોગ નાજુક પ્રોજેક્ટ્સની બનાવટમાં થાય છે જ્યારે ગીચતાના સોયનાં કદનો ઉપયોગ પ્રોજેક્ટ્સ માટે કરવામાં આવે છે જેમાં મજબૂત પ્રકારનો થ્રેડ હોવો જરૂરી છે.\nવણાટ અને ક્રાસીંગ વચ્ચેનો બીજો તફાવત એ છે કે આ બે સોયક્રાઇટ્સ જુદી જુદી પ્રકલ્પો બનાવવા માટે વિવિધ પ્રકારનાં થ્રેડોનો ઉપયોગ કરે છે. ક્રોચીંગ પ્રોજેક્ટ્સ થ્રેડોના પ્રકારોમાં વધુ સર્વતોમુખી છે જેનો ઉપયોગ કરી શકાય છે. ક્રેચીંગ ચાહકો પ્રોજેક્ટ્સ બનાવવા માટે યાર્ન અને ગાઢ થ્રેડોનો ઉપયોગ કરતા હોય છે, જેમ કે કાર્ડિગન્સ, સ્કરવ્ઝ અને ટોપી જેવા મજબૂત પૂર્ણાહુતિની જરૂર હોય છે. તે જ સમયે, ક્રૂઝર શોખીનો વધુ નાજુક પેટર્ન બનાવવા માટે નરમ અને હળવા થ્રેડનો ઉપયોગ કરી શકે છે. આનો ઉપયોગ ઓશીકું કેસો, ટેબલ કપડા અને કોષ્ટકની ટોચની સજાવટ બનાવવા માટે કરવામાં આવે છે.\nબીજી બાજુ, બોટિંગ પ્રોજેક્ટ્સ ક્રેશિંગ પ્રોજેક્ટ્સ માટે ઉપયોગમાં લેવાતા લોકોની તુલનામાં થાણા અને ભારે પ્રકારનાં થ્રેડોનો ઉપયોગ કરે છે. તે આ કારણોસર શા માટે સૌથી વણાટતા પ્રોજેક્ટ્સમાં કપડાંની વસ્ત્રો અને ફેશન એસેસરીઝ જેવા મજબૂત સામગ્રીની રચનાનો સમાવેશ થાય છે જેમ કે બૅટ બેગ.\nCrocheting પ્રોજેક્ટ વિવિધ આકારો અને શૈલીઓ વિવિધ વિવિધ આવે છે. તમે પંક્તિઓના સરળ રચના દ્વારા એક પેટર્ન બનાવવાનું પસંદ કરી શકો છો અથવા ટાંકાઓ વચ્ચે વિશાળ જગ્યાઓ સાથે ગોળ અથવા ચોરસ પેટર્ન બનાવવા માટે ક્રમમાં સાંકળના બંને છેડા જોડાઈ શકો છો. વણાટના કિસ્સામાં, તમામ પ્રોજેક્ટ્સ અલગ અલગ પેટર્ન દ્વારા બનાવવામાં આવે છે જે પંક્તિઓના ઉપયોગ દ્વારા બનાવવામાં આવે છે, જેમાં એકબીજા સાથે સખત રીતે જોડાયેલા હોય છે, જે એક મજબૂત માળખું પૂરું પાડે છે. આ પછી એક અલગ પ્રોજેક્ટ પૂર્ણ કરવા અને તેઓ જે શૈલીની ઈચ્છે છે તે પ્રાપ્ત કરવા માટે જુદા જુદા દાખલાઓ એકબીજા સાથે જોડાયેલા છે.


સામાન્ય લોકો માટે એસટી બસ સેવા પૂર્વવત કરી દેવાય - Khabarpatri\nસામાન્ય લોકો માટે એસટી બસ સેવા પૂર્વવત કરી દેવાય\nરાજ્યમાં કેન્ટેનમેન્ટ ઝોન સિવાયના વિસ્તારમાં સેવા\nરાજ્યમાં કોરોના મહામારી સામે જુસ્સાભેર લડીને આર્થિક અને વ્યાવસાયિક પ્રવૃત્તિની સાથે સાથે સામાજિક જીવન પૂર્વવત કરવા મુખ્યમંત્રી શ્રી વિજયભાઈ રૂપાણીએ તા. ૧૯મી મેથી લોકડાઉન-૪માં ચોક્કસ નિયમો સાથે વિવિધ છૂટછાટો આપી છે. જેના ભાગરૂપે રાજ્યભરમાં કન્ટેનમેન્ટ ઝોન સિવાયના વિસ્તારોમાં તા. ૨૦મી મે થી સવારના ૮.૦૦ થી સાંજના ૬.૦૦ કલાક દરમિયાન સામાન્ય નાગરિકોને પરિવહન સેવા પૂરી પાડવાનો એસ.ટી નિગમ દ્વારા પ્રારંભ કરવામાં આવ્યો છે. પ્રથમ દિવસે એટલે કે, તા. ૨૦મી મેના રોજ એક જ દિવસમાં રાજ્યભરમાંથી ૨૩,૦૬૯ જેટલાં મુસાફરોએ ફરજીયાત માસ્ક પહેરવા સહિત સામાજિક અંતર જાળવીને આ પરિવહન સેવાનો લાભ લીધો છે તે માટે મુખ્યમંત્રી શ્રી વિજયભાઈ રૂપાણીએ રાજ્યની જનતા અને સમગ્ર એસ.ટી. ટીમને અભિનંદન આપ્યા છે તેમ મુખ્યમંત્રીશ્રીના સચિવ શ્રી અશ્વિનીકુમારે આપતાં જણાવ્યું હતુ. તેમણે કહ્યું કે, ગુજરાત એસ.ટી. નિગમ દ્વારા અંદાજે બે માસ બાદ સામાન્ય મુસાફરો માટે પુનઃ શરૂ કરાયેલ પરિવહન સેવામાં પ્રથમ દિવસે તા. ૨૦મી મેના રોજ ૪૬ એક્સપ્રેસ અને ૬,૫૪૫ લોકલ ટ્રીપ એમ કુલ ૬,૬૦૦ જેટલી ટ્રીપના માધ્યમથી સવારે ૮ થી સાંજે ૬.૦૦ કલાક સુધીમાં ૨૩,૦૬૯ લોકોએ પરિવહન સેવાનો લાભ લીધો છે.\nમુખ્યમંત્રીશ્રીના સચિવશ્રીએ જણાવ્યું હતુ કે, ગુજરાત એસ.ટી. દ્વારા લોકડાઉન દરમિયાન પણ રોજે-રોજ કોઈને કોઈ ખાસ પ્રકારની કામગીરી કરવામાં આવી રહી છે. શ્રમિકોને એક જગ્યાએથી બીજી જગ્યાએ લઈ જવાની કામગીરી હોય અથવા ખાસ રાહત સંબંધિત કોઈ કામગીરી હોઈ કે કોઈ સ્પેશ્યલ ઓપરેશન હોય, એસ.ટી.ના પૈડા અટક્યા નથી. એસ.ટી. સતત કામ કરી રહી છે જેના માટે સમગ્ર એસ.ટી. નિગમની ટીમ અભિનંદનને પાત્ર છે તેમ તેમણે ઉમેર્યું છે. મુખ્યમંત્રીશ્રીના સચિવશ્રીએ વધુમાં જણાવ્યું હતુ કે, પ્રવર્તમાન સંજોગોમાં મુસાફરો ઈ-ટીકીટ અથવા મોબાઈલ ટીકીટ મારફતે મુસાફરી કરે તે ઈચ્છનીય છે. તેમ છતાં સામાન્ય મુસાફરોને અગવડતા ન પડે તે માટે સોશિયલ ડીસન્ટસીંગનું પાલન થાય તે રીતે બસ સ્ટેન્ડ પરના કાઉન્ટર પરથી તેમજ બસમાં કંડકટર મારફતે રોકડ નાણાથી પણ ટીકીટ આપવામાં આવે છે. મુસાફરે બસ ઉપડતા પહેલાં ઓછામાં ઓછા ૩૦ મિનીટ પહેલા બસ સ્ટેન્ડ પર પહોંચવાનું રહેશે. બસની ક્ષમતાના ૬૦ ટકા મુસાફરો સાથે સંચાલન કરવામાં આવે છે. દરેક બસ ટ્રીપ પૂર્ણ થયેથી સેનેટાઈઝ કરીને બીજી ટ્રીપમાં ઓપરેટ કરવામાં આવી રહી છે.\nમુખ્યમંત્રીશ્રીના સચિવશ્રીએ કહ્યું કે, માસ્ક પહેરેલ હોય તેઓને જ બસ સ્ટેન્ડ કે ડેપોમાં પ્રવેશ આપવામાં આવી રહ્યો છે. મુસાફરોના સ્વાસ્થ્ય માટે બસ સ્ટેન્ડમાં પ્રવેશ સમયે જ ટેમ્પરેચર ચેક કરીને કોરોનાના લક્ષણ વિનાના મુસાફરોને જ પ્રવેશ આપવામાં આવે છે. સોશિયલ ડીસ્ટન્સિંગનું પાલન થાય તેનું પણ ખાસ ધ્યાન રાખવામાં આવે છે.\nબસમાં બેસતા તમામ મુસાફરોને સેનેટાઇઝરથી હાથ સાફ કરી બસની અંદર પ્રવેશ તેમજ બસમાં મુસાફરોને બેસતા અને ઉતરતા સમયે પણ સોશિયલ ડીસન્ટસીંગનું પાલન કરવામાં આવે છે. તેમણે વધુમાં ઉમેર્યું હતુ કે, હાલના તબક્કે સમગ્ર અમદાવાદ જિલ્લા સિવાય રાજ્યના બાકીના તમામ જિલ્લાઓમાં એસ.ટી. નિગમના સામાન્ય સંચાલનના ભાગરૂપે બસનું સંચાલન કરવામાં આવી રહ્યું છે. જયારે ગાંધીનગર શહેરથી અમદાવાદ શહેર વચ્ચે તેમજ આંતરરાજ્ય સંચાલન સંપૂર્ણ બંધ રાખવામાં આવ્યુ છે. મુખ્યમંત્રીશ્રીના સચિવશ્રીએ કહ્યું હતુ કે રાજયના પાંચ ઝોનમાં એસ.ટી. નિગમ દ્વારા તબક્કાવાર કરવામાં આવ્યું છે. જેમાં ઉત્તર ઝોનમાં બનાસકાંઠા, પાટણ, મહેસાણા, સાબરકાંઠા, અરવલ્લી, ગાંધીનગર, મધ્ય ઝોનમાં ખેડા, પંચમહાલ, મહીસાગર, વડોદરા, દાહોદ, આંણદ, છોટાઉદેપુર, દક્ષિણ ઝોનમાં સુરત, વલસાડ, તાપી, ડાંગ, ભરૂચ, નવસારી, નર્મદા, સૌરાષ્ટ્ર ઝોનમાં રાજકોટ, મોરબી, જુનાગઢ, પોરબંદર, બોટાદ, ભાવનગર, અમરેલી, જામનગર, સુરેન્દ્રનગર, ગીર સોમનાથ, દેવભૂમિ દ્વારકા તેમજ કચ્છ ઝોનમાં ભુજથી ઉત્તર ઝોન અને સૌરાષ્ટ્ર ઝોનના મુખ્ય શહેરોને બસ દ્વારા જોડીને સંચાલન કરવામાં આવી રહ્યું છે.\nTags: CM Vijay RupaniGSRTCGujaratLockdown-4ST BUS\nઅવારનવાર છેડતી કરતો હોવા અંગે યુવતીની ફરિયાદ\nચીને દુનિયાભરમાં નરસંહાર ફેલાવ્યો છે : અમેરિકી પ્રમુખ\nસિવિલમાં ચાર મૃતકોના દાગીના, મોબાઈલ ચોરાતા જોરદાર હોબાળો


હુમલાખોરોએ ગ્રંથો બાળ્યા, બૌદ્ધો લઈ ગયા, રાહુલ તિબેટથી પાછા લાવ્યાં | નવગુજરાત સમય\n1 / 1 હુમલાખોરોએ ગ્રંથો બાળ્યા, બૌદ્ધો લઈ ગયા, રાહુલ તિબેટથી પાછા લાવ્યાં\nરાહુલ સાંસ્કૃતાયન મુશ્કેલ પ્રવાસો કરીને તિબેટથી કુલ 4500 ગ્રંથો, અનુવાદ અને હસ્તપ્રતો પોતાની સાથે ભારતમાં લાવ્યા હતા\nદેશ એટલે માત્ર ભૌગોલિક સીમાઓ નહીં પરંતુ એની સંસ્કૃતિ, એની વિચારધારા, એની જીવન જીવવાની શૈલી અને એની ભાષા મળીને દેશ બને છે. આપણી વૈદિક સંસ્કૃતિને ટકાવવા માટે મહર્ષિઓ અને સંતોએ પોતાનું જીવન સમર્પિત કર્યું છે. અહીં આવા જ એક સંસ્કૃતિના રખેવાળ વિશે જાણીએ. જેમનું નામ છે રાહુલ સાંસ્કૃતાયન. તેઓ આપણા એવા દુર્લભ ગ્રંથો અને હસ્તપ્રતોની શોધમાં તિબેટમાં માઉન્ટ એવરેસ્ટની પાસેના એક પ્રાચીન મઠમાં પહોંચ્યા હતા કે જેમનો ભારતમાં સદીઓ પહેલાં નાશ કરવામાં આવ્યો હતો. વાસ્તવમાં આ ગ્રંથો અને હસ્તપ્રતો નાલંદા વિહાર વિશ્વવિદ્યાલયના વિશાળ પુસ્તકાલયમાં હતી. ત્યાંથી તેમને તિબેટમાં લઈ જવાઈ હતી. પાંચમી સદીથી જ તિબેટના બૌદ્ધ સાધુઓ નાલંદા આવતા રહેતા હતા. ત્યાંથી પાછા ફરતી વખતે તેઓ પોતાની સાથે દુર્લભ ગ્રંથો અને હસ્તપ્રતો લઈ જતા હતા.\nએ પછી 13મી સદીમાં જ્યારે નાલંદા વિશ્વવિદ્યાલયને સળગાવીને એનો નાશ કરી દેવામાં આવ્યો હતો ત્યારે ત્યાંના તમામ ગ્રંથો અને હસ્તપ્રતો પણ નષ્ટ પામી હતી. એ દુર્લભ ગ્રંથો અને હસ્તપ્રતોને પાછી ભારતમાં લાવવા માટે રાહુલ તિબેટ ગયા હતા. એ સમયે તિબેટ જવું ખૂબ મુશ્કેલ હતું. લગભગ બે મહિના સુધી પગપાળા અને ખચ્ચર પર મુસાફરી કરીને તેઓ ત્યાં પહોંચ્યા હતા. વિદેશીઓનો તિબેટમાં પ્રવેશ નિષેધ હતો. રસ્તામાં ચોર-ડાકુઓનો પણ ભય હતો. આવી સ્થિતિમાં 26 વર્ષના રાહુલ પોતાનો જીવ જોખમમાં મૂકીને 19મી જુલાઈ, 1929ના રોજ તિબેટમાં પહોંચ્યા હતા. બ્રિટિશ રાજમાં ભારત-તિબેટ બોર્ડર સીલ કરી દેવામાં આવી હતી. ભારતમાંથી ત્યાં જવું ખૂબ મુશ્કેલ હતું, પરંતુ નેપાળ અને કાશ્મીરના રસ્તે અંગ્રેજોની નજરથી બચીને તિબેટ પહોંચી શકાતું હતું. રાહુલે તિબેટની પહેલી મુસાફરી માટે નેપાળનો રસ્તો પસંદ કર્યો હતો. તેઓ બૌદ્ધ સાધુના વેશમાં કાઠમાંડુ પહોંચ્યા હતા, ત્યાંથી તેઓ એક મંગોલ ભિક્ષુક-જંગ શેરબની સાથે તિબેટમાં પ્રવેશ્યા હતા. અહીં તેમની મુલાકાત તિબેટના બૌદ્ધ ભિક્ષુક આમ્દો ગેંદ્રુન ચોફેલની સાથે થઈ. ચોફેલની સાથે ફરતા ફરતા તેઓ તિબેટના અંતરિયાળ વિસ્તારોના એ પ્રાચીન મઠોમાં જઈ પહોંચ્યા હતા કે જ્યાંના પુસ્તકાલયોમાં સંસ્કૃત ભાષામાં હજારો વર્ષ જૂનાં પ્રાચીન દુર્લભ ગ્રંથો હતા કે જેમને ભારતમાંથી લાવવામાં આવ્યા હતા અને ભારતમાં લુપ્ત થઈ ગયા હતા. રાહુલ ત્રણ વર્ષ સુધી તિબેટમાં રહીને ગ્રંથ સંગ્રહ અને બૌદ્ધ ધર્મ પર સંશોધન કરવા ઇચ્છતા હતા, પરંતુ રૂપિયાના અભાવે 15 મહિના જ રોકાઈ શક્યા હતા. આ દરમિયાન તેમણે કેટલાક ગ્રંથો અને હસ્તપ્રતો મેળવ્યા હતા. તેઓ તેમની પહેલી તિબેટ યાત્રાથી 1619 ગ્રંથો લઈને પાછા ફર્યા હતા. રાહુલે એ સમયે સંસ્કૃત ગ્રંથો અને હસ્તપ્રતોને શોધવાની કોશિશ કરી હતી, પરંતુ નિષ્ફળ રહ્યા હતા. તેઓ એની શોધમાં ફરી તિબેટ જવા ઇચ્છતા હતા. આ વખતે કેટલીક વ્યક્તિઓ તરફથી તેમને આર્થિક સહયોગ મળ્યો હતો. રાહુલે 1934માં ફરી જર્ની કરી હતી. આ વખતે તેમણે કાશ્મીરના રસ્તેથી તિબેટમાં પ્રવેશ મેળવ્યો હતો. આ વખતની જર્નીમાં તેમને 363 સંસ્કૃત ગ્રંથોની મૂળ હસ્તપ્રતો પણ મળી હતી. જોકે, તેઓ એને ભારતમાં લાવવાની મંજૂરી ન મેળવી શક્યા. તેમને એના ફોટોગ્રાફ કે હાથથી નકલ કરવાની પરમિશન જ મળી હતી. આર્થિક મુશ્કેલીઓની કારણે તેઓ એ તમામ હસ્તપ્રતોની તસવીરો નહોતા લઈ શક્યા. એ સમયે એક તસવીર માટે કલાકો સુધી મહેનત કરવી પડતી હતી. આમ છતાં તેમણે 80 હસ્તપ્રતોના ફોટોગ્રાફ્સ લીધા હતા. તિબેટની આ મુશ્કેલ પરંતુ સફળ જર્ની પછી પણ તેમનું કામ અધૂરું રહ્યું હતું.\n25મી મે, 1936ના રોજ રાહુલે તિબેટની ત્રીજી વખત જર્ની કરી હતી. અહીં તેમને પ્રમાણવાર્તિક ભાષ્ય મળ્યું હતું. જેના રચનાકાર મહાન બૌદ્ધ દાર્શનિક ધર્મકીર્તિ હતા. આ ગ્રંથને સમગ્ર દુનિયાના વિદ્વાનો શોધી રહ્યા હતા. આ ગ્રંથ મૂળે સંસ્કૃતમાં હતો. સંસ્કૃત ગ્રંથ તો નાશ પામ્યો હતો, પરંતુ એ તિબેટિયન ભાષામાં ઉપલબ્ધ હતો. વાસ્તવમાં આ ગ્રંથને શોધવા માટે જર્મન, ફ્રેન્ચ અને જાપાનીઝ વિદ્વાનો પણ તિબેટના લોકોના સંપર્કમાં હતા, પરંતુ સફળતા રાહુલને મળી હતી. તિબેટની ત્રીજી જર્ની દરમિયાન તેમને અશ્વઘોષના ગ્રંથ પણ મળ્યા હતા.\nરાહુલ 1938માં ફરી તિબેટ પહોંચ્યા હતા. ત્યાં રહીને તેમણે જાતે અનેક દુર્લભ ગ્રંથોની હસ્તપ્રતો તૈયાર કરી હતી. પોતાના પ્રવાસોમાં તેઓ કુલ 4500 ગ્રંથો, અનુવાદ અને હસ્તપ્રતો પોતાની સાથે ભારતમાં લાવ્યા હતા. જે પછી તેમને વર્ગીકૃત કર્યા હતા. આ તમામ ગ્રંથો, હસ્તપ્રતો અને ફોટોગ્રાફ્સને તેમણે પટના સ્થિત બિહાર રિસર્ચ સોસાયટીમાં જમા કરાવ્યા હતા.રાહુલે આ ગ્રંથોને આપણા સુધી ટકાવી રાખવા માટે જે જહેમત ઉઠાવી છે એમને આપણે અત્યારની ટેક્નોલોજીનો ઉપયોગ કરીને આપણી ભાવિ પેઢી માટે સાચવવા જોઈએ.\nક્યારેક સવાલ સુનામીની જેમ આંખોમાંથી પૂર લાવી દેતો હોય છે


રાહુલ વૈદ્ય-દિશા પરમારને ચોળાઇ પીઠી, જુઓ તેમનાં પ્રેમનાં રંગની તસવીરો અને VIDEO - – News18 Gujarati\nરાહુલ વૈદ્ય-દિશા પરમારને ચોળાઇ પીઠી, જુઓ તેમનાં પ્રેમનાં રંગની તસવીરો અને VIDEO\nરાહુલ વૈદ્ય (Rahul Vaidya) અને દિશા પરમાર (Disha Parmar) આજે એક બીજાનાં જીવન ભર સાથ આપવાનો વાયદો કરવાનાં છે. રાહુલની ફેન ફોલોઇંગ ઘણી મોટી છે . તેથી તેમનાં લગ્નની દરેક રસમની તસવીરો અને વીડિયો સોશિયલ મીડિયા પર વાયરલ થઇ રહી છે.\nએન્ટરટેઇનમેન્ટ ડેસ્ક: 'બિગ બોસ' (Bigg Boss) ફેઇમ સિંગર રાહુલ વૈદ્ય (Rahul Vaidya) અને તેની ગર્લફ્રેન્ડ દિશા પરમાર (Disha Parmar)નો આજે સૌથી ખાસ દિવસ છે. આજે એટલે કે 16 જુલાઇનાં બંને લગ્નનાં પવિત્ર બંધનમાં બંધાવવાનાં છે. દિશા અને રાહુલનાં લગ્નની વિધી સતત ચાલુ જ છે. દિશા પરમારે તેનાં હાથમાં રાહુલનાં નામની મેહંદી લાગવી દીધી છે. આ બાદ પિઠીની તસવીરો અને વીડિયો સોશિયલ મીડિયા પર વાયરલ થયા છે. દિશાએ હલ્દીમાં પીળા રંગનો ડ્રેસ પહેર્યો છે. અને તેનાં ચહેરા સહિત આખા શરીર પર પીઠી લાગેલી છે.\nસોશિયલ મીડિયા પર રાહુલ અને દિશાનાં વીડિયો અને તસવીરો સતત વાયરલ થઇ રહ્યાં છે. એક ફેન પેજે બૂમરેંગ વીડિયો શેર કર્યો છે. આ વીડિયોમાં દિશાની ખુશી નજર આવી રહી છે. તે તેની મિત્રો સાથે મસ્તી કરતી નજર આવે છે.\nરાહુલ વૈદ્ય પણ હલ્દીમાં પીળા રંગનાં કુર્તા અને સફેદ પાયજામામાં નજર આવે છે. તેનાં પણ આખા શરીરે પીઠી ચોળેલી નજર આવે છે.\nરાહુલની બહેન શ્રુતિ વૈદ્યે પીળા રંગની સાડી પહેરી છે. શ્રુતિ જેમાં ખુબજ સુંદર લાગે છે. શ્રુતિએ તેનાં ભાઇની પીઠીનો ફોટો શેર કરતાં લખ્યું છે, 'મારી પીઠી ભાઇનો ગ્લો વધારી દેશે.'\nઆ ઉપરાંત શ્રુતિએ શેર કરેલાં વીડિયોમાં તે ડાન્સ કરતી નજર આવે છે.\nરાહુલ વૈદ્ય અને દિશા પરમારનાં લગ્ન અને ફેન્સ ખુબજ ઉત્સુક છે. હાલમાં જ રાહુલે જણાવ્યું કે, લગ્ન બાદ તેઓ હનીમૂન પર યૂરોપ જવાંનું પ્લાનિંગ કરી રહ્યાં છે.\nDisha parmarHaldi Ceremonyphotos viralrahul vaidyavideo viral


કૂતરાઓને ફેફસાંના કેન્સરની ઝ\n29th Feb 2020 | Updated at 03:48am 29th Feb 2020\nGujarat Samachar > જીવનશૈલી > સદાબહાર સ્વાસ્થ્ય > કૂતરાઓને ફેફસાંના કેન્સરની ઝ\nSunday 19th May 2019 08:25 EDT\nઓરલેન્ડોઃ શહેરમાં યોજાયેલા અમેરિકન સોસાયટી ફોર બાયોકેમિસ્ટ્રી એન્ડ મોલેક્યૂલર બાયોલોજીના અધિવેશનમાં રજૂ થયેલા રિસર્ચ પેપર અનુસાર કૂતરાઓને ફેફસાંના કેન્સરની ઝડપથી ખબર પડી જાય છે. સંશોધન દરમિયાન બીગલ પ્રજાતિના ચાર કૂતરાઓની સામે માનવ લોહીના કેટલાક નમૂના રજૂ કરવામાં આવ્યા હતા. આમાંથી કેટલાક નમૂનામાં કેન્સરના કોષો હતા. ચારમાંથી ત્રણ કૂતરાઓએ સેમ્પલ સૂંઘ્યા બાદ ભસીને સંકેત આપ્યો હતો કે કયા સેમ્પલમાં ફેફસાનું કેન્સર છે. આ તારણ ૯૬.૭ ટકા મામલાઓમાં એકદમ સાચું જોવા મળ્યું હતું.\nઆ સંશોધન ફ્લોરિડાની ફાર્માસ્યુટિકલ લેબ બાયો દ્વારા કરાયું હતું. આ માટે ચાર કૂતરાઓને તાલીમ અપાઇ હતી. કૂતરાઓની સામે સ્વસ્થ લોકો તથા ફેંફસાના કેન્સરના દર્દીઓના લોહીના કેટલાક સેમ્પલોને રાખવામાં આવ્યાં હતાં. આ નમૂના સૂંઘ્યા બાદ કૂતરાઓમાં એવું દેખાડવામાં સફળ રહ્યા હતા કે કયા સેમ્પલમાં કેન્સરના જીવાણુ છે. ચીફ રિસર્ચરે જણાવ્યું કે કેન્સરના બીજા કેસોની જાણકારી મેળવવા માટે આ શોધની મદદ લઈ શકાય છે. જો આગોતરી જાણકારી મળી જાય તો કેન્સર રોગીઓના બચવાની સંભાવના ઘણી વધી જાય છે.\nમાણસોની ઘ્રાણેન્દ્રીય પણ તેજ\nઅમેરિકાની રટગર્સ યુનિવર્સિટીના સાયન્સ જર્નલમાં પ્રસિદ્ધ એક શોધ અનુસાર માણસોમાં પણ કૂતરાઓ કે અન્ય પ્રાણીઓ જેટલી જ સૂંઘવાની શક્તિ તીવ્ર હોય છે. જોકે અત્યાર સુધી એવું મનાતું હતું કે કૂતરાઓની સૂંઘવાની શક્તિ સૌથી વધારે હોય છે, પરંતુ એવું નથી. માણસોની ઘ્રાણેન્દ્રીય પણ વધારે તેજ હોય છે.


Republic Day: શહીદ કર્નલ સંતોષ બાબુને મળશે મહાવીર ચક્ર, ગેલવાન ઘાટીમાં ચીની સૈનિકોને ભણાવ્યો હતો પાઠ | Republic Day: Martyr Colonel Santosh Babu will get Mahavir Chakra - Gujarati Oneindia\n| Published: Monday, January 25, 2021, 15:53 [IST]\nગયા વર્ષે મે મહિનામાં ચીને સિક્કિમ અને લદાખ સેક્ટરમાં એલએસીમાં ઘૂસણખોરીનો પ્રયાસ કર્યો હતો. જેને ભારતીય સેનાએ નિષ્ફળ બનાવ્યો હતો. થોડા દિવસો પછી, સિક્કિમની સ્થિતિ નિયંત્રણમાં આવી, જ્યારે લદાખમાં છેલ્લા9મહિનાથી વિવાદ ચાલી રહ્યો છે. દરમિયાન, જૂનમાં, ભારતીય સેનાએ ગેલવાન ખીણમાં ચીની સૈનિકો સાથે અથડામણ કરી હતી. જેમાં કમાન્ડિંગ ઓફિસર કર્નલ સંતોષ બાબુ સહિત 20 ભારતીય જવાનો શહીદ થયા હતા. આ સૈનિકોની બહાદુરી માટે ભારત સરકાર હવે શૌર્યથી તેમનું સન્માન કરશે.\nમહાવીર ચક્ર બીજુ મોટુ સૈન્ય સન્માન\nહકીકતમાં, દર વર્ષે પ્રજાસત્તાક દિવસ 2021 ના પ્રસંગે, સૈન્ય અને અર્ધ સૈનિક દળોના બહાદુર સૈનિકોનું સન્માન કરવામાં આવે છે. સૂત્રોના જણાવ્યા અનુસાર ગેલવણ ખીણમાં શહીદ થયેલા કર્નલ સંતોષ બાબુને આ વર્ષે મહાવીર ચક્રથી નવાજવામાં આવશે. મહાવીર ચક્ર એ પરમવીર ચક્ર પછી દેશનુ બીજુ સર્વોચ્ચ સૈન્ય સન્માન છે. આ ઉપરાંત ગેલવનમાં શૌર્ય દર્શાવનારા અન્ય સૈનિકોનું ભારત સરકાર પણ સન્માન કરશે.\nગેલવાન માં શું થયું?\nભારત અને ચીની સૈન્ય વચ્ચે એક ઉચ્ચ સ્તરીય બેઠક મે મહિનામાં ઘૂસણખોરી બાદ થઈ હતી. જેમાં ચીને વચન આપ્યું હતું કે તે વિવાદિત વિસ્તારમાંથી પાછો ખેંચશે. દરમિયાન, 15 - 16 જૂનની રાત્રે ભારતીય સૈન્યને સમાચાર મળ્યા કે ચીન ફરીથી ગેલવાન ખીણમાં ઘૂસણખોરીનું કાવતરું ઘડી રહ્યું છે. થોડી વારમાં કમાન્ડિંગ ઓફિસર, કર્નલ સંતોષ બાબુ, 16 બિહાર રેજિમેન્ટના જવાનો સાથે જાતે ત્યાં પહોંચી ગયા. ચીની અને ભારતીય સૈનિકો વચ્ચે ઝઘડો ટૂંક સમયમાં શરૂ થયો. જેમાં કર્નલ બાબુ સહિત 20 જવાનો શહીદ થયા હતા. આ સમય દરમિયાન ભારતીય સૈનિકોએ 40 થી વધુ ચીની સૈનિકોને માર્યા હતા, અને તેમને ત્યાંથી હાંકી કાઢ્યા હતા. જોકે, આજદિન સુધી ચીને તેના મૃત સૈનિકોની સંખ્યા જાહેર કરી નથી.\nપત્ની તેલંગાણામાં ડેપ્યુટી કલેક્ટર\nકર્નલ સંતોષ બાબુ તેલંગણાના રહેવાસી હતા. તેની શહાદત બાદ તેલંગાણા સરકારે તેમની પત્નીને ડેપ્યુટી કલેક્ટર બનાવવાનું વચન આપ્યું હતું. આ પછી, જુલાઈ 2020 માં, તેલંગણાના સીએમ ચંદ્રશેખર રાવ સંતોષ બાબુના ઘરે પહોંચ્યા અને તેમની પત્નીને નિમણૂક પત્રો સોંપી દીધા હતા. વળી, રાજ્ય સરકારે તેમના પરિવારને પાંચ કરોડની સહાય રકમ અને હૈદરાબાદમાં રહેણાંક જમીન આપી છે. કર્નલ બાબુને બે નાના બાળકો હતા, જેમાં પુત્રી 8 વર્ષની અને પુત્ર માત્ર ત્રણ વર્ષનો છે.\nindian army government ladakh shahid army સન્માન સરકાર ભારત સરકાર સેના લદાખ\nRepublic Day: Martyr Colonel Santosh Babu will get Mahavir Chakra\nStory first published: Monday, January 25, 2021, 15:53 [IST]


મુંબઇ : મુંબઇના ભાગોમાં વરસાદ પડ્યો છે. ભારે વરસાદની કોઇ શકયતા નથી. તેમ સ્કાયમેટનો હેવાલ જણાવે છે. છેલ્લા ર૪ કલાકમાં મરાઠાવાડમાં હળવો વરસાદ પડયો છે. ઉદ્દીર, ઓસમાણ બાદ, વિદર્ભ-ગોંદિયામાં રા ઇંચ પડયો છે.\nભારતમાં ઘુસેલા છમાંથી ચાર આતંકવાદીઓ ઝડપાઈ ગયા : તિલક અને ભભૂત લગાવી ઘૂસ્યા હતા access_time 4:22 pm IST


લયસ્તરોછિદ્રો - મૂકેશ વૈદ્ય - લયસ્તરો\nકલા છે ભોજ્ય મીઠી ને ભોક્તા વિણ કલા નહીં,\nકલાવાન કલા સાથે ભોક્તા વિણ મળે નહીં.\nછિદ્રો – મૂકેશ વૈદ્ય\nJune 21, 2006 at 12:52 am by ધવલ · Filed under અછાંદસ, મૂકેશ વૈદ્ય\nમેં એક મૂર્તિ ઘડી\nએક વાર એ પર નખશિખ પથરાયેલી તિરાડે\nમારું ધ્યાન ખેચ્યું.\nહું મૂર્તિની વધારે નજીક ગયો.\nઅનેકાનેક છિદ્રો મને વિહ્વળ કરવા લાગ્યાં.\nએક વાર તો હું\nતિરાડ સોંસરવો આરપાર પણ જઈ આવ્યો.\nએ અકબંધ હોવાનો મારો દાવો રહ્યો.\nકંઈ ક્યાંય સુધી,\nઅરે એ કકડભૂસ થઈ ચૂક્યા પછી પણ\nમારા મસ્તિષ્કમાં, મારી ભૂજાઓમાં\nઅને શિરાઓમાં વહેતા રક્તમાં\nહજીયે અકબંધ ઊભી છે.\n– મૂકેશ વૈદ્ય\n“આ કવિતામાં કઈ વાત છે? (અ) ખંડિત મૂર્તિના પૂજનની વ્યર્થતાની કે (બ) અપૂર્ણને પણ ચાહી ચાહીને પૂર્ણ બનાવી શકાય છે એની. ”\n“એ તો તમે જાણો !”\n“કદાચ કવિ બન્ને વાત કહેવા માંગે છે. કદાચ જીંદગીમાં આ બન્ને વાત જેટલી અલગ લાગે છે તેટલી ખરેખર છે નહીં એવું કવિ કહેવા માંગતા હોય.”\n“એય તમે જાણો ! મને તો બસ કવિતા ગમી એટલે ગમી. એમાંના છિદ્રો અને તિરાડો જોવાનું કામ તમારું, મારું નહીં.”\nGurjar Desh said,\nJune 21, 2006 @ 1:42 am\nજો અહીં મુર્તિને ભગવાનની મુર્તિનુ રૂપક આપેલું હોય તો એ રીતે લઇ શકાય કે સૌ પ્રથમ તો ભગવાન વિશે થોડુ ઘણુ જાણ્યુ. બાદમાં ભગવાને કસોટી કરી છતાં પણ મનમાં ભગવાન પ્રત્યેનો ભાવ સહેજ પણ ઓછો થયો નહોતો.\nજો અહીં મુર્તિને પ્રેમિકા સાથે સરખાવીએ તો પ્રથમ તો કુણી લાગણીના અંકુર ફુટ્યા. બાદમાં દીલ ઘવાયુ છતાં હજુ પણ મનમંદિરમાં એ મુર્તિ અકબંધ યાદોમાં સચવાયેલી છે.\nJune 21, 2006 @ 2:14 am\n“એ અકબંધ હોવાનો મારો દાવો રહ્યો.”\nShabdo ne shodhi ne tene, vastavikata ao sathe gothavi ne, review apanva nu nahi fave..shri Mukeshbhai ne shu samjayu ne emane lakhyuenathi khabar pan emani ek line..Vishavas na kachaa tantu ne majboot banavi jay che…Happy!!!someone is there thinking like this way……..\nWants to write in gujarati but helpless, rightnow not having keyboard & dont have patinece.\nThanks Dhavalbhai,..aa rachana share karava mate.\nJune 21, 2006 @ 8:43 am\nમને કોઈ ત્રીજો જ અર્થ દેખાય તો?\nઆ વાત મને તો કવિએ શિલ્પકારના સ્વાંગમાં કરેલા સર્જનની લાગે છે…. પોતાનું સર્જન… પિતા માટે એ બાળક હોઈ શકે, કવિ માટે કવિતા, ચિત્રકાર માટે ચિત્ર અને શિલ્પકાર માટે શિલ્પ…. મૂર્તિના પ્રતીક વડે પોતાના સર્જનની મહત્તા અને શાશ્વતતા બતાવવાની કોશિશ શું આ ન હોઈ શકે?\nમારું સર્જન ગમે તે હોય, મને એ સદૈવ પરિપૂર્ણ જ લાગવાનું… કદીક મને ખુદને જાણ થાય કે મારા સર્જનમાં કંઈક ખામી છે તો હું એ ખામીને નજીકથી સમજવાની કોશિશ જરૂર કરવાનો… પણ નજીક જતાં મને બીજી ઘણી ખામીઓ મળે તો હું વિહ્વળ તો થવાનો જ ને! ક્યારેક મારી ખામીના મૂળ સુધી પણ હું જઈ આવું તો પણ હું મારું સર્જન અપૂર્ણ કે ખંડિત છે એમ શું સ્વીકારી શકીશ? પોતાના સર્જન માટેનો આપણો પ્રેમ એટલો તીવ્ર હોય છે કે આખેઆખું સર્જન નષ્ટ થઈ જાય તો ય આપણા દિલોદિમાગમાંથી એ કદી નાશ પામી શકતું નથી..\nઆ અર્થ કવિને ઈંગિત ન પણ હોય. તો પણ ખંડિત મૂર્તિના પૂજનની વાત તો નથી જ લાગતી…\nJune 21, 2006 @ 9:46 am\ntari vaat sathe hu bilkul sahemat chhu. kadach mai tari pahela reply aapyo hot to mai pan aa j vaat kahi hot…\npotanu sarjan… game atli tiraad nazar aave .. haiya ma akbandh j rahevani… ne kyarek aham pan akbandh j rakhva prere chhae..\nJune 21, 2006 @ 4:05 pm\nએક સંસ્કૃત કહેવત :\nછિદ્રેશ્વનર્થા: બહૂલિ ભવંતિ !\nઅર્થ :છિદ્રો (જોવાથી)ઘણા અનર્થો થાય છે !\nJune 21, 2006 @ 11:46 pm\nઆ કવિતા વાંચી ત્યારે મારા મનમા કેટલાય વિચારો એકસાથે આવેલા. અને એના પરથી મને કવિતા પછીનો સંવાદ લખવાનો વિચાર આવ્યો. જો કવિતાનો એક અને માત્ર એક જ સ્પષ્ટ અર્થ હોય, તો પછી એ કવિતા લખવાની જરૂર જ શું ?\nતમે કવિતાની આંખમાં જુઓ અને તમને જે દેખાય, તે જ તમારા માટે એનો અર્થ. પ્રેમ અને ઈશ્વરની જેમ, એક જ કવિતાનો અર્થ મારા માટે અને તમારા માટે જુદો થઈ શકે. આજે એક અર્થ લાગે અને કાલે બીજો અર્થ પણ લાગી શકે.\nઆ મહેફીલમાં બધા પોતપોતાની વાત લઈને આવે છે એ જ મહત્વની વાત છે. દરેક મંતવ્યની પાછળ એક આખા આયખાંનો ભૂતકાળ ભરેલો હોય છે. એ મંતવ્ય ખરૂં હોય કે ખોટું હોય એ મુદ્દો નથી; મુદ્દો તો છે કે દરેક મંતવ્ય અનોખું હોય છે.\nJune 22, 2006 @ 3:00 am\ntari vaat sathe pan hu sahmat chhu… kaavya ae j raheshe.. arth badlaya karshe aapna vichar kai gati ma che aeni sathe…\nJune 23, 2006 @ 11:16 am\nધવલભાઇની વાત એકદમ સરસ અને સત્ય છે. મારા મતે એ કવિતા ખુબ જ સફળ અને સુંદર હોય છે જેને વાંચતા દરેક વાંચકને એ પોતાની જ લાગે… લાગે કે આ તો મારા જ અંતરના ભાવની અભિવ્યક્તિ છે… અને દરેક વ્યક્તિનાં ભાવ તો અલગ જ રહેવાનાં ને! જેટલા ભાવ તેટલા અર્થ, અને છતાં એ બધા જ કવિતામાં બન્ધ બેસે..\nએવી સુંદર કવિતાઓમાંની જ આ પણ એક છે.\nhemansu patel said,\nMarch 25, 2009 @ 6:24 pm\nfirst of all two names is it by mukesh joshi or vaidya?\nsecond thing what i could see in this poetry is the perciever who has given the details of an identity or an icon or the other, evetualy every thing boils down to\nthe seer himself turn into that otherness-perhaps thats why he mentioned at the end that the other entireness still exissting not just in my body but it is also into my radical self i.e the blood, i read this poetry as an experience of impefectness\nfrom inside of outside or out of inside of any being.\nMarch 25, 2009 @ 6:26 pm\nsecond thing what i could see in this poetry is the perciever who has given the details of an identity or an icon or the other, eventually every thing boils down to\nthe seer himself turn into that otherness-perhaps that’s why he mentioned at the end that the other entireness still existing not just in my body but it is also into my radical self i.e the blood, i read this poetry as an experience of imperfectness\nસુરેશ જાની said,\nAugust 19, 2013 @ 11:02 am\nમુકેશ જોશી કે મુકેશ વૈદ્ય?\nમુકેશ વૈદ્ય. ઉપર સુધારી લીધુ છે.


Police force was called from different districts for the Lord Jagannath Rathyatra in Ahmedabad | અમદાવાદમાં ભગવાન જગન્નાથની રથયાત્રાને લઈ અલગ અલગ જિલ્લામાંથી પોલીસ ફોર્સ બોલવાયો, RAF સહિત પેરામિલેટ્રી ફોર્સ પણ આવી - Divya Bhaskar\nPolice Force Was Called From Different Districts For The Lord Jagannath Rathyatra In Ahmedabad\nરથયાત્રા@144:અમદાવાદમાં ભગવાન જગન્નાથની રથયાત્રાને લઈ અલગ અલગ જિલ્લામાંથી પોલીસ ફોર્સ બોલવાયો, RAF સહિત પેરામિલેટ્રી ફોર્સ પણ આવી\nરથયાત્રા રૂટ પર પોલીસનું સતત પેટ્રોલિંગ શરૂ કરી દેવામાં આવ્યું\nભગવાન જગન્નાથજીની 144મી રથયાત્રાને લઈ તૈયારીઓ પુરજોશમાં ચાલી રહી છે. રથયાત્રા મામલે સરકાર પોતે નિર્ણય જાહેર કરશે જેની વચ્ચે ગુજરાત પોલીસ દ્વારા રથયાત્રાને લઈ તડામાર તૈયારી થઈ રહી છે. રથયાત્રાના બંદોબસ્તમાં અલગ અલગ જિલ્લામાંથી પોલીસફોર્સ બોલાવી લેવામાં આવ્યો છે. તેમજ રેપિડ એક્શન ફોર્સ સહિત પેરામિલિટ્રી ફોર્સ અમદાવાદ આવી પહોંચી છે અને અલગ અલગ મ્યુનિસિપલ સ્કૂલમાં ઉતારો આપવામાં આવ્યો છે. અંદાજે 2000થી વધુ પોલીસ અમદાવાદ આવી પહોંચી છે. રાજ્ય સરકાર આવતીકાલે સાંજે કેબિનેટ બેઠક બાદ રથયાત્રા કાઢવા મામલે નિર્ણય જાહેર કરી શકે છે.\nપોલીસ કમિશનરે સુરક્ષા વ્યવસ્થા અંગે ટ્રસ્ટીઓ સાથે ચર્ચા કરી\nજમાલપુર સ્થિત જગન્નાથ મંદિરમાં પણ રથયાત્રાને લઈ તૈયારીઓ શરૂ કરી દેવાઈ છે. મંદિરમાં ચુસ્ત પોલીસ બંદોબસ્ત અને રથયાત્રાની રૂપરેખા ઘડવા માટે પોલીસ કમિશનર સહિતના અધિકારીઓ બેઠક કરી રહ્યાં છે. પોલીસ કમિશનર સંજય શ્રીવાસ્તવે જગન્નાથ મંદિરની મુલાકાત લઈ મહંત અને ટ્રસ્ટી મહેન્દ્ર ઝા સાથે ચર્ચા કરી હતી.\nરથયાત્રા માટે શાહીબાગમાં પહોંચેલા રેપિડ એક્શન ફોર્સની તસવીર\nરથયાત્રાની તૈયારીઓ પૂર્ણ કરાઈ\nઆવતીકાલે નિર્ણય જાહેર થયા અને ગાઈડલાઈન આવે તે મુજબ રથયાત્રા કાઢવાની પૂર્ણ તૈયારી કરી દેવાઈ છે. મંદિરની બહાર રથયાત્રાનું પોસ્ટર પણ લગાવી દેવામાં આવ્યું છે. પેરામિલેટ્રી ફોર્સ, RAFની ટુકડીઓ પણ આવી પહોંચી છે. સરસપુર મંદિરથી અને જગન્નાથ મંદિરથી રૂટ પર પોલીસ અને પેરામિલેટ્રી ફોર્સ દ્વારા પેટ્રોલિંગ શરૂ કરી દેવાયું છે.\nરથયાત્રા નીકળશે, પણ ટ્રકો-અખાડા-ભજનમંડળી નહીં જોડાય\nગત વર્ષે કોરોનાને કારણે રથયાત્રાનું આયોજન છેલ્લી ઘડીએ મોકૂફ રખાયું હતું અને ત્રણેય રથ મંદિર પરિસરમાં ફર્યા હતા. જોકે આ વર્ષે પોલીસ,પત્રકારો અને મર્યાદિત લોકોની હાજરીમાં ભગવાન જગન્નાથ નગરચર્યાએ નીકળશે. DivyaBhaskar પાસે રથયાત્રાને નીકળવાને લઈ અંગત સૂત્રો પાસેથી મળેલી માહિતી મુજબ ભગવાન જગન્નાથની 144મી રથયાત્રા મર્યાદિત લોકોની હાજરીમાં 12 જુલાઈના રોજ પરંપરાગત રીતે નીકળશે. જોકે આ વર્ષે રથયાત્રામાં ટ્રકો, અખાડા અને ભજનમંડળીઓ નહિ જોડાય.\nઅંધશ્રદ્ધાની પરાકાષ્ઠા: 95%નું દૂધ ઢોળાવું અપશુકન માનવું, 45% લોકોમાં ભગવાન જગન્નાથની રથયાત્રા નીકળે તો મહામારી દૂર થવાની માન્યતા: સૌ.યુનિ.નો સર્વે


એક વર્ષમાં નોકરી છીનવાઈ જશે, નાખી દઈશ જેલમાં- નવાબ મલિકે NCB અધિકારી સમીર વાનખેડેને આપી ધમકી - GSTV\nમહારાષ્ટ્રના મંત્રી નવાબ મલિકે નાર્કોટિક્સ કંટ્રોલ બ્યુરોના અધિકારી સમીર વાનખેડેને ધમકી આપી છે કે તેઓ તેને જેલમાં પૂરી દેશે. આર્યન કેસથી પ્રસિદ્ધિમાં આવેલા વાનખેડે પર બોલિવૂડના લોકો પાસેથી ખંડણીનો આરોપ લગાવતા એનસીપી નેતાએ દાવો કર્યો હતો કે વાનખેડે આ માટે દુબઈ અને માલદીવ ગયા હતા. મલિકે NCB અધિકારીને જેલમાં મોકલવાની ધમકી પણ આપી હતી. વાનખેડેએ મલિકના આરોપોને નકારી કાઢ્યા છે અને કહ્યું છે કે જો તેમને દેશમાંથી ડ્રગનો ખતરો દૂર કરવા માટે જેલમાં મોકલવામાં આવે તો તેઓ તેના માટે તૈયાર છે.\nSameer Wankhede claims he never went to Dubai post joining the service.\nThis photo has revealed the truth and exposed his lie.\nSameer Wankhede was at Grand Hyatt Hotel in Dubai on 10th December 2020. pic.twitter.com/vxKSiMj8YU\nનવાબ મલિકે કહ્યું કે, ‘તેમની પાસે એક કઠપૂતળી છે – વાનખેડે … તેઓ લોકો સામે ખોટા કેસ કરે છે. હું પડકાર આપું છું કે એક વર્ષમાં તેની નોકરી છૂટી જશે અને તમે જેલમાં જશો. આ દેશની જનતા તમને જેલની અંદર જોયા વગર ચૂપ નહીં બેસે. અમારી પાસે બનાવટી કેસોના પુરાવા છે. નવાબ મલિક કોઈના બાપથી ડરતા નથી. તમે મારા પર જે દબાણ લાવવા માંગો છો તે કરો. હું તને જેલમાં નાંખીશ ત્યાં સુધી હું નહીં ઝંપીશ નહીં. ‘ નવાબ મલિક શરૂઆતથી જ મુંબઈ ક્રુઝ ડ્રગ્સ કેસમાં એનસીબીની તપાસ પર સવાલ ઉઠાવી રહ્યા છે.\nઅગાઉ, નવાબ મલિકે આરોપ લગાવ્યો હતો કે સમીર વાનખેડેએ સેલિબ્રિટીઓને નકલી ડ્રગના કેસમાં ફસાવ્યા હતા અને પછી તેમની પાસેથી ઉચાપત કરવાનો પ્રયાસ કર્યો હતો. મહારાષ્ટ્રના મંત્રી નવાબ મલિકે ટ્વિટ કર્યું હતું કે સુશાંત સિંહ રાજપૂતની આત્મહત્યા બાદ સમીર વાનખેડેએ રિયા ચક્રવર્તી અને અન્ય બોલિવૂડ સ્ટાર્સ સામે ડ્રગનો બનાવટી કેસ દાખલ કર્યો હતો. તેણે જવાબ આપવો જોઈએ કે સમીર જ્યારે માલદીવમાં હતા, ત્યારે બોલાવેલા સેલિબ્રિટી પાસેથી પૈસા ઉઘરાવવા ગયો હતો. કારણ કે તે સમયે તે આંતરરાષ્ટ્રીય પ્રવાસ પર પણ હતો.\nહવે આ બાબતે એનસીબીના ઝોનલ ડિરેક્ટર સમીર વાનખેડેએ પત્રકારો સાથેની વાતચીતમાં કહ્યું કે, ‘છેલ્લા 15 દિવસથી મારા પર વ્યક્તિગત હુમલો કરવામાં આવી રહ્યો છે. હું મારી મૃત માતા, મારી બહેન અને નિવૃત્ત પિતા પર થયેલા હુમલાની નિંદા કરું છું. હું દુબઈ ગયો ન હતો, તે જૂઠું છે. પોતાના બાળકો સાથે સરકારને જણાવ્યા બાદ માલદીવ ગયા હતા. હું સરકારી નોકર છું અને મારું કામ કરું છું. ડ્રગ્સને દૂર કરવા માટે જેલમાં જવું પણ મને સ્વીકાર્ય છે.\nજેલમાં મોકલવાની ધમકી અંગે તેમણે કહ્યું કે, મારી શુભેચ્છાઓ તેમની સાથે છે, હું એક નાનો સરકારી કર્મચારી છું, તે મોટા મંત્રી છે, તે ઈમાનદારીથી કામ કરવા અને દેશમાંથી ડ્રગ્સ દૂર કરવા બદલ મને જેલમાં નાખવા માંગે છે. “સ્વાગત છે.” નવાબ મલિક દ્વારા ટ્વિટ કરવામાં આવતાં વાનખેડેએ કહ્યું કે, આ મુંબઈની તસવીરો છે. તપાસ કરી શકાય છે. હું ડિસેમ્બરમાં મુંબઈમાં હતો.\nઅગાઉ, પ્રખ્યાત મુંબઈ ક્રૂઝ કેસમાં શાહરૂખ ખાનના પુત્ર આર્યન ખાનના જામીન બુધવારે રદ થયા બાદ સમીર વાનખેડેએ તેની પ્રતિક્રિયામાં સત્યમેવ જયતે લખયું હતું. સમીર વાનખેડે મુંબઈ એનસીબી યુનિટના ઝોનલ ડિરેક્ટર છે. આર્યન ખાનની ધરપકડ થઈ ત્યારથી એનસીબી સમાચારોમાં છે. આ ધરપકડ બાદ સમીર વાનખેડેએ કહ્યું હતું કે, તેમની ટીમને માહિતી મળી હતી કે ક્રુઝ પાસે ડ્રગ્સ છે અને આ ધરપકડ વ્યાવસાયિક રીતે કરવામાં આવી છે.\nસમીર વાનખેડે 2008 બેચના IRS અધિકારી છે અને તેમનું પ્રથમ પોસ્ટિંગ મુંબઈ એરપોર્ટ પર કસ્ટમ્સ ઓફિસર તરીકે હતું. પ્રખ્યાત બોલીવુડ અભિનેતા સુશાંત સિંહ રાજપૂતના મૃત્યુના કેસમાં સમીર વાનખેડેના નેતૃત્વમાં ડ્રગ્સ એંગલની પણ તપાસ કરવામાં આવી હતી. સમીર વાનખેડે એક અઘરા અધિકારી તરીકે ઓળખાય છે. તેમના કાર્યકાળ દરમિયાન, તેમણે ઘણી હસ્તીઓને ડ્યુટી ચાર્જ ચૂકવ્યા બાદ જ મુંબઈ એરપોર્ટથી બહાર જવા દીધા હતા. કહેવાય છે કે વાનખેડેએ અનુરાગ કશ્યપ, વિવેક ઓબેરોય અને રામ ગોપાલ વર્મા સહિત અનેક લોકો સામે ટેક્સ ન ભરવા બદલ કેસ દાખલ કર્યો છે.\nકેન્દ્રીય કર્મચારીઓ-પેન્શનરોને સરકારની દિવાળી ભેટ, ડીએમાં સરકારે કર્યો આટલાનો વધારો


મમતા બેનર્જીએ કોંગ્રેસ અધ્યક્ષની રાજકીય હેસિયતનું કર્યું મૂલ્યાંકન, રાહુલ ગાંધીને ગણાવ્યા બાળક! | Revoi\nby Revoi March 28, 2019, 1:03 pm 394 Views\nકોલકત્તા: પશ્ચિમ બંગાળના મુખ્યપ્રધાન મમતા બેનર્જીએ પોતાની સરકાર વિરુદ્ધ કોંગ્રેસ અધ્યક્ષ રાહુલ ગાંધીના આરોપોને સંપૂર્ણપણે ફગાવી દીધા છે. કોંગ્રેસ અધ્યક્ષ રાહુલ ગાંધીના આરોપોને જવાબ આપતા ટીએમસી પ્રમુખ મમતા બેનર્જીએ બુધવારે કટાક્ષ કરતા કહ્યુ કે તેઓ (રાહુલ ગાંધી) હજી બાળક છે. મહત્વપૂર્ણ છે કે રાહુલ ગાંધીએ માલદામાં લોકોને સંબોધિત કરતા કેન્દ્રની નરેન્દ્ર મોદી સરકારની સાથે પશ્ચિમ બંગાળની મમતા બેનર્જીની સરકાર પર પણ શાબ્દિક હુમલા કર્યા હતા. રાહુલ ગાંધીએ કહ્યુ હતુ કે મમતા બેનર્જીના કાર્યકાળમાં પશ્ચિમ બંગાળમાં કોઈ વિકાસ થયો નથી.\nરાહુલ ગાંધીના આરોપોને સંપૂર્ણપણે નકારતા મમતા બેનર્જીએ કહ્યું હતું કે તેમણે (રાહુલ ગાંધીએ) તે કહ્યુ કે જે તે મહેસૂસ કરે છે. હું આના પર કોઈ ટીપ્પણી કરવા માંગીશ નહીં. બાદમાં તેમણે રાહુલ ગાંધી પર કટાક્ષ કરતા કહ્યુ હતુ કે તેઓ હજી બાળક છે. હું આના સંદર્ભે શું કહું ? આના પહેલા રાહુલ ગાંધીએ માલદામાં કહ્યુ હતુ કે વડાપ્રધાન નરેન્દ્ર મોદી અને ટીએમસીના પ્રમુખ મમતા બેનર્જી વાયદાઓ પૂર્ણ કરવામાં નાકામિયાબ રહ્યા છે. તેમણે રાજ્ય સરકાર પર આરોપ પણ લગાવ્યો હતો કે પશ્ચિમ બંગાળમાં કોઈ પરિવર્તન થયું નથી. રાહુલ ગાંધીએ કહ્યુ હતુ કે મમતા બેનર્જીના કાર્યકાળમાં પશ્ચિમ બંગાળમાં કોઈ વિકાસ થયો નથી.\nજ્યારે મમતા બેનર્જીને રાહુલ ગાંધીની લઘુત્તમ આવક યોજનાના વાયદા બાબતે પુછવામાં આવ્યું, તો ટીએમસી પ્રમુખે મૌન સાધવાનું બહેતર માન્યું હતું. પશ્ચિમ બંગાળના મુખ્યપ્રધાન મમતા બેનર્જીએ આ મામલામાં પર કોઈપણ પ્રકારની ટીપ્પણી કરવાનો ઈન્કાર કર્યો છે. તેમણે કહ્યું હતું કે કોંગ્રેસે એક ઘોષણા કરી છે અને તેમના માટે આના પર ટીપ્પણી કરવી યોગ્ય નથી. મહત્વપૂર્ણ છે કે રાહુલ ગાંધી ચૂંટણી સભાઓમાં વાયદા કરી રહ્યા છે કે કોંગ્રેસના સત્તામાં આવ્યા બાદ તેઓ દેશના ગરીબ લોકો માટે લઘુત્તમ આવકની વ્યવસ્થા કરશે.\nPrevious article કર્ણાટકના સીએમ કુમારસ્વામીના નિકટવર્તી પ્રધાનના ઠેકાણાઓ પર ઈન્કમટેક્સના દરોડા, 24 કલાક પહેલા જ વ્યક્ત કરાઈ હતી આશંકા\nNext article જમ્મુ-કાશ્મીર: શોપિયાં અને હંદવાડામાં સુરક્ષાદળો અને આતંકવાદીઓ વચ્ચે એન્કાઉન્ટર, ત્રણ આતંકી ઠાર\nકર્ણાટકના સીએમ કુમારસ્વામીના નિકટવર્તી પ્રધાનના ઠેકાણાઓ પર ઈન્કમટેક્સના દરોડા, 24 કલાક પહેલા જ વ્યક્ત કરાઈ હતી આશંકા\nજમ્મુ-કાશ્મીર: શોપિયાં અને હંદવાડામાં સુરક્ષાદળો અને આતંકવાદીઓ વચ્ચે એન્કાઉન્ટર, ત્રણ આતંકી ઠાર


લોકોને ન્યાય અપાવવા ભરતી થયેલા પોલીસો પોતે જ સ્થાપિત હિતોને લીધે ન્યાયથી વંચિત રહી ગયા છે – vicharkranti2019's blog\nલોકોને ન્યાય અપાવવા ભરતી થયેલા પોલીસો પોતે જ સ્થાપિત હિતોને લીધે ન્યાયથી વંચિત રહી ગયા છે\nvicharkranti2019\tUncategorized\t August 18, 2020 August 18, 2020 1 Minute\nતસવીર સૌજન્યઃ સુધીર શેટ્ટી (ડીએનએ)\nગયા વખતના બ્લોગમાં આપણે જોયું કે ગુનેગારો, રાજકારણીઓ અને સરકારી અમલદારોની સાંઠગાંઠને લીધે દેશનું પોલીસ તંત્ર બેફામ બની ગયું છે. જો કે, પોલીસોની પોતાની સ્થિતિ પણ દયનીય હોય છે. નોંધનીય રીતે પોલીસ દળમાં 86 ટકા લોકો કોન્સ્ટેબલનો હોદ્દો ધરાવનારા હોય છે. એમને એકેય બઢતી મળતી નથી. હેડ કોન્સ્ટેબલ બનવા માટેની તક દરેકને મળતી નથી. પરિણામે, મોટાભાગના પોલીસો કોન્સ્ટેબલ તરીકે જ નિવૃત્ત થાય છે. પોલીસોના કામની અને રહેવાની બન્ને જગ્યાએની સ્થિતિ બદતર હોય છે. ઘણાં પોલીસ ક્વોર્ટર્સમાં પૂરતી સુવિધાઓ હોતી નથી. આ જ સ્થિતિ પોલીસ ચોકીઓની પણ હોય છે. વરસાદમાં પોલીસ ચોકીમાં પાણી ભરાતું હોવાથી માંડીને પીવાના શુદ્ધ પાણીની પોલીસ ચોકીમાં વ્યવસ્થા ન હોય ત્યાં સુધીની અનેક સમસ્યાઓનો પોલીસોએ સામનો કરવો પડે છે.\nપોલીસ દળમાં કર્મચારીઓની કમી હોવાને કારણે ઘણી વખત એફઆઇઆરના સ્થાને ફક્ત એનસી નોંધી લેવામાં આવે છે. અભ્યાસમાં જણાઈ આવ્યું છે કે પોલીસે નોંધેલા 50 ટકા (બળાત્કારના કેસમાં લગભગ 80 ટકા) કેસમાં ગુનેગારો પુરાવાના અભાવે અથવા અધૂરી તપાસને કારણે નિર્દોષ છૂટી જાય છે. પોલીસ અને સરકારી વકીલો વચ્ચેના સમન્વયનો અભાવ પણ આના માટેનું એક કારણ છે. ગુનેગારો છટકી જવાને લીધે નાગરિકોનો પોલીસ અને ન્યાયતંત્ર પરથી વિશ્વાસ ઉઠી જાય છે.\nફરી પાછા પોલીસોની સ્થિતિ પર આવીએ. રાષ્ટ્રીય પોલીસ પંચે છેક 1979માં કહ્યું હતું કે નીચલા હોદ્દાના પોલીસોએ સપ્તાહના સાતેય દિવસ 10થી 16 કલાક કામ કરવું પડે છે. પૂરતા આરામ અને મનોરંજનના અભાવે પોલીસો હંમેશાં માનસિક તાણ હેઠળ રહે છે અને તેઓ તબિયતનું ધ્યાન રાખી શકતા નથી. તેની અસર એમના મનોબળ પર થાય છે. તેમના કામના તથા રહેવાના સ્થળની કમીઓ દૂર કરવા તરફ ધ્યાન આપવાની ખાસ આવશ્યકતા હોવાનું ઉક્ત પંચે નોંધ્યું હતું.\nદેશમાં 2019માં તૈયાર કરવામાં આવેલા બીજા એક અહેવાલ મુજબ પોલીસે દરરોજ સરેરાશ 14 કલાક કામ કરવું પડે છે. પોલીસોની સંખ્યા મંજૂર થયેલા કર્મચારીગણના માત્ર 77 ટકા છે. એ અહેવાલમાં કહેવામાં આવ્યું હતું કે 20 રાજ્યોનાં 70 પોલીસ સ્ટેશનો પાસે વાયરલેસ વાન ન હતી, 214 પોલીસ સ્ટેશનો પાસે ફોન ન હતો તથા 24 પોલીસ સ્ટેશનોમાં વાયરલેસ પણ નહીં અને ફોન પણ નહીં એવી ‘કરુણ’ પરિસ્થિતિ હતી. ઉપરાંત, 240 પોલીસ સ્ટેશનો પાસે પોતાનું કોઈ વાહન ન હતું. 42 ટકા પોલીસોએ જણાવ્યા મુજબ પોલીસ સ્ટેશનમાં ફોરેન્સિક ટેક્નૉલૉજી ઉપલબ્ધ ન હતી. પોલીસોના પરિવારોને પૂછવામાં આવ્યું તો પાંચમાંથી ત્રણ પરિવારોએ કહ્યું હતું કે તેમને ફાળવાયેલા સરકારી ક્વોર્ટર્સથી તેઓ સંતુષ્ટ નથી. 12 ટકા પોલીસોએ કહ્યું હતું કે પોલીસ સ્ટેશનમાં પીવાના પાણીની સુવિધા નથી અને 18 ટકાએ કહ્યું હતું કે શૌચાલયો સ્વચ્છ હોતાં નથી.\nઆવા પ્રતિકૂળ સંજોગોમાં રહેવા છતાં પોલીસો મૂગા મોંએ પોતાનું કામ કર્યે રાખે છે. ઉલટાનું, એમણે હંમેશાં વરિષ્ઠ અધિકારીઓની ગાળાગાળી અને દાદાગીરી સહન કરવી પડે છે. શિસ્તબદ્ધ દળ હોવાને કારણે તેઓ એ બધું સહન કર્યે રાખે છે. નીચલા સ્તરના પોલીસોએ કાયમ ઉપરના દબાણને વશ થઈને કામ કરવું પડે છે. કોઈ ગુનાની તપાસમાં પણ તેમણે ઉપરી અધિકારીઓના આદેશાનુસાર જ કામ કરવું પડે છે. એ ઉપરી અધિકારીઓ હંમેશાં ગૃહપ્રધાન કે મુખ્ય પ્રધાન કે બીજા કોઈ નેતાની મરજી મુજબ વર્તતા હોય એવું આ દેશનો સામાન્ય નાગરિક પણ જાણે છે.\nવધુ કલાકો ઘરથી દૂર રહેવાને કારણે પોલીસોએ બહારના ખોરાક પર આધાર રાખવો પડે છે, જે દેખીતી વાત છે કે ઘર જેવો ન જ હોય. તેને લીધે પોલીસો ડાયાબિટીસ, હાઇ બ્લડ પ્રેસર, હૃદયરોગ, કૅન્સર, વગેરે જેવી બીમારીઓનો ભોગ બને છે. અઠવાડિયામાં એક રજા પણ મળે નહીં એ સ્થિતિ એમના સંપૂર્ણ સામાજિક જીવન પર પણ અસર કરે છે. ઘણી વાર તો કોન્સ્ટેબલોએ વરિષ્ઠ અધિકારીનાં ઘરનાં કામ પણ કરી આપવાં પડે છે. પોતાનાં બાળકો અને પત્ની માટે સમય ફાળવી નહીં શકનારા પોલીસોએ ઊપરીના ઘરનાં કામ કરવાં પડે ત્યારે તેમના મન પર શું વીતતી હશે એ સમજી શકાય એવી વાત છે.\nપ્રતિકૂળ સંજોગોમાં કામ કરતા હોવાને કારણે તેમનું વર્તન સામાન્ય મનુષ્યો કરતાં અલગ થઈ જાય છે. 2019ના સર્વેક્ષણમાં જણાઈ આવ્યું હતું કે 83 ટકા પોલીસોને ગુનેગારોની મારપીટ કરીને ગુનાની કબૂલાત કરાવવામાં કંઈ ખોટું લાગતું નથી. 37 ટકાનું કહેવું હતું કે નાના ગુનાઓમાં તેઓ પોતે જે સજા કરે છે એ જ કાનૂની ખટલા બાદ મળતી સજા કરતાં વધારે સારી હોય છે.\nઆવા આ પોલીસ દળે કોરોના વાઇરસના રોગચાળામાં અનેક નિષ્ઠાવાન કર્મચારીઓ ગુમાવ્યા છે.\nપોલીસ દળ સ્વતંત્ર બુદ્ધિથી કામ કરી શકે એવી સ્થિતિ આ દેશમાં મુશ્કેલ લાગી રહી છે. તેનું કારણ સ્થાપિત હિતો છે. ગામ કે શહેરની સુરક્ષા કરવાને બદલે પોલીસોએ નેતાઓની સુરક્ષા સંભાળવી પડે છે. લાંચ આપીને કે લાગવગ લગાડીને પોલીસ દળમાં ભરતી થયેલા કર્મચારીની વાત જુદી છે, પણ જ્યારે કોઈ પ્રામાણિક કોન્સ્ટેબલે કે તેના ઉપરીએ ભ્રષ્ટ, ગુનાકીય ભૂતકાળ ધરાવતા નેતાની સલામતી સાચવવી પડે ત્યારે તેના મન પર શું વીતતી હશે એ વિચાર કરવા જેવી વાત છે.\nપોતે જ ન્યાયથી વંચિત રહેતા હોય એવા પોલીસો અને ન્યાયતંત્ર પાસેથી ન્યાયની કે ત્વરિત ન્યાયની અપેક્ષા કેવી રીતે રાખી શકાય. આ બધું સ્થાપિત હિતોને લીધે થાય છે. અભ્યાસો તો ઘણા થઈ ગયા, પરંતુ તેમનો અમલ થતો નથી. પરિણામે, પોલીસ દળ અત્યારે દયનીય સ્થિતિમાં છે. તેઓ ક્યારેય માથું ઉંચકી શકે નહીં એવી સ્થિતિ સ્થાપિત હિતોએ સર્જેલી છે.\nઆવતા વખતે આપણે કોરોના રોગચાળામાં અનેક સારા-સારા ડૉક્ટરો ગુમાવનારા તબીબી વર્ગની સમસ્યા વિશે વાત કરીશું.\nPrevious Post ‘હલકું લોહી હવાલદાર’નું થવા પાછળ મુખ્ય કારણ છે રાજકીય સ્થાપિત હિતો\nNext Post સરકારી અમલદારીમાં ખાનગી કંપનીની ફેવર કરવાની અને નિવૃત્તિ પછી તેની ફેવર લેવાની!


અ’વાદ: 100થી વધુ જૂનિયર ડૉક્ટરો કોરોનાથી સંક્રમિત, સુરક્ષાના અપૂરતા સાધનો હોવાની રાવ - Amreli Live\nઅમદાવાદ: કોવિડ-19 સામેની લડાઈમાં ડૉક્ટરો અસલી ફ્રંટલાઈન વોરિયર્સ છે અને તેમના પર જ આ મહામારીનું સૌથી વધુ દબાણ છે. ગુરુવારે ડૉક્ટરોના ગ્રુપમાં એક અનામી યાદી ફરતી થઈ જેમાં સરકારી હોસ્પિટલોના 100થી વધુ જૂનિયર (રેસિડેન્ટ અને ઈન્ટર્ન્સ) ડૉક્ટરો સંક્રમિત થયા હોવાનો ઉલ્લેખ હતો. મતલબ કે, સરકારી હોસ્પિટલોના કુલ સંક્રમિત થયેલા ડૉક્ટરોના 73% જૂનિયર તબીબો છે.\nફરતી થયેલી યાદી મુજબ, સિવિલ હોસ્પિટલમાંથી 62 જૂનિયર ડૉક્ટરો, GCRIના 22, એલ.જી. હોસ્પિટલના 11, NHL/SVP હોસ્પિટલના 16, સોલા સિવિલ હોસ્પિટલના5અને યુએન મહેતા હાર્ટ ઈન્સ્ટીટ્યૂટ તેમજ IKDRCના એક-એક ડૉક્ટરોનો રિપોર્ટ પોઝિટિવ આવ્યો છે. સિનિયર ડૉક્ટરોની સરખામણીમાં જૂનિયર ડૉક્ટરો કોરોનાનો વધુ ભોગ બન્યા છે. અત્યાર સુધીમાં કુલ 116 જૂનિયર ડૉક્ટરો સંક્રમિત થયા છે, જ્યારે 38 સિનિયર ડૉક્ટરો/ફેકલ્ટીનો રિપોર્ટ પોઝિટિવ આવ્યો છે. તો પાંચ ડૉક્ટરોની ચોક્કસ સ્થિતિની જાણ નથી. યાદી મુજબ, શહેરની ખાનગી હોસ્પિટલોના પણ 38 ડૉક્ટરોનો રિપોર્ટ પોઝિટિવ આવ્યો છે.\nસરકારી હોસ્પિટલોના કોવિડ વોર્ડમાં જૂનિયર ડૉક્ટરો જ ફરજ બજાવે છે, આવા દાવા વિવિધ પ્લેફોર્મ્સ પર થતા રહ્યા છે. ત્યારે સંક્રમિત જૂનિયર ડૉક્ટરોનો આંકડો આ દાવા પર વિશ્વાસ બેસે તેવો છે. અમદાવાદની સિવિલ હોસ્પિટલમાં કુલ 75 તબીબોમાંથી માત્ર 10 સિનિયર ડૉક્ટરો છે.9મેના રોજ AIIMSના ડાયરેક્ટર ડૉ. રણદીપ ગુલેરિયાની સિવિલ હોસ્પિટલની મુલાકાત બાદ એક રેસિડેન્ટ ડૉક્ટરનો પત્ર વાયરલ થયો હતો. જેમાં ‘ઉચ્ચ સત્તાધારીઓની પીછેહઠ’ અને ‘રેસિડેન્ટ્સ તરફ ઉચ્ચ સત્તાધારીઓનું ઉદાસીન વલણ’ આ બે મુદ્દાઓ પર ભાર મૂકવામાં આવ્યો હતો.\nફરિયાદની યાદીમાં ઉલ્લેખ છે કે, ઈન્સ્ટીટ્યૂટ (કોવિડ-19 હોસ્પિટલ)ની મોટાભાગની ફેકલ્ટી તેમની મિનિમમ ડ્યૂટી બજાવતા નથી, જેના કારણે દર્દીઓનો મૃત્યુદર વધારે છે. “કોવિડ પોઝિટિવ રેસિડેન્ટ ડૉક્ટરોને હાઈ ગ્રેડ તાવ હોવા છતાં તેમને કલાકો સુધી રઝળતા મૂકી રખાયા હતા. રેસિડેન્ટ ડૉક્ટરોની સારવાર અંગે મેનેજમેન્ટની અનિર્ણાયકતા અને પૂર્વ તૈયારીના અભાવના લીધે આ સ્થિતિ પેદા થઈ હતી.”\nસિવિલ હોસ્પિટલના એક રેસિડેન્ટ તબીબે અનામી પત્ર લખીને ડૉક્ટરોની પીડા વર્ણવી હતી. પત્રમાં ઉલ્લેખ હતો કે, ડૉક્ટરોને PPE કિટ, N-95 માસ્ક અને વ્યવસ્થિત ગ્લવ્ઝ આપવામાં આવતા નથી. આ પત્રને ગુજરાત હાઈકોર્ટે ધ્યાને લીધો હતો. પત્ર મુજબ, “સિવિલ હોસ્પિટલમાં જો આ જ સ્થિતિ રહી તો અહીં કામ કરતા ડૉક્ટરો કોવિડ-19ના સુપરસ્પ્રેડર્સ બની જશે. હોસ્પિટલમાં કામ કરતા 700 જેટલા રેસિડેન્ટ ડૉક્ટરોમાંથી 10%નો પણ કોવિડ-19નો ટેસ્ટ થયો નથી. આ ડૉક્ટરો એક કોમન હોસ્ટલમાં રહે છે અને સાથે કામ કરતાં હોવા છતાં તેમનો ટેસ્ટ થયો નથી.”\nમેડિસિટીના OSD ડૉ. એમ.એમ. પ્રભાકર આ મુદ્દે જવાબ આપવા માટે હાજર નહોતા. સિનિયર અધિકારીઓએ જણાવ્યું કે, આ ડૉક્ટરોની ફરિયાદોનો નિવેડો લાવવા માટે તેમની સાથે વિવિધ મીટિંગો કરવામાં આવી રહી છે. એક અધિકારીએ જણાવ્યું, “સિનિયર પ્રાઈવેટ ડૉક્ટરોની એક કમિટીની પણ રચના કરાઈ છે, જેથી ફરિયાદનો દરેક મુદ્દો આવરી લેવાય.”


ભૃણ હત્યા રોકવા પટનાના શિક્ષકે શરૂ કરી સાયકલ યાત્રા - दैनिक सृजन\nHome अर्न्‍तराष्‍ट्रीय महिला दिवस ભૃણ હત્યા રોકવા પટનાના શિક્ષકે શરૂ કરી સાયકલ યાત્રા\nભૃણ હત્યા રોકવા પટનાના શિક્ષકે શરૂ કરી સાયકલ યાત્રા\nપોરબંદરઃ ‘બેટી બચાઓ, બેટી પઢાઓ’ અભિયાનથી અનેક લોકોમાં ધીમે ધીમે જાગૃતિ આવી રહી છે, પરંતુ ઘણા લોકોની નજર સમક્ષ એવી ઘટના બને અને તેઓના દિલ દ્રવી ઉઠે છે, ત્યારે તે લોકો જાગૃતિ માટે અને આ ઘટનાઓ રોકવા દેશ સેવા માટે કંઈક કરી છૂટવાની ભાવના માટે પ્રેરાય છે. એવું જ બન્યું છે પટનાના એક શિક્ષક સાથે. પટનાના એક શિક્ષકે ભૃણ હત્યા અંગે લોકોમાં સંદેશો ફેલાવવા વિવિધ રાજ્યોમાં સાયકલ યાત્રા શરૂ કરી.\nએમ.જાવેદ અન્સારી પટનામાં શિક્ષક તરીકે ફરજ બજાવી રહ્યા હતા, ત્યારે તેમની નજીક આવેલ હોસ્પિટલમાં ભ્રુણ હત્યાના અનેક બનાવો બનતા હતા. રસ્તા પર ફેંકાયેલ ભૃણ જોતા આ શિક્ષકે આ બાબત રોકવા માટે કલેક્ટર અને DM સુધી રજૂઆતો કરી, પરંતુ તંત્ર દ્વારા કોઈ પગલાં ન લેવાતા નિરાશ બન્યા હતા. જયારે પઠાણકોટ પરથી વડાપ્રધાન મોદીના ભાષણમાં બેટી પઢાઓ, બેટી બચાઓની વાત સાંભળી પ્રભાવિત થયા અને ભૃણ હત્યા રોકવા માટે દેશના વિવિધ રાજ્યોમાં સાયકલ યાત્રા કરી આ અંગે લોક જાગૃતિ અભિયાન શરૂ કર્યું.\nતારીખ 26 જાન્યુઆરી 2018 થી કન્યા કુમારીથી સાયકલ પ્રવાસે નીકળી જાવેદ અન્સારી પોડુચેરી, તમિલનાડુ, કેરલા, કર્ણાટક, આંધ્રપ્રદેશ, તેલંગણા, મહારાષ્ટ્ર, ગોવા, પનજી, સેલવાથી ગુજરાતમાં પધાર્યા હતા. શુક્રવારે તેઓએ પોરબંદરમાં આર્યકન્યા ગુરુકુળમાં અહીંની વિદ્યાર્થીનીઓને બેટી બચાઓનો સંદેશ પાઠવ્યો હતો. આ કાર્યક્રમમાં એક્સ આર્મી મેન હસમુખભાઈ સરવૈયા પણ ઉપસ્થિત રહ્યા હતા. આર્યકન્યા ગુરુકુળના શિક્ષકો દ્વારા જાવેદ અન્સારીનું સન્માન કરવામાં આવ્યું હતું.


ટ્રમ્પ સમર્થકોએ અમેરિકી સંસદને બાનમાં લીધી, કોંગ્રેસ દ્વારા બાઇડેનની જીત જાહેર - Gujarat Today\nટ્રમ્પ સમર્થકોએ અમેરિકી સંસદને બાનમાં લીધી, કોંગ્રેસ દ્વારા બાઇડેનની જીત જાહેર\nઅમેરિકા હિંસા બાદ ઉપરાષ્ટ્રપ્રમુખ પેન્સે કહ્યું- આ અમેરિકાના ઈતિહાસનો કાળો દિવસ, હિંસાથી લોકતંત્રને દબાવી\nકે હરાવી શકાય નહીં, કોંગ્રેસે બાઇડેનને વિજેતા જાહેર કર્યા બાદ ટ્રમ્પે પ્રક્રિયાગત સત્તા સોંપણીનો વાયદો કર્યો\n(એજન્સી) વોશિંગ્ટન, તા. ૭\nઅમેરિકાના વોશિંગ્ટનમાં ડોનાલ્ડ ટ્રમ્પના સમર્થકોએ હંગામો કરીને વિશ્વની સૌથી જૂની લોકશાહીની લાજ લૂંટી છે. સંસદ પરિસરમાં કરવામાં આવેલી ભારે હિંસામાંં અત્યારસુધીમાં એક મહિલા સહિત ચાર લોકોનાં મોત થયા છે. આ ઇતિહાસમાં પહેલીવાર બન્યું છે કે દુનિયાના સૌથી જુના લોકતંત્ર એટલે કે અમેરિકા સંસદભવનમાં આ પ્રકારનો હોબાળો થયો છે જે હિંસા સુધી પહોંચી ગયો. આ ટ્રમ્પ સમર્થકોના બળવા વચ્ચે અમેરિકન કૉંગ્રેસે ડેમોક્રેટ ઉમેદવાર જો બાઇડનની જીત પર બંધારણીય મહોર મારી દીધી છે. કોંગ્રેસે ઈલેક્ટોરલ કોલેજ કાઉન્ટિંગમાં બાઇડનને વિજેતા જાહેર કર્યા છે. બાઇડેન ઉપરાંત કમલા હૈરિસને પણ ઉપ રાષ્ટ્રપ્રમુખ પદ માટે વિજેતા જાહેર કરવામાં આવી છે. આ પહેલા સેનેટ અને કૉંગ્રેસે જ્યોર્જિયા, પેન્સિલ્વેનિયા, નેવાડા અને એરિઝોનાથી જોડાયેલા રિપબ્લિકન નેતાઓના કાઉન્ટિંગ રોકવા સંબંધિત પ્રસ્તાવોને વારા ફરતી ફગાવી દીધા હતા. આ પહેલા ટ્રમ્પના સમર્થકોએ કેપિટલ હિલ બિલ્ડિંગમાં ઘૂસીને કાઉન્ટિંગની પ્રક્રિયાને રોકવા માટે હિંસા કરી હતી જેમાં અત્યાર સુધીમાં ૪ લોકોનાં મોત થયા છે. બાઇડેનને વિજેતા જાહેર કરી ઉપ રાષ્ટ્રપ્રમુખ પેન્સે કહ્યું કે હવે સૌએ પોતાના કામ પર પરત લાગી જવું જોઈએ.\nહિંસાને જોતાં વોશિંગ્ટનના મેયરે ૧૫ દિવસની ઈમર્જન્સીની જાહેરાત કરી છે. અમેરિકામાં રાષ્ટ્રપતિ ચૂંટણી પછી જે વાતનો ડર હતો એ જ બન્યું. બુધવારે અહીં સંસદનાં બંને ગૃહો જો બાઈડેનની જીત પર મહોર લગાવવા કાર્યરત થયાં. કાઉન્ટિંગ દરમિયાન રાષ્ટ્રપ્રમુખ ડોનાલ્ડ ટ્રમ્પના સેંકડો સમર્થકો સંસદના બિલ્ડિંગ (કેપિટલ હિલ)માં ઘૂસી ગયા હતા. આ દરમિયાન ગોળીબાર પણ થયો અને એમાં એક મહિલા સહિત ચાર લોકોના મોત થયા છે. થોડા કલાક પછી હાઉસ ઓફ રિપ્રેઝન્ટેટિવનાં સ્પીકર નેન્સી પેલોસીએ કહ્યું-અમે ડર્યા વિના પોતાનું કામ ચાલુ રાખીશું. જોકે એ સ્પષ્ટ નથી કે હવે બાઈડેનની જીતની ઔપચારિક ઘોષણા ક્યારે કરવામાં આવશે. ૩ નવેમ્બરે રાષ્ટ્રપ્રમુખ ચૂંટણી થઈ. બાઈડનને ૩૦૬ અને ટ્રમ્પને ૨૩૨ વોટ મળ્યા. બધું સ્પષ્ટ થયા પછી પણ ટ્રમ્પે હાર ન કબૂલી. તેમનો આરોપ છે કે વોટિંગ દરમિયાન અને પછી કાઉન્ટિંગમાં મોટે પાયે ગરબડ થઈ છે. અનેક રાજ્યોમાં કેસ નોંધાવ્યા. મોટા ભાગના કિસ્સામાં ટ્રમ્પના સમર્થકોની અપીલ નકારાઈ છે.\nબુધવારે ઈલેક્ટોરલ કોલેજના વોટોની ગણતરી અને બાઈડનની જીત પર મહોર લગાવવા માટે સંસદનાં બંને ગૃહો, એટલે કે સેનેટ અને એચઓઆરની બેઠક શરૂ થઈ. આ દરમિયાન જ ટ્રમ્પ અને રિપબ્લિકન પાર્ટીના સેંકડો સમર્થકો સંસદની બહાર એકત્ર થયા. નેશનલ ગાડ્‌ર્સ અને પોલીસ તેમને સમજાવે એ પહેલાં જ કેટલાક લોકો અંદર ઘૂસી ગયા હતા. મોટે પાયે તોડફોડ કરવામાં આવી હતી. હિંસા થઈ. આ દરમિયાન ગોળીબાર પણ થયો. કોણે કર્યો, કેમ કર્યો? એ સ્પષ્ટ નથી, પણ એક મહિલાનું મોત થઈ ગયું. અમેરિકન સંસદમાં જ્યારે ટ્રમ્પના સમર્થકોએ તોફાન મચાવ્યું અને તોડફોડ શરૂ કરી તો પોલીસે મોરચો સંભાળ્યો. હંગામો કરનારાઓને હટાવવા માટે સંસદમાં પોલીસકર્મી રિવોલ્વર તાકતા નજરે પડ્યા. આ દરમિયાન સાંસદ સ્તબ્ધ હતા. તેમને ગેલેરી દ્વારા સુરક્ષિત સ્થળે પહોંચાડવામાં આવ્યા હતા. બંને ગૃહોમાં હંગામો કરનારાઓને કાઢી મુકાયા છે. હંગામા દરમિયાન સાંસદોને સુરક્ષિત સ્થળે પહોંચાડી દેવાયા હતા. તેઓ ફરી ગૃહમાં પહોંચ્યા. સંસદની કાર્યવાહી ફરી શરૂ થઈ. પ્રેસિડેન્ટ ઈલેક્ટની જીત પર મહોર લગાવવા માટે કોંગ્રેસ એટલે કે અમેરિકન સંસદનું સંયુક્ત સત્ર બોલાવવામાં આવે છે. તેની અધ્યક્ષતા ઉપરાષ્ટ્રપતિ કરે છે. આ વખતે આ ખુરશી પર માઈક પેન્સ હતા. પેન્સ રિપબ્લિકન પાર્ટીના છે. ટ્રમ્પ પછી તેમનો જ નંબર આવે છે. તેઓ ટ્રમ્પના સમર્થકોની હરકતથી ગુસ્સામાં દેખાયા. તેમણે કહ્યું- આ અમેરિકન ઈતિહાસનો સૌથી કાળો દિવસ છે. હિંસાથી લોકતંત્રને દબાવી કે હરાવી શકાય નહીં. આ અમેરિકાની જનતાના વિશ્વાસનું કેન્દ્ર હતું, છે અને હંમેશાં રહેશે. એક ફોટો દ્વારા જણાવ્યું છે કે જ્યારે ટ્રમ્પના સમર્થક સંસદમાં હિંસા આચરી રહ્યા હતા ત્યારે કેટલાક પોલીસ અધિકારીઓએ તોફાનીઓ સામે રિવોલ્વર તાકી હતી. એક મહિલાનું મોત થયું. જોકે એ સ્પષ્ટ નથી કે મહિલાનું મોત પોલીસની ગોળીથી કે કોઇના ફાયરિંગથી થયું હતું.\nPreviousઅમેરીકા સંસદ પર ટ્રમ્પ સમર્થકોના હુમલા પર ભારતીય ટિ્‌વટરાતીઓની પ્રતિક્રિયા\nNextરાજ્યમાં કડકડતી ઠંડીનો ચમકારો રહ્યો અકબંધ : નલિયામાં પારો પ.ર ડિગ્રી\nયોગી સરકારનું મુસ્લિમ વિરોધી વલણ; મુસ્લિમ યુવકો પર ખોટા આરોપો હેઠળ કાર્યવાહી : કારવાં-એ-મોહબ્બત